abasshiwan2007نووسینه‌کانی - abasshiwan2\nئیسلامییه مه‌ده‌نییه‌كان، سكۆلاره توندڕه‌وه‌كان\n!Îslamiye medeniyekan, skolare tundrewekan\nهاوڕێ و چالاکڤانێکی کۆمۆنیست پاش ماوه‌یه‌کی زۆر له‌ڕوودانی ڕووداوێک، خه‌به‌ری ده‌بێته‌وه، وه‌ک ناڕه‌زایه‌تی له‌ماڵپه‌ره‌که‌ی خۆیدا به‌زمانی فارسی نووسینێکی به‌ناونیشانی(ما اجازه نمیدهیم باندهای اسلامی در سرنوشت کودکانمان دخالت کنند!)* بڵاوکردۆته‌وه. ئه‌و به‌ڕێزه له‌مێژه‌وه ده‌ناسم، په‌یوه‌ندی به‌رده‌واممان به‌هۆی پۆستی ئه‌لکترۆییه‌وه هه‌یه، نووسراوه‌کانیم بۆ ده‌نێرێت.\nکورتەی ڕووداوه‌که هه‌وڵی ژماره‌یه‌ک خه‌ڵکی دانیشتووی فینلاند بەئایین ئیسلامی، بۆ پێکهێنانی پارتێکی ئیسلامییە.\nهه‌ر ئه‌و کات کورته به‌دواداچوونێکم به‌ناونیشانی ( لا فه‌رقه به‌ینه ئیسلامی فینلاندی و کوردی ئیلا بتوندڕه‌وی)** له‌سه‌ر بڵاوکرده‌وه.\nدامه‌زراندنی گروپێکی وا له‌ئه‌ورووپادا نوێ نییه هێنده بزانم له‌هۆڵند و چه‌ند وڵاتی ئەورووپی دی هه‌یه و دروست بوون! فاکته‌ری ده‌ره‌کی بەهەر بیانوویەکەوە بێت هۆی سه‌رهه‌ڵدانی ئه‌م ته‌رزه گرووپانه‌یه!\nگه‌ر به‌هه‌ڵه‌دا نه‌چووبم ئه‌مە چاوداگرتنی فڵان و فیسار وڵاتی ئه‌ورووپییە، له‌به‌رانبه‌ر ئه‌و ته‌وژمه ئیسلامییه‌ی ماوه‌ی چه‌ند ساڵێکه دنیایان به خۆیانه‌وه سه‌رقاڵ کردووه، بەتایبەتی دوای کارەساتی 11ی سێبتەمبەری ئەمەریکا، بەئه‌لته‌رناتیڤی ئیسلامی ئه‌ورووپایی دەکرێت بژمێررێت، هاوکات گێچه‌ڵ دوورخستنه‌وه‌یه له‌خۆ!\nبه‌ڵام ئه‌و گروپانه هه‌رچ قسه‌یه‌کی زل له‌قه‌باره‌ی خۆیان بکه‌ن ناتوانن له‌م کات و زه‌رفه‌دا له‌هیچ هه‌ڵبژاردنێکدا سه‌رکه‌وتن به‌ده‌ست بهێنن و وه‌ك گروپێکی حاشێی ده‌مێننه‌وه و خه‌ریکی نوزه‌نووز ده‌بن.\nئه‌م جۆره گرووپانه له‌م سه‌رزه‌مینانه هه‌لومه‌رجی گه‌شه کردنیان زۆر لاوازه، گه‌ر به‌ر هه‌ڵمه‌تی گروپه ڕاسستی و کریستیانیانه‌کان نه‌که‌ون. هه‌موو ده‌زانیین له‌به‌رانبه‌ر ته‌وژمی ئیسلامی توندڕه‌و، له‌ناچاریدا ڕای گشتی ئەورووپی، وه‌ک به‌رپه‌رچدانه‌وه ئه‌و جۆره گرووپانه بەشێوەیەکی بەرچاو سەرلەنوێ خه‌ریکی چه‌که‌ره‌کردن و سه‌رهه‌ڵدانەوەن، به‌م شێوه‌یه ئه‌ورووپا هەنگاو به‌ره‌و دواوە دەنێت! تا بێت ململانێی ئایینه‌کان توندتر ده‌بێته‌وە!\nچۆن بەرپەرچی دروست بوونی گروپی وا دەدرێتەوە، هەڵمەتی ئیمزاکۆکردنەوە و کاری کۆمەڵایەتی دی لەو جۆرە، بیرۆکەیەکی گوجاوە، لەوبڕوایەدام پشتیوانی بەرفراوان بەدەست دەهێنێت،\nگرێنتی سه‌رکه‌وتن لەو هەڵمەتەدا، تا چە‌نده؟ ئێمه ده‌زانیین سکۆلاره‌کانی کۆمه‌ڵگا ڕۆژهه‌ڵاتییه‌کان و ڕه‌وه‌نده‌کانیان له‌ئه‌ورووپا له‌چاو ئه‌وانی نه‌یار و به‌رانبه‌ردا چه‌نده؟ گه‌ر ئه‌وان ئیسلامییەکان و خەڵکە سادەکەی بەئایین ئیسلامن و بەئاسانی دەتونرێت لەلایەن ئەوانەوە لەخشتە ببرێنن، لەفینلاند و ئەورووپادا له‌حاشییه‌دا بن، بێگومان باڵی سکۆلاریزم، ڕەوشیان له‌وان خراپتر نەبێت چاکتر نییە، هه‌رچه‌نده له‌نێو کۆمه‌ڵگایه‌کی سۆکلاردا ده‌ژین، بۆیه هەر لەئێستاوە هەڵمەتێکی لەم جۆرەی سکۆلارەکان خۆشبینی ناخوازێت، کارێکی وایش پاره‌ی گه‌ره‌که، ئه‌وه له‌کوێ ده‌هێنرێت؟\nئیتر ده‌بێت ئه‌ویش له‌به‌رچاو بگیرێت له‌نێو کۆمه‌ڵگادا، له‌م جۆره گرووپه شازانه قابیلی چێ بوونە، ئێمه‌ی دانیشتووی فینلاند هه‌رگیز له‌و بڕوایه‌دا نه‌بووین له‌م وڵاته ئارامه‌دا که‌سێکی تیرۆریستی وه‌ک ئه‌و قوتابییه‌ی که ماوه‌یه‌ک له‌مه‌وبه‌ر( سەرەتای مانگی 11ی ئەمساڵ) له‌شارۆچکەی Jokela کاره‌سات بخولقێنێت، په‌یدا ببێت، به‌یه‌کجار حه‌وت که‌س بێره‌حمانه بکوژێت!\nلەبەرانبەر ئەو دیدەی کە بەڵگەیان لەسەر کۆبکرێتەوە، تا بدرێن بەدادگا و قەدەغە بکرێن! پێچەوانەی سەرەتاییترین پرینسیبەکانی دیموکراتی و کۆمەڵگای ئازاد و کراوەیە. ئه‌وانه خۆ گرووپی تیرۆریستی نیین، تا پێویست بکات به‌ڵگه‌یان له‌سه‌ر کۆ بکرێته‌وه!\nهه‌نگاوی ئەو گرووپە بۆ به‌یاساییکردنی کارکردنیان کاریکی پۆزەتیفانەی نێو کۆمەڵگا شارستانییەکانە.\nسکۆلارەکانی نه‌یاری ئه‌مان به‌ته‌مای چین، له‌کاتێکدا ئه‌وان ده‌یانه‌وه مه‌ده‌نیانه کار بۆ بڵاوکردنه‌وه‌ی بیروڕاکانیان بکه‌ن! 2007.12.6\n* تكایه نووسراوه‌ی نووسه‌ر بخوێنه‌وه:\n** تكایه بڕوانه نووسراوه‌ی نووسه‌ری ئه‌م چه‌ند دێڕه به‌ناونیشانی:\nلا فه‌رقه به‌ینه ئیسلامی فینلاندی و کوردی ئیلا بتوندڕه‌وی!\nله‌هه‌فته‌نامه‌ی ڕێبازی ئازادی ژماره 499ی ڕۆژی 07.12.18 بڵاوبۆته‌وه\nپاش، پێش زمانی ستاندار\nPaş ,pêş zimani standar\nهێژا موحسن جوامێر، وەک نووسەرێکی بواری زمانەوانی و بەرگریکارێکی سەرسەختی زمانی ستاندار دەرکەوتووە. لەو پێناوەدا نەیارانێکی زۆری بۆ پەیدا بووە، لەسەرەتاوە کە مەسەلەی ستاندارکردنی زمانی ورووژاند، چەند کەس لێی کەوتنە تەقە، گوایە ئەم مرۆڤە تەوژمێکی ئیسلامی لەدواوەیە، خوازیاری هێشتنەوەی زمانی کوردییە بەشێوە باوەکەی، پیتی کوردی ناسراو بە ئارامی.. دواتر بەشێک لەخەڵکانی دەڤەری بادینان، لێی هاتنە وەڵام بەبیانووی ئەوەی گەر ئەو پڕۆژەیە سەر بگرێت گوایە شێوەزاری سۆرانی زاڵ دەبێت بەزیانی شێوەزاری ئەوان دەکەوێتەوە\nهاوکات ئەم داوایە بۆ خۆی بەزیانی کێشەکە دەکەوێتەوە، نەیاری زیاتری بۆ پەیدا دەبێت. دەکرێت ئێمە هەر کوردستانە خاوەن بڕیاری خۆمان بین، هەوڵ نەدەین ئەوانی تر بەهەر بیانوویەکەوە بێت، ڕابکێشین بەدوای خۆماندا.\nلەکورتی ئەم هێژایە هەرچ بابەتێکی لەسەر زمان بڵاوکردبێتەوە خوێندومەتەوە، تا ئاستێکی بەرز هاوبیربووم لەگەڵیدا. ئەوە، ئەوە لەبری زۆر نووسەری پایەبەرز و خەڵکانی دی دەنووسێت، بۆتە زمانحاڵیان.\nرۆژی 2007.11.27لەماڵپەڕی کوردستاننێتدا، بابەتێکی بەناونیشانی (کە دارا دوو داری دی لەدیاربەکر و قامیشلووش خوێندرا، داوای دەوڵەت بکەن)* بڵاوکردۆتەوە. بابەتەکە هەر لەو بازنەیەدا دەسووڕێتەوە، بەدواداچوونێکە بۆ بەیاننامەیەکی (کۆمەڵەی لاوانی نەتەوەیی ئەیڕەقیب)، لەوێدا داوا کراوە، کورد لەژێر یەک ئاڵای کوردایەتیدا خۆی ڕێکبخات دژ بەنەیارانی..\nنووسەری هێژا، وەک لەناونیشانی نووسینەکەیدا بەدەردەکەوێت، دەفەرمووێت، دەبێت زمانێکی ستاندارمان هەبێت، ئینجا شتی لەوە گەورەتر داوا بکرێت. زۆر دوور دەڕوات، دەیەوێت ئەو زمانە یەکگرتووە ستاندارەی کوردستانی باشوور، لەدیدێکی کوردستانیه‌تی گەورەوە فەرز بکات، بێ هیچ لێکدانەوەیەکی لۆجیکیانە! ئاخر وەک پیاوە پیرەکان دەبێژن خوا ئیمانت بداتێ، لەباشوور هێشتا هیچ نەبووە ئەوە کرمانجه‌کانی دەفەری دهۆک، لەملاشەوە هەورامییەکانی ناوچەی هەورامان قووت بوونەتەوە، ئێستا تۆ دەفڕیت و ده‌ده‌ی له‌شه‌قه‌ی باڵ بۆ کوردستانی باکور و ڕۆژئاوا! دەتەوێت ئەوانیش بێنیتە سەر ئەم ئایینە! ئەم داوایە پێچەوانە دەکەوێتەوە، دوژمن زۆر کردنی لێده‌که‌وێته‌وه! وا باشتره لەپێشدا ئەندامانی ماڵی خۆت ڕازی بکەیت، ئینجا ئەوانی تر یان به‌جۆرێکی دی و ژیرانە تر دەبێت، خۆیان بڕیار لەسەر ئەو کێشەیە و کێشەکانی تریان بدەن..2007.11.27\n* تکایه بڕوانه ئه‌م لینکه:\nله‌هه‌فته‌نامه‌ی ڕێبازی ئازادی ژماره 497ی ڕۆژی 07.12.4 بڵاوبۆته‌وه\nمه‌لا، ڕۆژانی ته‌نگانه!\n!Mala, rojanî tengana\nهێزێکی سه‌ربازی، وه‌ک ئه‌وه‌ی ئیخباریان بۆ هاتبیت، گه‌مارۆی دێیه‌کیاندا، به‌بێ مقاومه‌ت و ئاسانی شوێنه ستراتیجییه‌کانیان گرت، که زانیان هیچ نییه، سه‌رده‌سته‌که‌یان به‌یاوه‌ری چه‌ند سه‌رباز، ده‌ست له‌سه‌ر په‌له‌پیتکه‌ی تفه‌نگ، به‌خشکه‌یی خۆیان به‌کۆڵانه‌کاندا کرد.\nدێیه‌که کشوماتییه‌که‌ی نه‌ما، له‌هه‌ر چوار لاوه سه‌گه‌ڵ ده‌ستیان به‌وه‌ڕین کرد، تا ده‌هات ده‌نگیان به‌رز وبه‌رزتر ده‌بووه، سه‌گوه‌ڕی زه‌لام بوو.\nچرا کزه‌کان له‌په‌نجه‌ره‌کانه‌وه ڕۆشنایی زیاتریان تێکه‌وت، خه‌ڵکی به‌گه‌وره و بچووک، پیر و جوان، ژن و پیاو دڵیان داخورپا. ئه‌و پیاوانه‌ی پشتیان لێکردبووه، یان جلی سوکی خه‌ویان پۆشیبوو، خۆیان پێچایه‌وه، ده‌نگی ئه‌وانه‌ی نێو کۆڵانه‌کان جۆرێک بوو، به‌زمانێکی دی قسانیان ده‌کرد، بۆیان ده‌رکه‌وت سه‌ربازه چه‌ته‌وڵه‌کان حکومه‌ته و داویانه به‌سه‌ر دێکه‌یاندا.\nدیاره بۆنیان کردووه، بۆیه به‌م نیوه شه‌وه سه‌روفه‌ساڵی ناشیرینیان په‌یدا بووه. چه‌ند که‌س له‌ئه‌هلی ئاوایی، به‌ده‌نگ سه‌ربازانه‌وه چوون، به‌ڵام ئه‌و قسانه‌ی به‌ره‌وڕوویان کرا بێجگه له‌یه‌ک دوو وشه، هیچی تری لێ تێنه‌ده‌گه‌یشتن، که بۆچی هاتوون و گه‌مارۆی دێکه‌یان داون!\nیه‌کێکی وتووریایان بۆ ئه‌وه‌ی له‌م شمڵی ڕه‌شانه تێبگه‌ن و بزانن بۆچی هاتوون، ده‌نگی له‌یه‌کێک کرد، بچێت مه‌لای دێ بهینن و به فریایان بکه‌وێت، گوایه ئه‌و له‌هه‌موویان زاناتره، قورئان خوێنه، له‌زمانی عه‌ره‌بی ده‌زانێت!\nکه له‌ده‌رگای مه‌لایاندا، جه‌نابی له‌و فه‌ته‌نه‌یه‌ی، سه‌گوه‌ر خولقاندویه‌تی بێخه‌به‌ر بوو!\nپیاوه‌کان خۆیان ناساند، له‌ودیو ده‌رگاوه پرسیار و هۆی هاتنه‌که‌یانی کرد، له‌وه‌ڵامدا وتیان: عه‌سکه‌ری عه‌ره‌بان هاتووه، ئێمه لێیان تێناگه‌ین، نازانین چیان گه‌ره‌که؟ تۆ عه‌ره‌بی ده‌زانیت و لێیان تێده‌گه‌یت، به‌ڵکوو بێیت..\nنه‌یهێشت قسه‌که‌یان ته‌واو بکه‌ن، وتی: که‌ی به‌م شه‌وه وه‌ختی عه‌ره‌بییه! بڕۆن بابه، وتم خوایه ئه‌بێ چی قه‌ومابێت!\nله‌په‌ڕاوی بیره‌وه‌رییه‌کانه‌وه ده‌رهێنراوه....\nله‌هه‌فته‌نامه‌ی ڕێبازی ئازادی ژماره 495ی ڕۆژی 07.11.20 بڵاوبۆته‌وه\nسه‌قه‌تی ده‌ستی عه‌ره‌ب!\nSeqetî dest 'erebe!\n4ی تشرینی دووه‌می 1983 له‌وێستگه‌ی پاسی سه‌هۆڵه‌که له‌چاوه‌ڕوانی مه‌وعیدێک له‌گه‌ڵ یه‌کێک له‌ڕێخستنه‌کانی کۆمه‌ڵه / یه‌کێتی نیشتمانی کوردستان بووم. له‌کاتی دیاریکراودا نه‌هات و دواکه‌وت، بۆیه زۆر مامه‌وه، له‌پڕ ئوتۆمبێلێک به‌تیژی ده‌ڕۆیشت، لێم تێپه‌ڕی و به‌به‌گ گه‌ڕایه‌وه. چه‌ند که‌سی لێدابه‌زی، ده‌یانناسیم منیش سیان له‌وانم ده‌ناسی که ئاسۆی قومری و نوری ... و که‌سێک تر ناوه‌که‌یم له‌بیر نه‌ماوه، ئه‌و دووانه‌ییان مناڵی گه‌ره‌ک و هاوڕێی مناڵیم بوون. ئه‌وانه ئه‌و کاته له‌دژی پێشمه‌رگه و شۆڕش و ئۆپۆزسیۆن هاوکارێکی زۆر دڵسۆزی حکومه‌تی عه‌ره‌به‌کان بوون.\nسواریان کردم بردمیان بۆ باره‌گای جه‌یشی شه‌عبی ناسراو به شه‌هید عوسمان له‌سه‌ره‌تای گه‌ره‌کی تووی مه‌لیک. تاوانبار بوم به‌وه‌ی پێشمه‌رگه بووم، هه‌روه‌ها کوشتنی وه‌تبان* ناوێک که به‌ڕێوه‌به‌ری فه‌رمانگه‌ی دار ئه‌لوه‌ته‌نی لنه‌شر وه ته‌وزیع بوو.\nپاش ماوه‌یه‌ک له‌وێوه ڕه‌وانه‌ی فه‌رمانه‌گه‌ی ئه‌منیان کردم له گه‌ره‌کی عه‌قاری به‌رانبه‌ر به فیرقه و کارگه‌ی جگه‌ره و ته‌نیشت ئوتێل سه‌لام. له‌وێ به‌ره‌و ژووری ته‌عزیب برام و له‌دواوه به‌ده‌ست به‌ستراوی به‌بنمیچی ژووره‌که‌وه هه‌ڵیان واسیم، به‌کێبڵ زۆریان دا به‌پشت و ڕان و سمت و به‌ری پێمدا، دوای ماندوو بوون وازیان لێهێنام، ژووره‌که تارک بوو، گڵۆپێک وه‌ک هی سفر بێت وا بوو پێ بوو، مۆسیقایه‌کی توند وه‌ک ڕه‌شه‌با و ژاوه‌ژای له‌گه‌ڵدا بێت کرده‌وه. نازانم چه‌ند به هه‌ڵواسراوی مامه‌وه. ئیتر بردمانه ئه‌و شوێنه‌ی زیندانییه‌کانی تری لێ بوو. نازانم چۆن ڕۆژم کرده‌وه چی گوزه‌را. بۆ ڕۆژی دوایی بردمیانه ژووری به‌رێوه‌به‌ر، زۆر هه‌وڵیاندا دان به‌وه‌دا بنێم که وه‌تبانم کوشتووه، بێ سوود بوو. ته‌ئکیدم ده‌کرده سه‌ر ئه‌وه‌ی که من ئاگام له‌و کاره نییه و خۆشتان ئه‌وه‌ی کوشتویه‌تی کوشتووتانه‌ته‌وه. زۆر وترا، که‌مم بیست. ناچار وتیان ئازادت ده‌که‌ین، به‌ڵام وه‌ک سێبه‌ر به‌دواته‌وه ده‌بین، ده‌بێت هاوکاریمان بکه‌یت، فڵان ڕۆژ ده‌بێت سه‌ردانمان بکه‌یته‌وه. له‌دڵی خۆمدا وتم خوا ده‌کات به‌رم ده‌ده‌ن، ئه‌و کات خۆم ده‌زانم چۆم ون ده‌بم.\nبه‌پێ له‌فه‌رمانگه‌وه به‌ره‌و ماڵ بومه‌وه، زوو زوو ئاوڕم ده‌دایه‌وه تا بزانم که‌سیان دوا نه‌خستووم، ماڵمان له‌خانووه بێتاپۆکانی و گه‌ره‌کی دۆمان بوو. که له‌دووره‌وه ده‌رکه‌وتم دراوسێیه‌کمان به‌دی کردم به‌ڕاکردن چوو خۆی کرد به‌ماڵدا، نه‌گه‌یشتمه به‌رده‌رگا دایک و ژن و مناڵه کۆرپه‌که‌م، به‌ره‌وپیرم هاتن.\nوه‌ک چۆن خۆم بڕوایان نه‌ده‌کرد، ئه‌وانیش به‌هامان شێوه ده‌ستیان لێشۆردبووم. ئیتر له‌و کاته‌وه بۆ زیاتر له شه‌ش مانگ نان و ئاویان ده‌کرد به‌ده‌مه‌وه و ده‌یانشۆردم.\nله‌خه‌سته‌خانه‌ش بۆ ماوه‌یه‌کی زۆر چاره‌سه‌ری سروشتیان بۆ نووسیبوم و کاره‌باو شتی تر که بیرم نه‌ماوه له‌ده‌ستیان ده‌دام، تا که‌مێک هاتمه‌وه سه‌رخۆ.\nماڵی خۆم له‌هه‌مان گه‌ره‌ک بوو درواسێی ماڵی سدیقی چایچی بوو، له‌سه‌ر ئه‌و شیوه‌ی که ببووه سنووری گه‌ره‌کی خه‌بات گه‌ره‌کی کانی دۆمان و خانوه بێتاپۆکانی مه‌لا که‌مالی پارێزه‌ر. دیار بوو فه‌رمانگه‌ی ئه‌من، له‌سه‌ر وه‌عدی خۆیان که نه‌چوومه‌وه به‌هۆی ئاسۆی قومرییه‌وه هاتبوونه گه‌ره‌کمان، ماڵه‌که‌مانی به‌ته‌وای نه‌زانیبوو، له‌کوێدایه، به‌په‌نجا مه‌تر دوور له‌دوکانی ورده‌واڵه‌فرۆشێکی به‌ته‌مه‌ن، هه‌واڵی ناونیشانی ماڵمانی پرسی بوو. ئه‌ویش زانیبووی پیاوی ڕژێمن وتبووی نازانم و که‌سی وا ناناسم. هه‌ر له‌بازاڕه‌وه بهاتمایه‌ته‌وه، ده‌بوایه به‌به‌رده‌می ئه‌و دوکانۆچکه‌یه‌دا برۆم، بانگی کردم، وتی: چه‌ند چه‌کدارێک هه‌وڵی تۆیان پرسیوه.\nئیتر جدییه‌تی حکومه‌تم بۆ ده‌رکه‌وت، به‌خاووخێزانه‌وه خۆمان گوم کرد.\n* وه‌تبان......گه‌ر به‌هه‌ڵه‌دا نه‌چووبم، عه‌ره‌بێکی خه‌ڵکی شاری حه‌ویجه‌ی نزیک که‌رکووک بوو. بۆ ماوه‌ی چه‌ند ساڵ به‌ڕێوه‌به‌ری ئه‌و فه‌رمانگه‌یه بوو، ئه‌ندامێکی چالاکی حیزبی به‌عس بوو، زۆر دژی کورد و ئه‌وانه‌ی که بیزانیایه لایه‌نگری پێشمه‌رگه‌ن، به‌تایبه‌تی که‌سێکی وه‌ک من که ده‌یزانی خاوه‌ن شه‌هیدم، ئیتر جۆره‌ها بروبیانو و شه‌ری لابه‌لای پێده‌گێڕام، هاوکات که‌سێکی داوین پیس بوو. به‌ئاشکرا هه‌وڵی ته‌عداکردنی لێده‌کردن، به‌داخه‌وه، یه‌کدوو کارمه‌ندی کچ به‌داوییه‌وه ببوون!\nپێشمه‌رگه‌کانی ناوشار و ریخستنی کۆمه‌ڵه و یه‌کێتی له‌بۆسه‌دابوون بۆی تا زرمه‌ی لێهه‌ڵبسێنن. هاوکات له‌گه‌ڵمدا زۆر ناکۆک بوو، چووبووم به‌گژیدا و له‌به‌رچاوی کارمه‌ندانی فه‌رمانگه پۆرتیم شکاندبوو، ترسام له‌وه‌ی ده‌ستی لێبوه‌شێنن، به‌سه‌رمدا ده‌شکێته‌وه. بۆیه له‌گه‌ڵ به‌رپرسی ئه‌و مه‌فره‌زه‌یه که شه‌هید وریای وه‌ستا وه‌هاب ناسراو به وریا ڕه‌ش، دوام و مه‌سه‌له‌که‌م تێگه‌یاند، له‌به‌ر خاترم بۆ ماوه‌یه‌ک کاره‌که‌یان ڕاگرت و نه‌یانویست به‌و هۆیه‌وه تووشی سه‌ریه‌شه ببم.\nله‌دوای ئه‌و ده‌مه‌قاڵێیه‌ی له‌گه‌ڵ ناوبراودا کردم، بێئه‌وه‌ی ئاگادارم بکاته‌وه، فه‌رمانی گواستنه‌وه‌ی خزمه‌تی بۆ فه‌مانگه‌ی ڕێگاوبان ده‌رکردم. پاش ماوه‌یه‌ک چوومه خزمه‌تی سه‌ربازی ئحتیات بانگ کرام. له‌شاری رمادی بووم ده‌زگیرانه‌که‌ی ئه‌وسا و ژنی ئێستام زه‌نگی بۆ لێدام که ناوبراو فه‌رمانی گواستنه‌وه‌ی ده‌رچووه و ده‌ڕوات.\nهه‌ر له‌وێوه زه‌نگم بۆ گه‌ر به‌هه‌ڵه‌دا نه‌چووبم ڕێبوار سابیر که ژن برای وریا بوو، لێدا و ئه‌و هه‌واڵه‌م پێراگه‌یاندن. پاش چه‌ند ڕۆژێ زه‌نگم بۆ فه‌رمانگه‌ی ده‌زگیرانم لێدا وه‌ڵام نه‌بوو. دواتر نازانم زه‌نگم بۆ کوێ که لێدا، پێیان وتم: قلیشاوه‌ته‌وه و سه‌رجه‌م کارمه‌ندانی فه‌رمانگه له‌سه‌ر کوشتنی وه‌تبان گیراون.\nتومه‌س وریا، به‌یانی له‌ده‌ستپێکردنی ده‌وامدا، له‌به‌رده‌رگای فه‌رمانگه‌که، به‌ر ده‌مانچه‌ی دابوو.\nله‌هه‌فته‌نامه‌ی ڕێبازی ئازادی ژماره 493ی ڕۆژی 07.11.6 بڵاوبۆته‌وه\nئه‌فسانه‌ی له‌شکری تورکیایش، فت!\n!Efsaney leşkirî Turkiyaîş, ft\nهه‌موو ئاماژه‌کان ئه‌وه‌مان پێده‌ڵین که ئه‌و هه‌ڕه‌شانه‌ی کۆنی تورکیا بۆ سه‌ر هه‌رێمی کوردستان له‌باکوڕی عێراق (فۆبیای تورکیایه)، له‌ئانوساتدا ده‌چێته واری جێبه‌جێکردنه‌وه. لێکدانه‌وه‌ی جۆراوجۆر بۆ ئه‌و کاره ده‌کرێت، ئه‌وه‌ی له‌هه‌موو شت زیاتر ئاشکرایه هه‌رێم زه‌ره‌رمه‌ندی سه‌ره‌کی ده‌بێت، به‌ڵام پێده‌چێت له‌درێژ ماوه‌دا ئه‌و ئه‌فسانه‌یه‌ی له‌مێژه‌وه بۆ له‌شکری تورکی له‌ناوچه‌که‌دا چێی کراوه وردوخاش بێت، دیاره ئه‌و کاره‌ش به‌ده‌ستی هێزی پێشمه‌رگه و خه‌ڵکی هه‌رێم ئه‌نجام ده‌درێت. ئه‌م چۆن لێکدانه‌وه‌یه‌که؟\nئاشکرایه کوردی کوردستانی باشوور، له‌وه ده‌رچووه، وه‌ک هێزێکی په‌راوێزکراوی ناوچه‌که حسابی بۆ بکرێت. له‌مێژه‌وه نه‌ک خۆی به‌ڵکوو هێزێکی گه‌وره‌ی وه‌ک ئه‌مه‌ریکا هاوپه‌یمانێتی، له‌و هاوکێشه‌یه‌دا پێده‌چێت به‌هه‌ردوولا (دیاره ئه‌مه‌ریکا به‌ناڕاسته‌وخۆ به‌شدار ده‌بێت) ده‌رسێکی وای له‌شکری تورک دابده‌ن بۆ هه‌تا هه‌تایه بیری نه‌چێته‌وه، جارێکی دی گه‌فی هه‌ره‌شه له‌ده‌رودراوسێی خۆی نه‌کات. ڕاستی ئه‌و بۆچوونه له‌ئاینده‌دا ده‌رده‌که‌وێت.\nهاوکات له‌وانه‌یه ئه‌م له‌شکرکێشییه ببێته مایه‌ی خۆ رێکخستنه‌وه‌ی خه‌ڵکی عێراق به‌کورد و عه‌ره‌بی شیعه و سونه‌یه‌وه، ئه‌و ته‌رحه‌ی که باس له‌دابه‌شکردنی عێراق ده‌کات، پووچه‌ڵ بکاته‌وه. ئه‌م خاڵه‌ش به‌قازانجی تورکیایه. بێجگه له‌وانه گریمانه‌ی ئه‌وه دێته ئاراوه دنیای عه‌ره‌ب له‌گه‌ڵ هه‌موو ناته‌باییه‌کیان له‌گه‌ڵ دۆزی کورددا، دوا جار پشتی کورد و عێراق بگرن. به‌م جۆره وه‌ک ده‌بینین له‌م کاره ناژیرانه‌یه‌ی تورکیا به‌و ئابوورییه داته‌پیوه‌ی که هه‌یه‌تی، هێنده‌ی تر قه‌یرانی گه‌وره گه‌وره‌تر ده‌بێته‌وه. 2007.10.14\nله‌هه‌فته‌نامه‌ی ڕێبازی ئازادی ژماره 491ی ڕۆژی 07.10.23 بڵاوبۆته‌وه\n!La ferqe beyne îslamî fînlandî u kurdî îla btundrewî\nبه‌پێی هه‌واڵێکی ماڵپه‌ری دیموکراته‌کانی فینلاند، گروپێک له‌ئیسلامییه‌کانی ئه‌م وڵاته به‌نیازن حیزبێک دابمه‌زرێنن! ( کام حیزب؟ شیعی یان سونی یان ....؟! ) بۆ ئه‌و مه‌به‌سته کۆنگره‌یه‌کی ڕۆژنامه‌ییان له‌سه‌ره‌تای مانگی 8 دا به‌ست. زۆر ڕاشکاوانه و بێ ئه‌وه‌ی شه‌رم له‌خۆیان و کۆمه‌ڵگا بکه‌ن وه‌ک تیڕۆریستانی ڕۆژهه‌ڵات به‌م شێوه‌یه دێننه په‌یڤین:\nئامانجمان لابردنی خواردنه‌وه‌ی ئالكۆل و مه‌شروب له دوکان و بازاره‌كانه ... (سه‌رۆکی ده‌ست نیشانکراوی پارتی ناوبراو ، عه‌بدوڵڵا تاممی).\nخۆش ئه‌وه‌یه ئه‌م جه‌نابانه هه‌ر هه‌موویان له‌دایک بووی فینلاندن. به‌ئاوهه‌وا پاک و بێگه‌رد و په‌روه‌رده‌یه‌کی دروستی ئه‌م وڵاته گۆشکراون! سه‌رئه‌نجام به‌ناوی و بیانوی جیایی ئاین و که‌لتوور، ده‌یانه‌وێت شتێک که بۆ سه‌رگه‌رمی و جه‌و دروستکردن زیاتر هیچی تر نییه، له‌خه‌ڵک ئه‌م وڵاته‌ی قه‌ده‌غه بکه‌ن که بۆته به‌شێک له‌که‌لتووریان و هاوکات ژیانی هه‌زاره‌ها که‌س له‌سه‌ر ئه‌و بزنسه به‌ڕێوه ده‌چێت.\n...مناڵانی موسوڵمان مه‌جبوور نه‌بن به‌شداری له‌پۆله‌کانی مۆسیقا، چوونه مه‌له‌وانگه‌کاندا بکه‌ن... (سه‌رۆکی ده‌ست نیشانکراوی پارتی ناوبراو، عه‌بدوڵڵا تاممی).\nئه‌و په‌یڤانه لێکدانه‌وه‌ی زۆر له‌خه‌ڵکی نێو جیهانی ئیسلام و نا ئیسلام به‌درۆ ده‌خاته‌وه گوایه په‌یره‌وانی هاوچه‌رخی ئیسلام پێیان وایه گه‌ر مۆڵه‌ت بدرێت، بێگومان ئه‌وانیش له‌گه‌ڵ سه‌رده‌مه جیاوازه‌کاندا ده‌توانن خۆ بگونجێنن، ئاینێکی خۆ نوێکه‌ره‌وه‌یه!\nیاساکانی فینلاند وایه ئه‌وه‌ی بیه‌وێت پارت – حیزب پێک بهێنێت لایه‌نی که‌م ده‌بێت 5هه‌زار ئه‌ندامی ناونووسی هه‌بێت.\nئه‌م داوایه له‌کاتێکدایه، ده‌سه‌ڵاتی سیاسی وڵات به‌ده‌ست باڵی ڕاستی کۆمه‌ڵگاوه‌یه، دوای ڕووداوی 11ی سێبته‌مبه‌ری، فشاری هه‌مه‌لایه‌نه هاتۆته سه‌ر هه‌موو ئه‌و دانیشتوانه‌ی که له‌ڕۆژهه‌ڵاته‌وه هاتوون به‌ئیسلام و نائیسلامه‌وه! خه‌ریکه به‌هه‌شتی ئه‌ورووپا ده‌بێته کارگه‌ی مرۆڤ هاڕین به‌شێوه مۆدێرنه‌که‌ی! سه‌ره‌ڕای ئازادییه بێسنووره‌ی له‌یاسادا چه‌سپێنراوه، له‌مێژه به‌رقه‌راره، ده‌بێت بووترێت ئاسنی سارد کوتانن زیاتر هیچی تر نییه و نابێت. 2007.9.23\nتکایه بڕواننه تیکستی هه‌واڵه‌که:\nله‌هه‌فته‌نامه‌ی ڕێبازی ئازادی ژماره 489ی ڕۆژی 07.10.2 بڵاوبۆته‌وه\nئیسلامییه‌کان بۆ کۆنترۆڵیان له‌مشتدایه؟\n?Îslamiyekan bo kontiroliyan lemştdaye\nکۆمه‌ڵگاکانی ڕۆژهه‌ڵات، به‌تایبه‌تی ئه‌وانه‌ی ئایینی ئیسلام تیایدا سه‌روه‌ره، به‌پێی هه‌لومه‌رجی دیاریکراو گۆرانکاری ئه‌وتۆی به‌خۆیه‌وه نه‌بینیووه، بۆیه زۆر ئاساییه، هه‌ژموونی سه‌رکرده کۆمه‌ڵایه‌تییه‌کان، ئه‌وانه‌ی له‌نێو به‌رگی ئایینیدان ده‌ورونه‌خشی کاریگه‌ریان به‌سه‌ر خه‌ڵکییه‌وه هه‌بێت!\nهاوکات له‌به‌رانبه‌ر ئه‌و بزووتنه‌وه‌یه‌دا، جووڵه‌یه‌کی پێچه‌وانه و دژ هه‌بووه، ئه‌ویش له‌نێو جه‌رگه‌ی شاره‌کاندا به‌تایبه‌تی ناوه‌نده گه‌وره‌کان، ره‌وتی گۆمه‌ڵگایان به‌ره‌و ئاقارێکی تر ده‌به‌ن و ده‌وێت.\nله‌ململانێی نیوان ئه‌و دوو بزووتنه‌وه کۆمه‌ڵایه‌تییه‌دا، هه‌میشه لایه‌نی شار دۆڕاو له‌پاشاکشه‌دا بوون، دیاره ئه‌و شکسته یه‌ک له‌دوای یه‌کانه ته‌نها بۆ هۆی زۆری و بۆری و که‌می ڕێژه ناگه‌ڕێته‌وه، هۆی ده‌ره‌کیش خاڵیک بووه. ئه‌م چۆن؟\nله‌مێژووی نزیکدا بینیومانه ڕۆژئاوا چۆن به‌خاتری ململانێ له‌گه‌ڵ هێزه نه‌یاره جۆراوجۆره‌کانیدا، بۆ نانه‌وه‌ی گێچه‌ڵ و له‌مپه‌ر به‌یه‌کتر پشتیوانیان له‌باڵی هه‌ره ڕاست ڕه‌وی که گروپه ئیسلامییه‌کان نوێنه‌رایه‌تیان ده‌که‌ن، کردووه، تیشکی زیاد له‌پێویستی لیدراوه و وایان نیشان داون که ئه‌وانه دێون دێو!\nله‌درێژ ماوه‌دا و له‌گۆڕانکارییه‌کاندا هاوکێشه‌کان گۆڕاون، دۆستانی دوێنی ڕمه‌کانیان کردۆته یه‌کتر، له‌جه‌نگیکی سه‌روماڵی و زۆر دڕندانه‌دا له‌به‌رامبه‌ر یه‌کتر ڕاوه‌ستاون! وه‌ک بینیمان له 11ی سێپته‌مبه‌ردا گورزی گورچکبڕیان وه‌شاند.\nڕۆژئاوا ڕاچڵه‌کی، به‌ئاڕاسته‌ی ئه‌وه‌ی هێزی میلیتاری خۆی ڕاسته‌خۆ به‌کاربهێنی له‌دژیان، تا ئاستێک سه‌رکه‌وتنی به‌ده‌ست هێناوه، به‌ڵام له‌م هاوکێشه‌یه‌دا سه‌ره‌ڕای ئه‌وه هێشتا ئیسلامییه‌کان له‌نێو ئه‌و کۆمه‌ڵگایانه‌دا هیزی خۆی له‌ده‌ست نه‌داوه!\nهۆی ئه‌وه ده‌گه‌ڕێته‌وه بۆ نه‌بینینی ڕۆژئاوا بۆ لایه‌نه‌کانی ململانێ نێو ئه‌و کۆمه‌ڵگایانه، به‌تایبه‌تی فه‌رامۆشکردنی بزووتنه‌وه‌ی کۆمه‌ڵایه‌تی سکۆلار. گه‌ر بهاتایه نیوه‌ی ئه‌و پشتیوانییه‌ی له‌ڕابردو و ئێستا ده‌درا و ده‌درێت به‌وان، بدرایه به‌بزووتنه‌وه‌ی سکۆلار بێگومان ته‌رازووی هێز به‌م شێوه‌یه‌ی ئێستا نه‌ده‌بوو، که نه‌ک له‌ڕۆژهه‌ڵات به‌ڵکوو له‌نێو ماڵی خۆشیان بوونه‌ته مایه‌ی سه‌رئێشه‌یه‌کی بێزارکه‌رو نه‌خوزراو!\nنابێ ئه‌وه له‌یاد بکرێت، ڕۆژئاوا له‌کۆندا به‌ئێستاشه‌وه پشتیوانی له‌زۆر ده‌سه‌ڵات کردووه و ده‌کات که وا خۆی پیشانداوه سکۆلاره. جۆکێکی پێکه‌نینهێنه‌ره، گه‌ر لێکچوونه‌که ڕاست بێت وه‌ک به‌رهه‌می ئه‌و مۆدێرزمه‌یه که پارته‌که‌ی هێتله‌ر و مۆسۆلۆنی هێنایه کایه‌وه ، بینرا چ کاره‌ساتێکیان بۆ دنیا خولقاند. سه‌دام حسین و ئه‌سه‌د و قه‌زافی ...هتد. هاوکات ئه‌و پشتیوانییه بۆته خاڵێکی به‌هێز بۆ دژایه‌تی کردنی دید و بۆچوونی ڕۆژئاوایی و بزووته‌نه‌وه‌ی سکۆلاریزم له‌کۆمه‌ڵگادا! 07.09.12\nله‌هه‌فته‌نامه‌ی ڕێبازی ئازادی ژماره 487ی ڕۆژی 07.9.18 بڵاوبۆته‌وه\nله1ی6ی2007 به‌هۆی گۆڕانکاری له‌ژیان و گوزه‌ران بۆ ماوه‌یه‌کی نادیار دوور که‌وتمه‌ته‌وه له‌دنیای نووسین، قۆناغێکی نوێ ده‌ستی پێکردووه، به‌هیوام بتوانم بێمه‌وه خزمه‌تتان و به‌یه‌کجاره‌کی نه‌بێت. سوپاستان ده‌که‌م تا ئێستا جار جار به‌دوای نووسینمه‌کانمه‌وه بوون 2007.8.4\nLe 1î 6î 2007 behoy gorankarî le jiyan u guzeran bo maweyekî nadiyar dûr kewtmetewe le diniyaî nûsîn, qonaxêkî nuwê destî pêkirduwe, behîwam btwanim bêmewe xizmettan u be yekcarekî nebêt. supastan dekem ta iêsta car car be duway nûsînimekanimewe bûn 2007.8.4\nئاخر وا نییه، ئه‌مه‌یش نموونه!\n!Axir wa nîye, emeyş nimûne\nكه‌ناڵه‌كانی راگه‌یاندنی (ی ن ك) له خزمه‌ت كێدان؟ *\nناونیشانی بابه‌تێکی PUKmedia یه، له‌ڕۆژی 2007.5.17 بڵاوبۆته‌وه. کورته‌ی ئه‌و بابه‌ته وه‌ڵامه بۆ به‌ڕێزێک به‌ناوی ئارام قزله‌رییه‌وه، که له‌هه‌مان شوێندا بڵاوبۆته‌وه. وه‌ک له‌وه‌ڵامه‌که‌دا دیاره نووسه‌ر دووخاڵی وروژاندووه، یه‌که‌میان سه‌ردانی سه‌رکۆوه‌زیرانی حکومه‌تی هه‌ریم بۆ کۆماری ئیسلامی ئێران، که ئه‌مه‌یان جێی باسی من نییه.\nخاڵی دووه‌م، مه‌سه‌له‌ی فه‌رامۆشکردنی دۆسیه و ئه‌رشیفی به‌وێنه و ژیاننامه‌ی شه‌هیدانه. نووسه‌ری PUKmedia به‌رگری له‌وه ده‌کات، که که‌ناڵه‌کانی ڕاگه‌یاندنی PUK نه‌ک که‌مکارییان له‌و بواره‌دا نه‌کردووه به‌ڵکوو به‌ده‌وڵه‌مه‌ندترینی ناوزه‌د ده‌کات. ده‌گاته ئه‌وه‌ی بڵی PUK حیزبی شه‌هیدانه. ڕێنمایی ئارام قزله‌ری ده‌کات به‌ئه‌رشیفی ڕۆژنامه‌ی کوردستانی نوێی ئۆرگانی ناوه‌ندیدا بچێته‌وه!\nهاتنه سه‌رهێڵی من وه‌ک برای شه‌هیدێک له‌م خاڵه‌دایه، ساڵی پار 2006 له‌یادی شه‌هید بوونیدا ڕێکه‌وتی 29 له‌سه‌ر 30 . 4 . 1979 چه‌ند سه‌ره‌قه‌ڵه‌مێکم وه‌ک بیره‌وه‌ری تێهه‌ڵکێش به‌چه‌ند وێنه، نووسیوه‌وه، به‌ناونیشانی عه‌لی چه‌له‌بی زیندوو ده‌بێته‌وه. دوو ڕۆژ به‌ر له‌یاده‌که حه‌زم کرد له‌سه‌ر لاپه‌ڕه‌ی ڕۆژنامه‌ی کوردستانی نوێ بڵاو بێته‌وه. دوای ناردنی ئه‌و بیره‌وه‌رییه توونی بابا و ئاوی ئاموون چوو!\nئه‌مساڵیش هه‌مان بابه‌ت، ویستم له‌یادی شه‌هیدبوونیدا له‌ڕۆژنامه‌ی کوردستانی نوێ بڵاو بێته‌وه. له‌ترسی ئه‌و فه‌رامۆشکردنه وام به‌باش زانی به‌ڕێگای مه‌ڵبه‌ندی دره‌وه‌ی PUK بێت. بۆ ئه‌و مه‌به‌سته له ڕۆژی2007.4.11 به‌ته‌له‌فوون له‌گه‌ڵ به‌رپرسی مه‌ڵبه‌ند قسه‌م کرد، داوام لێکرد ئه‌و بیره‌وه‌رییه‌ی له‌سه‌ر جوانه‌مه‌رگه‌ی برام نووسیمه، له‌ڕۆژی شه‌هیدبوونیدا له‌ڕۆژنامه‌ی کوردستانی نوێدا به‌ڵکوو هه‌وڵبدات بڵاوی بکاته‌وه. له‌وه‌ڵامدا وتی: ده ڕۆژ به‌ر له‌و کاته بۆم بنێره، نه‌ک له‌ڕۆژنامه به‌ڵکوو له‌ماڵپه‌ڕی pukonline یشدا بڵاوی ده‌که‌ینه‌وه.\nهه‌روه‌ها وتی: بۆ دڵنه‌وایی کاتێک زه‌نگت لێدایه‌وه، ده‌توانی قسه له‌گه‌ڵ به‌رپرسی ڕاگه‌یاندن به‌ڕێز سه‌رداردا بکه‌یت، به‌ر له‌ناردنی بۆ بڵاوکردنه‌وه، چاره‌ی که‌موکوڕییه‌کانی بکرێت.\nدڵم خۆش بوو، له‌کاتی دیاریکراودا بابه‌ته‌که‌م نارد. پاش چه‌ند ڕۆژ به‌ر له‌یاده‌که بۆ ته‌ئکید کردن زه‌نگم بۆ مه‌ڵبه‌ند لێدایه‌وه، که‌سێک وه‌ڵامیدایه‌وه، که به‌رپرس له‌ده‌ره‌وه‌ی هۆڵندایه و هه‌واڵی به‌ڕێز سه‌ردار عه‌بدولکه‌ریم پرسی، له‌وێ نه‌بوو، به‌هه‌رحاڵ مه‌سه‌له‌که‌م تێگه‌یاند که ئه‌و نووسینه‌ی بڕیار بوو به‌مایل ناردوومه، ته‌نها ویستم بزانم که‌موکوڕی تێدا نییه و گه‌یشتووه. به‌ڵێنی گه‌یاندنی قسه‌کانی پێدام.\nمن بۆ خۆم بێ هیچ شتێک وه‌ک که‌سێکی بواری نووسین ڕۆژانه سه‌ردانی ڕۆژنامه‌کانی کوردستان ده‌که‌م، به‌تایبه‌تی ڕۆژی 29 و30 ته‌نانه‌ت ڕۆژی یه‌کی مانگی ئایاریشم ڕوانی، نه‌ک ئه‌وه به‌ڵکوو pukonline یش بڵاوینه‌کرده‌وه! ئه‌وه‌یش چووه ڕیزی فه‌رامۆشییه‌کانی تره‌وه...\nئه‌مه به‌رگری نییه له‌به‌ڕێز ئارام قزله‌ری، به‌ڵام ئه‌م حیکایه‌ته‌یش ته‌ئکید له‌ڕاستی و دروستی په‌یڤه‌کانی ده‌کاته‌وه...\n*تکایه بڕوانه به‌سته‌ری بابه‌ته‌که\nله‌وه‌ڵامی ئه‌و بابه‌ته‌دا ئه‌م مایله‌م بۆ هات\nبرای به‌ڕێزو خۆشه‌ویستم كاك عه‌باس شوانی\nدوای سڵاوو ڕێز\nبه‌ڵێ من ئه‌و ئیمه‌یڵه‌ی به‌ڕێزتانم پێ گه‌یشت .... به‌ڵام به‌داخه‌وه به‌ڕێزتان له‌سه‌رتان نوسیبوو ئه‌م ئیمێڵه بگات به‌ده‌ستی لێپرسراوی مه‌ڵبه‌ند و نه‌وترابوو بۆ بڵاوكردنه‌وه .. هه‌روه‌ها نوسیبووتان ئه‌گه‌ر مامۆستا جه‌مال بیره‌وه‌ری خۆی هه‌یه با ده‌وڵه‌مه‌نتری بكات .. واته كه‌س به ئێمه‌ی نه‌وتبوو بۆ بڵاوكردنه‌وه!!!!\nكاك سه‌رداریش شتی وای به ئێمه ( ماڵپه‌ڕێكه ) رانه‌گه‌یاندووه ئه‌گینا بێ گوومان بڵاوده‌كرایه‌وه.\nله به‌شێكی تری نوسینه‌كه‌تدا نوسیووته ئه‌ویش چووه ریزی نیوسینه فه‌رامۆشكراوه‌كانی تره‌وه من نازانم به‌ڕێزتان كام نوسینه‌تان ناردووه‌و بڵاو نه‌كراوه‌ته‌وه تكایه بۆم ده‌ستنیشئن بكه چونكه پێم ناخۆشه قسه‌یه‌ك له‌سه‌ر ماڵپه‌ڕه‌كه بكرێ هێنده‌ی من بزانم وانییه.\nهیوادارم دلگران نه‌بیت له وه‌ڵامه‌كانم و ماڵپه‌ڕێكه‌ش له خزمه‌تی هه‌موو قه‌ڵه‌مێكی جواندایه. رێزو خۆشه‌ویستیمان قبووڵ بكه\nبه‌رپرسی ماڵپه‌ڕی pukonline فره به‌ڕێز\nده‌ست و چاوت خۆش بۆ ئه‌و وه‌ڵامه\nچاوه‌که‌م، ئه‌مه‌ی لای خواره‌وه ئه‌و نامه‌یه بوو که ناردم بۆ مامۆستا جه‌مال. وه‌ک ڕوونمکردۆته‌وه ئه‌و بابه‌ته عه‌لی چه‌له‌بی زیندوو ده‌بێته‌وه بۆ بڵاوکردنه‌وه بووه نه‌ک شتێکی دی! به‌تایبه‌تی له کوردستانی نوێدا.\nهه‌روه‌ها ئه‌وه‌م ده‌رنه‌بڕیوه که مامۆستا جه‌مال بابه‌ته‌که ده‌وڵه‌مه‌ند تر بکات، تکایه نامه‌که‌ی ژێره‌وه جارێکی دی بخوێنه‌وه.\nخه‌تای من نییه، مامۆستا جه‌مال بۆ ئه‌و مه‌سه‌له‌یه به به‌ڕێز سه‌ردار نه‌وتووه!\nبه‌پله‌ی یه‌که‌م مه‌به‌ستم له‌فه‌رامۆشکردن رۆژنامه‌ی کوردستانی نوێیه، نه‌ک ماڵپه‌ری pukonline.\nله‌باره‌ی به‌ڕێز سه‌رداریشه‌وه، له‌په‌یوه‌ندییه ته‌له‌فوونییه‌که‌ی مامۆستا جه‌مالدا، ه‌و وتی: بۆ دڵنه‌وایی زه‌نگت لێدایه‌وه، قسه له‌گه‌ڵ به‌ڕێز سه‌رداردا بکه، ئه‌و به‌رپرسی ڕاگه‌یاندنه، گه‌ر به‌هه‌ڵه‌دا نه‌چووبم، هاوکات بۆ ئه‌وه‌ی نه‌ک به‌هۆی فۆرماتی نوسینه‌که‌وه نه‌خوێنرێته‌وه یان که‌موکوڕی تێدا بێت، به‌ر له‌بڵاوکردنه‌وه‌ی چار بکرێت.\nڕیز و حورمه‌ت زیاتر 2007/5/18\nده‌قی نامه‌که‌م له‌ڕێکه‌وتی 2007.4.21 دا به‌پیتی لاتینی نووسراوه بۆ ناونیشانی info@pukonline.com م ناردووه:\nBeerrz Mellbendi derewey Y.N.K\nRoji 11.4.2007 zengm botan leeda, lebarey shehid Ali Chelebi bramewe qseman krd. ewa nuusineke dexeme ber desttan, be mebesti bllawkrdnewey le roj u yadi shehid krdnyda....\n- Teeksteke be fonti Tahoma nuusrawe, be formati DOC;e ,\n- Duu weene\nTkaye le her kem u kuriyek agadarm bkenewe....hewllish dedem roji duu sheme telefuun bkem...\nسه‌رۆکی هه‌رێم، هاوڵاتی خۆی خۆشناوێت؟\n?Serokî herêm, hawllatî xoy xoşinawêt\nئه‌ی سڵا له‌و هزره‌ی چه‌پڵه بۆ کارێک لێده‌ین ببێته مایه‌ی ماڵوێرانی زیاتری هاوڵاتی! سه‌رۆکی هه‌رێم کارتێکی فشار به‌م شێوه‌یه به‌کار ده‌هینێت:( ... له تورکیا 30 میلیۆن کورد هه‌یه. تورکیا ئه‌و مافه به خۆی ده‌دات که بۆ تورکمانه‌کانی که‌رکووک، ده‌ست له کاروباری ناوخۆی عێراق و ئه‌م شاره وه‌ردات، به‌ڵام، ئێمه‌ش ئه‌گه‌ر بمانه‌وێ بۆ داکۆکی له مافی ئه‌م 30 میلیۆن کورده ده‌توانین ده‌ستێوه‌ردان له کاروباری ناوخۆی تورکیاوه بکه‌ین... )*ده‌بێته هه‌ڵایسانی قسه‌وباس و کاردانه‌وه‌یه‌کی مه‌ترسیدار تا ئاستی هه‌ڕه‌شه و په‌لاماری سه‌ربازی ! له‌دوای کۆتایپێهاتنی جه‌نگی نه‌خوازراوی ناوخۆ، ئارامییه‌ک باڵی به‌سه‌ر ناوچه‌که‌دا کێشاوه، ئه‌م وه‌ره‌قه‌یه‌ی مه‌سعود بارزانی فڕێیدا وه‌ک به‌ده‌رده‌که‌وێت، ببێته هۆی شه‌ڕ و ئاژاوه وو نائارامی. گریمان ئه‌و خه‌ونه ناخۆشه نایه‌ته دی؟ خۆ لایه‌نی که‌م خه‌ڵکی تووشی دڵه‌ڕاوکێ و مه‌ترسی کردۆته‌وه!\nله‌چه‌ند ئاماژه‌دا که فڵان و فیسار سه‌رکرده، له‌بۆنه‌ی جیاوازدا ده‌ریان بریوه، ته‌سه‌ورێکی پۆزه‌تیف چێبووه، که خۆشبه‌ختانه کوردیش بۆته خاوه‌ن نوخبه‌یه‌کی دید فراوان و هه‌مه‌لایه‌نه‌ی وا، که به‌ئاسانی دوای سۆز و ... ناکه‌ون. ئه‌مه‌شیان له‌وه‌وه سه‌رچاوه ده‌گرێت که هاوڵاتی خۆیان لابه‌ڕێزه، ئاماده نابن گاڤێک بهاویژن به‌زه‌ره‌ر و زیانی ئه‌وانه ته‌واو بێت، ئه‌وانه‌ی ده‌نگیان بۆ داون و هێناویانه‌ته سه‌ر کورسی ده‌سه‌ڵات.\nئاخر ئه‌وه مغامه‌ره‌یه‌کی سه‌رشێتانه‌یه، کوردی خواروو به‌هزری کوردستانی گه‌وره‌وه کار بکات و بیه‌وێت پارچه‌یه‌کی تر ڕزگار بکات، به‌مه‌رجێ خۆی هێشتا ڕێک نه‌خستووه، له‌بچووکترین گۆڕان و فشاردا ڕێسراوه‌که‌ی ده‌بێته‌وه خوری! ئه‌مه له‌کاتێکدا خاون ماڵ و ڕابه‌ره سیاسییه سه‌ره‌کییه‌که‌ی، ئه‌و هه‌ڵویسته‌ی پێ په‌سه‌ند نه‌بێت، هه‌روه‌ک سه‌رۆكی كۆنگره‌ی گه‌ل زوبێر ئایدار، ده‌ریبڕیبوو:... سی ساڵه ئێمه دیاربه‌كرمان كردووه به چه‌قی خه‌باتی نه‌ته‌وه‌یی كوردستانی باكور‌و ناشمانه‌وێت كه‌س موزایه‌ده‌ی به‌سه‌ره‌وه بكات .... ئێمه پێمانوایه كێشه‌ی كه‌ركوك هه‌بێت یان نا، ئه‌وا شاری دیاربه‌كر هه‌ر سه‌نته‌رو چه‌قی تێكۆشانی كورده‌كانی باكوره. **\nجڵه‌وکردنی په‌یڤ، نیشانه‌ی سه‌نگینی که‌سه‌که‌یه، به‌ڵام له‌وه‌ناچێت سه‌رۆکی هه‌رێم به‌به‌رپاکردنی ئه‌م جه‌نجاڵه، نه‌ک حساب بۆ خه‌ڵکی ئاسایی به‌ڵکوو حساب بۆ هاوپه‌یمانه سه‌ره‌کییه‌که‌ی نێو حکومه‌تشی ناکات! وه‌ک ده‌رکه‌وت یه‌کێتی نیشتمانی دیدێکی جیاوازی بۆ کێشه‌که هه‌یه. ئه‌و په‌یڤانه نوێ نیین و مامجه‌لالیش له‌کات و شوێنیکی دیدا ده‌ریبڕیبوون. ژیرێتی له‌وه‌دایه، نه‌که‌ویته داو و ته‌ڵه‌ی پرسیاری ڕۆژنامه‌نووسانه‌وه. 070413\n* ماڵپه‌ڕی ته‌له‌فیزیۆنی العربیة به‌زمانی عه‌ره‌بی، ده‌قی چاوپێکه‌وتنه‌که\n** ماڵپه‌ڕی هه‌فته‌نامه‌ی ئاوێنه\nبه‌شێکی ئه‌م قسه‌وباسه ڕۆژی هه‌ینی 13ی4ی2007 له‌به‌رنامه‌ی هه‌له‌و واشنتۆن به‌ناونیشانی: گرژی ئه‌م دوایـیانه‌ی نێوان توركیا و كوردی عێراق ڕادیۆ ده‌نگی کوردی ئه‌مه‌ریکا وه‌ک به‌شدار بوویه‌ک ده‌ربڕا. له‌و به‌رنامه‌یه‌دا هێژا دكتۆر فوئاد حسێن، سه‌رۆكی دیوانی سه‌رۆكایه‌تی هه‌رێمی كوردستان میوان بوو. بۆ گوێگرتن له‌و به‌رنامه‌یه سه‌ردانی ئێره بکه‌ن...\nکۆمه‌ڵگای کوردی، سه‌ربازگه‌یه!\n!Komellgay kurdî, serbazgeye\nسه‌یره کوڕه مه‌لایه‌ک * له‌شاره‌دێیه‌کی وه‌ک هه‌ڵه‌بجه‌وه هاتووه بۆته ده‌مڕاستی هزری کۆمۆنیست و مارکسستی! به‌پێچه‌وانه‌شه‌وه، خۆ مه‌رجیش نییه، کوڕه‌شاری زۆریشمان بینی له‌پێناو ته‌وژمی توندڕه‌وی ئیسلامی و ...تردا خۆیان به‌کوشتدا! چوونه ریزی ئه‌وانه‌ی له‌سه‌ر سه‌هۆڵ ناویان ده‌نووسرێت.\nهیدایه‌تی مه‌لاعه‌لی، له‌سه‌ر کۆنسێرته‌که‌ی گۆڕانیبێژی کوردستانی ڕۆژهه‌ڵات جه‌مشید، به‌ناونیشانی (ئیسلامیه‌کان باره‌گاکانتان بپێچنه‌وه ) بابه‌تێکی بڵاوکردۆته‌وه، له‌وێدا جۆش خرۆشی گه‌نجانه و سه‌رپێیانه هاتۆته په‌یڤین! به‌رگوزارکردنی کۆنسێرتیکی وا له‌هه‌وای کراوه‌دا، ده‌کات به‌به‌ڵگه بۆ سه‌لماندنی بۆچوونه‌کانی گوایه کۆمه‌ڵگای کوردی به‌پێچه‌وانه‌ی دیدی ئیسلامییه‌کانه‌وه، سکۆلاره و حه‌زی به‌به‌زم و ڕه‌زمی گۆڕانی و شادی و...یه. بۆ ته‌نها ئه‌وان دژی کۆمه‌ڵگای کراوه‌ن، یان هێزگه‌لی تر زۆرن!\nهاودیدم له‌وه‌دا که‌کۆمه‌ڵگای کوردی به‌شێکی فره که‌می سکۆلاره، و ئاره‌زووی دنیایه‌کی کراوه‌یه، بۆ سه‌لماندنی دیدم ئه‌گه‌ر وانییه دیاره به‌پێچه‌وانه‌ی هیدایه‌ته‌وه‌یه، کوا ده‌ورونه‌خشی بزووتنه‌وه‌ی سکۆلار به‌و پارتانه‌شی که خۆیان له‌و بازنه‌یه‌دا ده‌بیننه‌وه!\nزۆر سه‌یرم له‌په‌یڤی ئه‌و کوڕه مه‌لایه دێت، بۆ خۆی خافڵ ده‌کات، ئه‌وه‌ی هانده‌ر و ئه‌نجامده‌ری ئه‌و کاره‌یه یه‌کێکه له‌ده‌زگاکانی ده‌سه‌ڵات! به‌داخه‌وه باڵی چه‌پی کۆمه‌ڵگا به‌گشت ته‌وژمه‌کانییه‌وه، ده‌بێ شه‌رم دایانگرێت، ئه‌و هه‌موو ئیدعایه‌ی بۆ کۆمه‌ڵگای کراوه‌ی ده‌یکه‌ن، به‌پراتیک لایه‌نی که‌م هه‌نگاوێکی بازرگانی وایان نه‌ناوه تا بڵێین، ئافه‌رین بۆخۆتان، وه‌فادارن به‌و په‌یامه‌ی هه‌ڵتان گرتووه!\nبه‌هه‌ر حاڵ من هه‌رگیز خوازیاری کۆمه‌ڵگایه‌کی نێرینه‌ی وه‌ک کوردستان نیم و ناکه‌م و جێی خۆشحاڵیم نییه، نه‌تان بینی له‌و کۆنسێرتانه‌دا مێینه‌یه‌کتان بۆ خوێی چێشت بینی و دۆزیه‌وه! که‌ی کاری ئیفلیجی وا قابیلی ده‌ستخۆش بوونه؟ زه‌مکردنه و هه‌ڵویست فرۆشتنیکی بێمانایه! زۆر زۆر به‌داخه‌وه سه‌قه‌تییه‌که زۆر له‌وه قوڵتره....\nکۆمه‌ڵگای سکۆلار مانای هاوبه‌شی نێر و مێ، له‌هه‌موو کایه‌کانی ژیاندا. ئه‌و کۆنسێرتانه سه‌لماندی کۆمه‌ڵگای کوردی، سه‌ربازگایه‌که بۆ خۆی! .ده‌زانن بۆ؟ چوونکه سه‌ربازگا، به‌پێناسه ڕۆژهه‌ڵاتییه‌که‌ی ئه‌و شوێنه‌یه ته‌نها پیاوه به‌هێزه‌کانی تیادا کۆده‌کرێنه‌وه و مۆڵ ده‌درێن! 070405\n* سێ کوچکه‌ی؛ شێخ، مه‌لا، ئاغا لای خه‌ڵکه ئاساییه‌که‌ی جارانی کوردستانی باشوور مه‌کروه بوون و به‌چاوی دوژمن تێیان ده‌ڕوانین. زۆربه‌ی سه‌رکرده‌کانی ئێستای کۆمه‌ڵگای کوردی له‌نه‌وه‌ی ئه‌و ده‌ستڕۆیشتووه زالمانه‌ی کۆنن. ناویان به‌کۆڵه‌که‌ی ئاشا چیت و ئاوی ئاموون و توونی باباچن، که‌ی به‌و چاره‌نووسه ده‌گه‌ن، نازانم دووره...\nهزری ته‌سکی حیزبی و دیموکراتی!؟\n!?Hzrî teskî hhîzbî û dîmukiratî\nڕێژه‌ی ژنان له خولی هه‌ڵبژاردنی دواهه‌مینی په‌رله‌مانی فینلاندی، له‌و نووسینه‌دا که نازانرێت کێ نووسیوویه‌تی ئاماژه دراوه به‌ئه‌و که‌سه بیانیه به‌شدارانه و ناوی شاخه‌وان سادق و ژنه سۆماڵییه‌کیش هاتووه. ئه‌ی ڕووسه‌کان که گه‌وره‌ترین ڕیژه‌یان هه‌یه بۆ باس نه‌کراون؟ هاوکات نووسه‌ر هێنده بێئاگایه، به‌ته‌نها ناوی که‌سێکی کوردی هێناوه، ئه‌وه‌ی بیر چووه که‌سێکی تری کورد له‌سه‌ر حیزبی کۆمۆنیست یه‌کێک بووه له‌و کاندیدکراوانه، ئه‌ویش به‌ڕێز سۆران زه‌کییه.\nئیتر نازانرێت ئه‌م دیده له‌چییه‌وه سه‌رچاوه‌ی گرتووه؟ به‌هیوام هزری ته‌سکی حیزبی نه‌بێت و به‌ڕاستی هزری دیموکراتی بێت.070322\nبه‌ڕێز کاک عه‌باس!\nیه‌که‌م- ئه‌و هه‌واڵ و راپۆرته هه‌واڵانه‌ی ناوی که‌سی تایبه‌تیان به سه‌ره‌وه نیه ئاماده‌کراوی ده‌سته‌ی به‌ڕێوه‌به‌ری سایته‌که‌مانن.\nدووهه‌م- ئه‌گه‌ر سه‌رنج بده‌یته راپۆرته هه‌واڵی ناو رۆژنامه فینلاندییه‌کانیش، ده‌بینی که به پێچه‌وانه‌ی کورته هه‌واڵ له نێو راپۆرته هه‌واڵدا کۆمه‌ڵێک بابه‌ت ده‌ورووژێندرێت که یه‌کێک له سه‌رنجراکێشترین بابه‌ته‌کانی ناوه‌رکی راپۆرته‌که ده‌کرێ به سه‌ردێری بابه‌ت.\nسێهه‌م- ئه‌و ژنه سۆماڵییه بۆیه باسی کراوه، چونکه جیددیترین کاندیدا له روانگه‌ی رێژه‌ی ده‌نگه‌کانیه‌وه له ناو بیانیه‌کاندا بوو. رێژه‌ی ده‌نگی رووسه‌کان له ئاستێکی زۆر له خواره‌وه‌تردا بوو. ئێمه‌ش له راپۆرته هه‌واڵه‌که‌دا حاشامان له‌بوونی که‌سانی تر نه‌کردوه. تکایه جارێکی تر به هه‌واڵه‌که‌دا بچۆره‌وه. چواره‌م- له باسی کاک شاخه‌واندا ئێمه هیچ به‌رژه‌وه‌ندییه‌کی تایبه‌تیمان نیه، باسی ئه‌و بۆیه کرابوو، چونکه یه‌که‌م کورد بوو، دووه‌م هه‌ر له سایته‌که‌ی خۆشماندا، دیاره له سه‌ر پێشنیار ئه‌و به‌ڕێزه و کۆمه‌ڵێک کوردی دیکه، باسمان کردبوو و به چه‌شنێک دیعایه‌مان بۆ کردبوو. وه‌ک کوردێک. دیاره به‌دڵنیاییه‌وه، ئه‌گه‌ر کاک سۆرانیش یان دۆستێکی کاک سۆران، رووی لێ بناینایه یا خود نووسینێکی سه‌باره‌ت به‌و به‌ڕێزه بۆ بناردینایه، ئه‌ویشمان بڵاو ده‌کرده‌وه. قسووره‌که له ئێمه‌وه نه‌بووه.\nئه‌وه جگه له‌وه‌ی که له روانگه‌ی ئێمه‌وه هه‌ر بیانییه‌ک که خۆی کاندیدکردبوو به‌ر له‌وه‌ی به نوێنه‌ری نه‌ته‌وکه‌ی خۆی بزانین، به ئه‌ندامێکی ئه‌م کۆمه‌لگایه و لێپرسراو به‌رامبه‌ر به‌م کۆمه‌ڵگایه‌ی ده‌زانین.\nله هه‌مووشی گرینگتر، ئه‌و شته‌یه که ده‌مانه‌وێ و ده‌توانین به‌ده‌نگی به‌رزه‌وه به‌رگری لێ بکه‌ین، ئه‌وه‌یش ئه‌وه‌ی که سایته‌که‌ی ئێمه له لایه‌ن حیزبی دێموکراتی کوردستانه‌وه یارمه‌تی ده‌درێ، به‌ڵام نه له‌لایه‌ن ئه‌و حیزبه و نه له هیچ لایه‌نێکی تره‌وه شتی به‌سه‌ردا ناسه‌پێندرێت.\nمه‌حه‌کی سه‌ره‌کی بۆ ئێمه به‌رژه‌وه‌ندی گشتی و به‌تایبه‌تی خزمه‌تگوزاری به‌رامبه‌ر به جڤاتی کوردی له فینلانده.\nدیاری سپاسی هه‌موو سه‌رنجێکی ره‌خنه‌گرانه‌ش ده‌که‌ین.\nهه‌ر بژیت. ده‌سته‌ی به‌ڕێوه‌به‌تی دێموکراته‌کانی فینلاند. 2007/3/25\nبه‌ڕێزانی ماڵپه‌ڕی دیموکراته‌کانی فینلاند\nبۆ وه‌ڵامه‌که‌تان، ده‌ستوچاوتان خۆش و ماندوو نه‌بن\nله‌و وه‌ڵامه‌دا یه‌کدوو خاڵ جێی سه‌رنجم بوون، خاڵی دووه‌هه‌متان به‌لامه‌وه زیاده‌یه، چوونکه له‌و یه‌کدوو دێره بروسکه‌ئاسایه‌دا سه‌لیقه‌ی کاری ڕۆژنامه‌نووسیم نه‌ورووژاندووه، بۆ خۆم په‌یره‌وکاری ئه‌و شێوازه سه‌رنج ڕاکێشه‌م.\nخاڵێکی دی کێشه‌ی کوردبوونه، هه‌ر بۆیه‌که جێی ڕه‌خنه بوون له‌به‌ر ئه‌وه‌ی که‌سی ناوبراو (سۆران زه‌کی)تان وه‌ک کوردێکی کاندیدکراو له‌سه‌ر پارتێکی کۆمۆنیست بواردووه! ئه‌و پاساوه گه‌لێک لاوازه بفه‌رموون که فڵان خۆی داوای کردووه، یان له‌سه‌ر په‌یڤی فڵان دۆستی تر ڕیکلاممان کردووه!\nئێوه له‌خاڵێکدا ئاماژه به‌شاره‌زایی خۆتان به‌په‌یامی ڕۆژنامه‌نووسی ده‌که‌ن، که‌چی له‌م وڵاتی کۆمپانیای نۆکیادا نه‌گه‌ڕاون بزانن چ کوردێکی دی خۆی کاندید کردووه؟! به‌مه‌رجێک ناوبراو له‌ژماره‌یه‌ک ماڵپه‌ڕی کوردی نه‌ک ڕیکلامی کرد بۆ خۆی، به‌ڵکوو زۆر ژیرانه‌تر و کوردانه‌تر به‌رنامه‌ی ئه‌و پارته‌ی بۆ هه‌ڵبژاردنه‌کان، به‌کوردی کردبوو و بڵاوکرده‌وه. به‌داخه‌وه ئه‌و کاندیدکراوه‌ی ئێوه ئیتر به‌هه‌ر بیانوویه‌که‌وه بێت ڕیکلامتان بۆ کرد، وێڕای ئه‌وه‌ی کاری وه‌رگێڕان ده‌کات و داواشی لێکرا چه‌ند شتێک به‌کوردی له‌سه‌ر پارته‌که‌ی و به‌رنامه‌ی هه‌ڵبژاردنه‌که‌ی لایه‌نی که‌م له‌ماڵپه‌ڕه‌که‌یدا بکاته کوردی. نه‌یکرد!\nدواهه‌مین دێڕتان که باس له‌په‌یوه‌ندیتان به‌حیزبی دیموکرات کوردستانی ڕۆژهه‌ڵاته‌وه، دانپیانانێکی شه‌رمنانه‌یه، به‌پێی ئه‌زموون ئه‌و جۆره پینه‌وپه‌ڕۆیانه ناچێته گیرفانه‌وه، له‌کوردستانی باشوور له‌و جۆره وه‌ک فارسه‌کان ده‌ڵێن حۆقه‌بازیانه‌مان (به‌داوای لێبووردنه‌وه) دیوه و بیستووه. له‌گه‌ڵ ئه‌وه‌شدا ئێوه ئازادن لایه‌نگری له‌سه‌ر چ ته‌وژمێک بکه‌ن، گرنگ ڕاستگۆییه به‌پله‌ی یه‌که‌م له‌گه‌ڵ خۆدا ئینجا ئه‌وانی تر...\nڕێز و حورمه‌تی زیاتر 2007.3.30\nرێژه‌ی په‌رله‌مانتارانی ژن له فینلاند گه‌یشته سه‌دی 42\nدێموکراته‌کانی فینلاند - به‌گوێره‌ی ئه‌نجامی هه‌ڵبژاردنه په‌ڕله‌مانییه‌کانی فینلاند، رێژه‌ی ئافره‌تانی ئه‌ندامی په‌ڕه‌له‌مان تا ئاستی سه‌دی 42 هه‌ڵکشا. له کاتێکدا که رێژه‌ی ژنانی ئه‌ندامی په‌ڕله‌مان له ده‌وره‌ی پێشوودا 75 که‌س واته 37،5 ی کۆی په‌ڕله‌مانتاران بوو، له ئاکامی هه‌ڵبژاردنه‌کانی ئه‌م ده‌وره‌یه‌دا رێژه‌ی ژنان بۆ 84 که‌س به‌رزبووه‌وه و به‌و شێوه‌یه 9 که‌س به ئه‌ژماری په‌ڕله‌مانتاره ژنه‌کانی فینلاند زیای کرد. ژنانی فینلاند بۆ یه‌که‌مین جار له ساڵی 1906 واته 101 ساڵ له‌مه‌وبه‌ر مافی ده‌نگدان و خۆپاڵاوتنیان وه‌ده‌ستهێنا.\nله‌به‌رامبه‌ر رێژه‌ی سه‌دی 42 بۆ ژنان، پیاوان سه‌دی 58 ی کورسییه‌کانی په‌ڕه‌له‌مانی فینلاندیان پێ بڕاوه. رێژه‌ی پیاوان له په‌ڕله‌ماندا ده‌کاته 116 که‌س.\nئاکامی هه‌ڵبژاردنه په‌ڕله‌مانییه‌کانی فینله‌ند له گه‌لێک لایه‌نی دیکه‌شه‌وه سه‌رنج ڕاکێش بوو. رێژه‌ی گه‌نجانی په‌ڕله‌مانتار له‌م ده‌وره‌یه‌ی هه‌ڵبژاردنه‌کاندا به‌شێوه‌یه‌کی به‌رچاوه دابه‌زیوه. له کاتێکدا که که له ده‌وره‌ی پێشووی په‌ڕله‌ماندا واته چوار ساڵ له‌مه‌وبه‌ر، 6 که‌سی ته‌مه‌ن نێوان 18 بۆ 29 ساڵ ده‌نگیان بۆ په‌ڕله‌مان هێنایه‌وه، له‌م ده‌وره‌یه‌دا ته‌نیا دوو که‌س له‌و مه‌ودا ته‌مه‌نییه‌دا هه‌ڵبژێردراون. که‌م ته‌مه‌نترین په‌ڕله‌مانتاری ئه‌م ده‌وره‌یه به‌رپرسی رێکخراوی لاوانی پارتی سه‌نته‌ر له ناوه‌ندی هه‌ڵبژاردنی "ڤاسا"یه، که ته‌مه‌نی 24 ساڵه. به‌ته‌مه‌نترین هه‌ڵبژێردراویش، که‌سایه‌تی فه‌رهه‌نگی، نووسه‌ر و روناکبیری فینلاندی کلاس ئاندێرسۆنه، که له سه‌ر لیستی هاوبه‌ندیی چه‌په‌وه، دیسانه‌وه هه‌ڵبژێردراوه‌ته‌وه. ناوبراو 69 ساڵی ته‌مه‌نه.\nپله‌ی مامناوه‌ندیی ته‌مه‌نی هه‌ڵبژێردراوانی ئه‌م ده‌وره‌یه‌ی په‌ڕله‌مانی فینلاند به‌شێوه‌یه‌کی زه‌ق هه‌ڵکشانی به‌خۆیه‌وه بینیوه. رێژه‌ی ئه‌وانه‌ی ته‌مه‌نیان له سه‌رووی 60 ساڵه‌وه‌یه، گه‌یشتۆته 31 که‌س، که ئه‌وه‌ش نزیک به دووبه‌رابه‌ری جاری پێشووه.\nله هه‌ڵبژاردنه‌کانی ئه‌م جاره‌شدا چه‌ندین که‌سی به‌ڕه‌گه‌ز بیانی به‌شداربوون. به‌ڵام که‌سیان ده‌نگی پێویستیان بۆ هه‌ڵبژێردران نه‌هێنایه‌وه. ته‌نیا په‌ڕله‌مانتارێک که شانسی زۆری بۆ هه‌ڵبژێردران هه‌بوو، خاتوو زه‌هرا عه‌بدوڵڵای به‌ره‌گه‌ز سۆماڵی بوو، که له سه‌ر لیستی سه‌وزه‌کانه‌وه خۆی هه‌ڵبژرادبوو، به‌ڵام له ئاکامدا ده‌نگه‌کانی ئه‌ویش به‌شیان نه‌کرد و سه‌ره‌ڕای ده‌نگۆی سه‌ره‌تایی سه‌باره‌ت به سه‌رکه‌وتنی، دواتر ده‌رکه‌وت که به‌رێژه‌ی پێویست ده‌نگی به‌ده‌ست نه‌هێناوه.\nبه‌ڕێز شاخه‌وان سددیقییش کاندیدایه‌کی دیکه‌ی هه‌ڵبژاردنه‌کان بوو له سه‌ر لیسته‌ی سه‌وزه‌کان. به داخه‌وه سه‌ره‌رای هه‌موو تێکۆشانێکی خۆی و پشتگیریی جڤاتی کوردی، ناوبراویش نه‌یتوانی رێژه‌ی پێویستی ده‌نگ بۆ هه‌ڵبژێردران به‌ده‌ست بهێنێت. چاوه‌دێران هۆکاری سه‌رنه‌که‌وتنی کاندیدا به‌ڕه‌گه‌ز بیانییه‌کان، له لایه‌که‌وه بۆ دردۆنگیی فینلاندییه‌کان و خۆ پاراستنیان له ده‌نگدان به‌و کاندیدایانه و له لایه‌کی تریشه‌وه، لاوازی به‌رنامه و نه‌بونی ستراتیژی هاوبه‌ش بۆ به‌ده‌ستهێنانی ده‌نگی بیانییه‌کان له لای کاندیدا به‌ڕه‌گه‌ز بیانییه‌کاندا ده‌گێڕنه‌وه.\nئه‌م پاشکۆیه لێره‌دا بڵاوبۆته‌وه\nبمرێ ره‌حمانی ره‌حیم، بژی ئێزیدییه‌کان!\n!Bimrê rehhmanî rehhîm, bijî Êzîdîyekan\nهیشام ئاکره‌یی، به‌ناونیشانی کۆمۆنیست و چه‌په‌کان و پارته‌کانی کوردستانی ده‌ستخۆشی له کۆشتنی ژنان و ئێزدیه‌کان ده‌که‌ن بابه‌تێکی بڵاکردۆته‌وه، وه‌ک دیاره باس له‌لایه‌نێکی ئه‌و ڕووداوه قێزنه‌وه‌نه و هه‌وڵوێستی ده‌سته و گروپه جیاکان ده‌کات. ئه‌و نووسینه‌ی وای لێکردم منیش بێمه په‌یڤین، لایه‌نێکی دی ئه‌و ڕووداوه و هه‌ڵوێستگیری ده‌سته و گروپه‌کان بخه‌مه به‌ر باس.\nبێده‌نگی ئینجا بێده‌نگی و بێده‌نگییه‌کی دی تا ئاستی که‌ڕوکاسی! ئه‌بێ حیکمه‌تی ئه‌و بێده‌نگییه بۆ هه‌ژموونی زاڵ و قوڵی که‌لتووری ئایین ئیسڵام له‌نێو کۆمه‌ڵگای کوردیدا نه‌بێت؟ ئه‌وه‌ی که پارته سیاسییه بچووکه‌کان وا لێ ده‌کات هه‌ڵوێست له‌به‌رامبه‌ر کاره‌ساتێکی وادا نه‌نوێنن، بۆ ئه‌و تێکه‌ڵییه‌ی به‌ربینی به‌کوردستانی باشوور له‌ئاستی گشتی و تایبه‌تی گرتۆته‌وه. وه‌ک ئاشکرایه پارته‌کان نوێنه‌رایه‌تی توێژ و چینه‌کانی نێو کۆمه‌ڵگا ده‌که‌ن، به‌جۆرێکی دی هزری بیرکه‌ره‌وه‌ی، نوخبه = هه‌ڵبژارده ئه‌وانه‌یه، له‌خاڵێکی وادا ده‌رده‌که‌وێت ئه‌و پێناسه‌یه وه‌ک هه‌ر شتێک و دیارده‌یه‌کی دی به‌سه‌قه‌تی پراتیک ده‌کرێت و لێی تێگه‌یشتوون!\nجا کاره‌ساته‌که له‌وه‌دایه نوخبه وه‌ک خه‌ڵکی ئاسایی بیر بکاته‌وه، ئایا په‌یامی نوخبه ده‌بێت وه‌ک هێزی ڕاوڕووت بێت؟ خۆی بداته ده‌ست ئه‌وان یان به‌پێچه‌وانه‌وه ئه‌بێت ئه‌وان بیرفراوان و دووربینتر، خه‌ڵکی بجووڵێنن و ئاڕاسته بکه‌ن. مێژووی دوور و نزیک وامان پێده‌ڵێت که جه‌ماوه‌ر ته‌شبیه نه‌بێت وه‌ک ده‌زگای جێبه‌جێکردن پۆلیس وایه، به‌فه‌رمانی نوخبه کار ئه‌نجام ده‌دات. ئه‌گه‌ر کۆمه‌ڵگایه‌ک نوخبه‌ی ژیری له‌هه‌موو بواره‌کاندا نه‌بێت و که‌م بێت ئه‌و کاته فه‌وزا وئاژاوه باڵا ده‌ست ده‌بێت، وه‌ک ئه‌وه‌ی له‌ئێستای کوردستانی باشووردا سه‌روه‌ره!\nله‌م ڕووداووه، نابێ لایه‌نی خودی فه‌رامۆش بکرێت. ئێزیدییه‌کان پێویست ده‌کات، چاوێک به‌خۆیاندا بگێڕنه‌وه، بزانن ئایا بۆ تێگه‌یاندنی جه‌ماوه‌ری کوردستان تا ئێستا چییان کردووه، خۆ مۆڵه‌ت هه‌ڵی کارکردن پڕ زۆره. هه‌ڵمه‌تی ڕاگه‌یاندن، به‌قوڵی و چڕی و بێ پشوو، کاری هه‌رئێستایه، به‌خاتری ئه‌وه‌ی به‌ر به‌ڕووداوی پێشبینی کراوی دی بگیرێت.\nوه‌ک که‌سێکی ئاتائیس، ناته‌با له‌گه‌ڵ هه‌ر جۆره ئاینێک، هێنده‌ی یه‌زیدی و زه‌رده‌شتییه‌کان و کاکه‌ییه‌کان هه‌ڵقوڵاوی کۆمه‌ڵگای کوردستانن، به‌نزیک له‌هزری کورده‌وه ده‌بینم، هاوسۆزم له‌گه‌ڵیاندا نیو هێنده له‌گه‌ڵ ئایینی زاڵ و به‌زۆر سه‌پێنراوی ئیسلامیدا نیم و هه‌میشه نه‌یاری و دژ بوونی خۆم پیشانداوه. که‌واته بمرێ ره‌حه‌مانی ره‌حیم، بژی شه‌یتان و ئێزیدییه‌کان. 070221\nله‌هه‌فته‌نامه‌ی ڕێبازی ئازادی ژماره 462ی ڕۆژی 07.3.13 بڵاوبۆته‌وه\nنیوه‌ی لاپه‌ڕه‌کانی قورئان بدڕێنن!\n!Nîwey laperekanî Quran bidrrênin\nخیرت یان گیرت فڵدرز Geert Wilders ، ته‌مه‌ن 42 ساڵ له‌دایکبووی ساڵی 1963. ئه‌ندام په‌رله‌مانی هۆڵه‌ندی، که‌سایه‌تییه‌کی جه‌نجاڵئامێز، به‌یه‌کێ له‌و سیاسیانه ده‌ژمێررێت که زۆرترین تیشک و فلاشی به‌هۆی داخوانییه‌کانییه‌وه به‌رکه‌وتووه. ئه‌وه‌یش له‌قه‌بی جۆراوجۆری بۆ هێناوه؛ له‌وانه و گرنگترینیان سیاسییه‌کی خاوه‌ن یه‌ک دید، مۆزارتی توند یان تووڕه، له‌به‌ر ئه‌وه‌ی مۆدێلی قژی سه‌ری به‌مۆسیقاژه‌ن به‌نێوده‌نگ مۆزارت ( Wolfgang Amadeus Mozart 1756– 1791) ده‌چێت و ڕیکده‌خات.\nفه‌لسه‌فه‌ی کار و ژیانی؛ به‌ڕووبه‌ڕووبوونه‌وه و بێزارکردن وا له‌وه‌ی به‌رامبه‌رت بکه لێت بێته وه‌ڵام.\nبه‌ر له‌ماوه‌یه‌ک سه‌ر به‌پارتی لیبراڵی (Partij Voor de Vrijheid, P.V.V ) بوو، له‌به‌ر ئه‌وه‌ی ئه‌و پارته ده‌نگی بۆ هاتنه ناوه‌وه‌ی تورکیای بۆ ناو ئه‌ورووپای یه‌کگرتوودا، هه‌روه‌ها له‌دژی ئه‌و خاڵه‌ی له‌ده‌ستووردا هاتووه باس له‌فره ئایینی ده‌کات، وازیهێنا و وه‌ک په‌رله‌مانتارێکی سه‌ربه‌خۆ درێژه به‌کاری سیاسی خۆی داوه. ئه‌و به‌ناهه‌قییه‌کی گه‌وره‌ی ده‌زانی هه‌ژموونی هه‌ردوو ئایینی کریستان و جووله‌که به‌فه‌رمی نه‌ناسرێت.\nئه‌نتی ئیسلامی لای تۆخ ده‌بێته‌وه، پێی باش نییه، مزگه‌وتی نوێ بنیات بنرێت، مه‌لاکان له‌ڕۆژانی هه‌ینیدا خوتبه بده‌ن. به‌وێنه‌ی شارچێکانی کوردستانی باشوور به‌تایبه‌تی سله‌یمانی که ده‌ڵێن لادێی خواردینی، ئه‌و به‌جۆرێکی دی ده‌ڵێت؛ موسوڵمان خواردینی، له‌و شاره‌ی تیا له‌دایک بووم هه‌ست به‌غه‌ریبی ده‌که‌م، هه‌ست ناکه‌م هۆڵه‌ندیم.\nمه‌ترسی خۆی له‌باره‌ی زیادبوونی ژماره‌ی موسوڵمانانه‌وه که به‌ملیۆنێک ده‌خه‌مڵێنرێت، ده‌رده‌بڕێت؛ گه‌ر وا بڕوات ژماره‌ی مزگه‌وت دوو هێنده‌ی ژماره‌ی کڵێسا زیاد ده‌کات!\nله‌باره‌ی مانه‌وه‌ی موسوڵمانانه‌وه ده‌ڵێت، گه‌ر ده‌یانه‌وێت لێره بمێننه‌وه ده‌بێت نێوه‌ی لاپه‌ره‌کانی قورئان بدڕێنن، بۆیه واده‌ڵێم چوونکه بۆ خۆم قورئانم خوێندۆته‌وه... ئه‌گه‌ر محه‌مه‌د پێغه‌مبه‌ر زیندو بێته‌وه، بێته ئێره و داوای هه‌قی په‌ناهه‌نده‌یی بکات، وه‌ک توندڕه‌وێکی مه‌ترسیدار سنوورداشتی ده‌که‌مه‌وه.\nهاوکات  دیدی جیاوازتری له‌سه‌ر موسوڵمانان هه‌یه به‌وه‌ی؛ له‌نێوماڵی خۆیاندا مافی حیجاب پۆشینیان هه‌یه و ده‌توانن مه‌ڕی قوربانی سه‌ربڕن، به‌ڵام له‌ده‌روه ده‌بێت وه‌ک هه‌ر هۆڵندییه‌ک هه‌ڵسووکه‌وت بکه‌ن.\nکه لێی ده‌پرسرێت ناترسی له‌دژت خۆپیشاندان بکرێت؟ له‌وه‌ڵامدا ده‌ڵێ: ئه‌گه‌ر ده‌ستم ئاوه‌ڵا ده‌که‌ن ، ئه‌و کات ده‌زانن چییان پێده‌که‌م.\nئه‌و کاته مه‌ترسی بۆ سه‌ر ژیانی زیاتر بوو، که له‌ساڵی 2004دا تیرۆریستێکی عه‌ره‌بی مه‌غریبی هه‌ڵسا به تیرۆرکردنی ده‌رهێنه‌ری سینه‌مایی ثيو فان جوخ! له‌وکاته‌وه به‌هاوڕێیه‌تی بۆدی گارد ده‌رده‌که‌وێت. 070218\nله‌به‌رانبه‌ر ناڕه‌زایه‌تی باڵوێزی عه‌ره‌بی سعودی له‌هۆڵند، داوای کردووه له‌قسه‌کانی پاشگه‌ز بێته‌وه وداوای لێبووردن له‌موسوڵمانان بکات، ده‌ڵێت:\nبه‌ته‌واوی عه‌قڵیان له‌ده‌ستداوه! ئه‌وه شه‌رمه‌زارییه‌کی گه‌وره‌یه وڵاتێک مافی ڕاده‌ربڕینی تێدا نه‌بێت، بێت و وانه‌مان دابدات! 070219\nبۆ زیاتر ئاشنا بوون بفه‌رموون بۆ سه‌ردانی سایت - ماڵپه‌ڕه‌که‌ی:\nله‌ماڵپه‌ڕی ده‌نگه‌کان بڵاوبۆته‌وه\nشاندی فه‌له‌ستینی، ئاڵای کوردستان بوو! نه‌بوو!\n!Şandî Felestînî, allay Kurdistan bû! Nebû\nدوێنێ 07.02.12 ڕۆژنامه‌ی کوردستانی نوێ به‌ناونیشانێکی سه‌رنجڕاکێش ئه‌وه‌ی ڕاگه‌یاند که شاندی عه‌ره‌به فه‌له‌ستینییه‌کان له‌کۆنگره‌یه‌کی ڕۆژنامه‌نووسیدا ئاماده نه‌بووه ئاڵای کوردستان له‌پشتییه‌وه دیار بێت و دابنرێت.\nهه‌ر ئه‌و ڕۆژه له‌ڕۆژنامه‌ی خه‌بات هه‌واڵی چاوپێکه‌وتنی شاندی ناوبراو له‌گه‌ڵ وێنه‌یه‌کدا بڵاوکراوه‌ته‌وه و ئاڵای کوردستان له‌پشت سه‌رۆکی هه‌رێمه‌وه ده‌بینرێت.\nئه‌مڕۆ 07.02.13 ڕۆژنامه‌ی خه‌بات ڕوونکردنه‌وه‌یه‌کی سکرتارییه‌تی پارتی دیموکراتی کوردستان له‌سه‌ر ئه‌و هه‌واڵه بڵاوکردۆته‌وه. هه‌واڵه‌که‌ی به‌درۆ خستۆته‌وه، به‌بیانووی ئه‌وه‌ی گوایه شوێنی کۆنگره‌که ئاڵای هیچ لایه‌نێکی لێ نه‌بووه.\nله‌هه‌مان لاپه‌ڕه‌دا هه‌واڵێک به‌وێنه‌وه ده‌بینرێت که سه‌رۆکوه‌زیرانی حکومه‌تی هه‌رێم پێشوازی له‌شاندی ناوبراو کردووه. له‌وێنه‌که‌دا هیچ جۆره ئاڵایه‌ک نابینرێت!\nله‌لاپه‌ڕه‌ی دووی هه‌مان ڕۆژ و هه‌مان ڕۆژنامه‌دا ڕاپۆرته هه‌واڵێک به‌وێنه‌وه له‌سه‌ر کۆنگره‌ی ڕۆژنامه‌نووسی سه‌رۆکی شاندی فه‌له‌ستینی و سه‌رۆکی په‌رله‌مانی هه‌رێمی کوردستان بڵاوکراوه‌ته‌وه، ئاڵای کوردستان بزره له‌وێنه‌که‌دا.\nله‌ڕۆژنامه‌ی کوردستانی نوێی ئه‌مڕۆ 07.02.13 له‌پاین ڕوونکردنه‌وه‌ی سکرتارییه‌تی پارتی دیموکراتی کوردستان له‌سه‌ر ئه‌و هه‌واڵه چه‌ند دێڕێکیان بڵاوکردۆته‌وه، خه‌تاکه‌یان خستۆته پاڵ په‌یامنێره‌که‌یان به‌وه‌ی زانیارییه‌کانی ورد نه‌بووه.\nبه‌کورتی و کوردی، داوه‌ری کردن له‌سه‌ر ئه‌و هه‌واڵه، پێده‌چێت په‌یامنێره‌که ڕاستی فه‌رموو بێت و به‌هیواین له‌سه‌ر ئه‌وه، سزا نه‌درێت و نانبڕاو نه‌کرێت.\nئه‌گه‌ر ڕاست نییه ئه‌ی بۆ له‌وێنه‌ی پێشوازی کردنی سه‌رۆکوه‌زیران بۆ شاندی ناوبراو، هه‌روه‌ها سه‌رۆکی په‌رله‌مان ئاڵای کوردستان دیار نییه و دانه‌نراوه؟! 070213\nمناڵی کام نه‌ته‌وه؟\n?Minallî kam netewe\nڕۆژی 070204 به‌مایل هێژا ڕه‌زای که‌مانگه‌ر نووسینێکی خۆی که به‌زمانی فارسی نووسیوه به‌ناونیشانی: کودکان در عراق فراموش شده اند! بۆ نارد بووم. منیش ده‌ست به‌جێ ئه‌م چه‌ند دێڕه‌ی خواره‌وه‌م بۆ نارد:\nده‌ست و چاوت خۆش بێت\nهه‌ستی مرۆڤدۆستانه‌ت سه‌رچاوه‌ی ئه‌م نووسینه‌ته. به‌ڵام تۆ جیاوازی ناکه‌یت له نێوان باکوور و باشووریدا که دوو وڵاتی جیاوازن و دوو نه‌ته‌وه‌ی جیاوازی تێدایه، ئه‌وه‌ی تۆ باسی ده‌که‌یت به‌شه عه‌ره‌بییه‌که‌یه‌تی که  بێره‌حمانه به‌ربوونه‌ته  یه‌کتر، نه‌ک ئه‌و به‌شه‌ی تر که به‌ناوی کوردستانه‌وه‌یه، بۆیه به‌ڕێزت بۆ نووسینی داهاتووت ته‌کلیفی خۆت ڕوون بکه‌ره‌وه  و ده‌ست بخه‌ره  سه‌ر خاڵه‌کان. 070205\nعباس شوانی ئازیز،\nوێڕای سوپاس سه‌باره‌ت به‌و سه‌رنجه‌ی ناردبووت. من له نووسراوه‌که‌مدا نووسیبووم منداڵانی عیراق فه‌رامۆش کراون!\nئێستا تۆ ده‌ڵێیت که عیراق دوو وڵات و دوو میلله‌ته. باکوور و باشووره، کوردستان و به‌شی عه‌ره‌بیه‌که‌یه‌تی، وه نووسینه‌که‌ی من باسی به‌شه عه‌ره‌بیه‌که‌ی کردوه.\nمن پێم وایه ئه‌مڕۆ له عیراق و له کوردستانیش یه‌ک سیستم ده‌سه‌ڵاتداره. ئه‌م سیستمه هه‌رچیه‌ک بێت کۆمه‌ڵانی خه‌ڵک چ له به‌شه عه‌ره‌بیه‌که‌ی و چ له کوردستان هیچ ده‌خاڵه‌ت و به‌شداریه‌کیان تێدا نیه!\nئازیزم عباس شوان! من باوه‌ڕم وایه که منداڵان نه وڵاتیان هه‌یه ونه سه‌ر به هیچ میلله‌تێکی جیاکراوه‌ن وه یان بۆ عه‌ره‌ب و کورد و شیعه و سووننه دابه‌ش ناکرێن! ئێوه نووسیوتانه که ته‌نیا له به‌شی عه‌ره‌بیه‌که‌یدا گرووپه‌کان که‌وتوونه‌ته گیانی یه‌کتر و ئه‌و وێنه‌یه‌ی که من داومه شموولی کوردستان ناکات.\nتا ئه‌و جێگایه‌ی من تۆ ده‌ناسم شاری که‌رکووک به دڵی کوردستان یان باشتر بڵێم به قودسی کوردستانی ده‌زانی. له شاری که‌رکووکدا پارتی و یه‌کێتیش هه‌ن. هه‌ر دوێنێ بوو که 7 ته‌قینه‌وه له یه‌ک رۆژدا رووی داوه و ژماره‌یه‌کیش له خه‌لکی بوونه‌ته قووربانی. له‌وانه‌یه تۆش له ته‌له‌فیزیۆنه‌وه دیمه‌نی ئه‌و کوڕه 10 ساڵانه‌یه‌ت دیبێ که له کاتی بڵاوکردنه‌وه‌ی هه‌واڵدا که له شوێنی ڕووداوێکدا به‌سه‌ر بلۆکه ڕووخاوه‌کانی شوێنی ته‌قینه‌وه‌یه‌کی خۆکووژی بازی ده‌دا.\nبه‌ڕاستی ئه‌و منداڵه چ میلله‌تێکی هه‌بوو؟ کورد بوو یان عه‌ره‌ب؟ ئاسووری بوو یان تورکمان؟ ئه‌گه‌ر له من بپرسیت وه‌ڵامه‌که‌ی ئه‌وه‌یه که ئه‌و منداڵێک بوو، داتاشینی میلله‌ت، ڕه‌گه‌ز و ئایین بۆ منداڵان ڕه‌وا نیه و له ڕاستیدا به تاوان ده‌ژمێردرێ. ئه‌گه‌ر مه‌به‌ستی تۆ ئه‌وه بێت که ئایا هه‌ڵوێستی من سه‌باره‌ت به مه‌سه‌له‌ی کورد چیه؟ ئه‌وا ئه‌م مه‌سه‌له‌یه له نووسێنێکی کورتدا که له‌سه‌ر منداڵانه جێگای نابێته‌وه. به‌ڵام من لایه‌نگری ڕاپرسی گشتی وه یان ریفراندۆمم که ڕاسته‌وخۆ خه‌ڵکی کوردستان تێیدا ئیراده‌ی خۆیان بۆ پێکهێنانی وڵاتی کوردستان وه‌یان په‌یوه‌س بوونی دڵخوازانه به عیراقه‌وه ڕابگه‌یه‌نن. به‌ڵام ده‌بێ ئه‌م خاڵه‌شت له بیر بێت که ئیراده‌ی ڕاسته‌وخۆی خه‌ڵکی کوردستان له ڕێگه‌ی حیزبه قه‌وم په‌رسته‌کانی وه‌ک پارتی و یه‌کێتی نیشتمانییه‌وه به ئه‌نجام ناگات. نابێ ئه‌وه له بیربچێته‌وه که حیزبه قه‌وم په‌رسته‌کان له کوردستان و له عیراقدا به‌شێکن له سیناریۆیه‌کی تاریک (ڕه‌ش) که له ڕێگه‌ی ئه‌مریکاوه به‌سه‌ر وڵاته‌که‌دا داسه‌پێنراوه.\n5 ی فۆریه‌ی 2007\nڕ . که‌مانگه‌ر فره هێژا\nگه‌لێک سوپاس بۆ ڕوونکردنه‌وه‌که‌ت، نووسه‌ر سیاسی و هه‌ر ناوێک له  خۆی ده‌نێت تا وردتر بێت له ده‌ربڕینی باسه‌که‌ی ناڕۆشنی نادات به‌ده‌سته‌وه، ئه‌وه بووه هۆی ئه‌وه‌ی سه‌رپێی یه‌کدوو دێڕت بۆ بنووسم.\nله‌گه‌ڵ ئه‌وه‌شدا ئه‌و ڕووداوانه‌ی له‌و وڵاته غه‌زه‌ب لێنیشتووه ده‌بینرێت، ره‌هه‌ندی جیاوازی و قووڵی تری هه‌یه. ناکرێت هه‌روا سادانه لایه‌نێکی بچووکی بگریت و ئه‌وانی تری فه‌رامۆش بکه‌یت.\nجه‌ماوه‌ر و خه‌ڵک خه‌ڵکی چیته؟ ئه‌وه پۆپۆلیستییه، فه‌رامۆشی بکه و وه‌ره‌وه سه‌ر زه‌وی. جه‌ماوه‌ر هه‌میشه وه‌ک له‌مێژوودا بینیومانه کاری جێبه‌جێکردنی له‌سه‌ر، ده‌بێت هه‌میشه  نوخبه‌ی ژیری ناو کۆمه‌ڵگا هه‌ڵیبسووڕێنێت، خۆی خۆی به‌ڕێوه به‌رێت کاره‌ست ده‌خوڵقێنن، بۆ بیرمان چووه هێزی ئار ئار له ڕاپه‌ڕینی 1991 چییان کرد؟! خودی ئه‌و کاره‌ساته‌ی له نێو عه‌ره‌به‌کانی خوارووی عێراق ڕووده‌دات شتێکی له‌و جۆره‌یه بۆیه قڕیان خستۆته یه‌کتری ! هیچ پرینسیبێکیان لا نه‌ماوه، یاسای جه‌نگه‌ڵ له‌گه‌ڵ یه‌کتردا به‌کارده‌هێنن. که جێی داخی هه‌موو که‌سێکی مرۆڤدۆسته.\nپێده‌چێت هه‌ستی نه‌ته‌وه‌یت وای لێکردبێتی ده‌ست بده‌یته پێنووس، ئه‌گه‌ر وا نییه بۆ تا ئێستا سه‌ده‌ها مناڵ به هۆی کاری توندوتیژییه‌وه  له ناوچه‌ی عه‌ره‌بنیشین به‌رکه‌وتوون و تیا چوون، هیچت نه‌وتووه؟ که‌چی ته‌نها ئه‌و مناڵه‌ی که له ته‌قینه‌وه‌کانی ئه‌م داوییه‌ی شاری که‌رکووک به‌رکه‌وت، هه‌ژاندوویتی؟! دیاره له‌مه‌دا هه‌قی سوپاس کردنته.\nئه‌وه‌ی له لاشعورتدا ده‌تجووڵێنێت ڕاستگۆیانه‌تره وه‌ک له په‌یڤه کۆنترۆڵکراوه‌کانت، وای ده‌بینم ڕه‌گی ناسیۆنالیستی بێت هانی دابێتی، به‌دیوێکی دیدا وا خۆ نیشان ده‌ده‌یت که  دووژمنی هه‌مه‌لایه‌نه‌ی ناسیۆنالیزمی.\nگرنگ نییه ئه‌و شاره فڵان سه‌رکرده و فیساریان چی لێناوی لێده‌نێن؟ مه‌رج نییه له‌گه‌ڵیاندا بم، به‌ڵام له‌به‌ر ئه‌وه‌ی ئه‌و دوو پارته له‌مێژه‌وه خه‌ریکی کارن به هه‌ر بیانوویه‌که‌وه  بێت جه‌ماوه‌ر، زه‌مینه‌یه‌کیان بۆ خۆیان داناوه و خۆشکردووه. گرنگ ئه‌وه‌یه  ئێستا ئه‌و دیده‌یان کاڵ بۆته‌وه و شتێکی دی ده‌ڵێن، گۆڕانێک به‌دی ده‌کرێت. له هه‌ر مه‌سه‌له‌یه‌کدا گه‌ر هه‌ر چوارده‌وره‌که‌ت توندوتیژ بێت تۆ ده‌توانی مرۆڤدۆستانه هه‌ڵسوکه‌وت بکه‌یت؟ بێگومان نه‌خێر، چوونکه ته‌قله‌ت پێلێده‌ده‌ن و ده‌دۆڕێت.\nسڵاو و ڕێزی زیاترم قبووڵ بکه 070207\nBarez A. Shwan!\n1- nusinekay mn roji 3 mang darchwa.\n2- taqinaway anthary shary Karkuk roji 4 mang ruy dawa.\n3- hawrdny aw nmuneye bo awa bw ke aya abe bo aw mndala ke basar bloke shkawa kanda bazy hal ada boto che natawaeky haye?\n4- mn peshtr la sar bordmanakany nato la yuguslawya ke xalky be difa dakane qorbany shtm nusiwa. daxo lawe nasitonalisti kam layenm?\n5- lasar hershy Amrika bo sar afganstan harwaha.\nBarez gyan, mejui buny puk w pdk awa nasretawa ke emro hawpeimany sanarioyeky rash la Eraqdan! hyva bastn ba ewan daxwzyakani xalky kurdistan be dinayet!\nHawiny par safarekm krd bo Kurdistan, raportem la sari nusiwa law brwaye dam nat biniwa, boti enerm.\nlagal rezmda Reza\nله‌پای چی ڕێبین هه‌ردی، بۆ له‌سێداره‌دانی سه‌دام حسه‌ین به‌داخه؟\n?Lepay çî Rêbîn Herdî, bo lesêdaredanî Sedam Hseyn bedaxe\nڕووداوی له‌سێداره‌دانی دیکتاتۆر سه‌دام حسین، قسه‌وباسی فره زۆری به‌م چرکه‌ساته‌شه‌وه به‌دوای خۆیدا هێنا. دیاره له‌م په‌یوه‌نده‌دا نووسه‌رانی کورد به‌باش و خراپیانه‌وه هێنایه په‌یڤین. ئه‌وه‌ی تا ئێستا جێی ڕامان و له‌سه‌ر وه‌ستانه، ئه‌و قسه‌وباسانه‌یه که ڕێبینی ئه‌حمه‌د هه‌ردی له‌دوو* شوێنی جیاوازه‌وه ده‌ریبڕیوون.\nله‌وانه‌یه به‌شێکی زۆری دید و هه‌ڵسه‌نگاندنه‌کانی بۆ ئه‌و ڕووداوه تا ئاستێک به‌لامه‌وه په‌سه‌ند بێت. ئه‌وه‌ی جێی هه‌ڵویسته و له‌سه‌ر ڕاوه‌ستانه ئه‌و گومان دروستکردنه‌یه له‌به‌رامبه‌ر دادگا و سیسته‌می دادپه‌روه‌ری به‌گشتی.\n(...دادگا، به‌هێزترین ده‌سه‌ڵات بێت...قه‌ڵای سه‌ره‌کی پاراستنی مافی تۆمه‌تباران بێت... لای ڕێبین له‌وکاته‌وه ئه‌وه پرینسیبانه پێشێل کرا که دادوه‌ر ڕزگار له‌ژێر فشاردا دوورخرایه‌وه...) به‌که‌مێک ده‌سکارییه‌وه له‌گۆڤاری لڤین ژماره 48 جه‌نیوه‌ری 2007 لاپه‌ره 25، وه‌رگیراوه.\nئه‌و په‌یڤانه له‌سه‌ر زه‌وی ناخوات، کێ هه‌یه ئه‌وه‌ی ڕێبین هه‌ردی ده‌یڵێت و خوازیارییه‌تی پێی باش و چاک نه‌بێت؟ کێشه‌که له‌وه به‌رینتره.\nکاتێک ئه‌مه‌ریکا هاته نێو عێراق و کوردستانه‌وه، لای خۆمه‌وه وتم مه‌منوونی ئه‌مه‌ریکا ده‌بم لایه‌نی که‌م له‌سه‌دا 25 که‌لتووری ڕۆژئاوایی ته‌تبیق بکات، بزانه ئه‌و کاته چ گۆرانێکی گرنگ له‌نێو کۆمه‌ڵگا ڕووده‌دات. ئه‌مه له‌ئێستا و چه‌ند ساڵی داهاتووشدا ناکرێت و ئه‌نجام نادرێت، بڵێن چی و خۆڵی کوێ بکه‌ین به‌سه‌رماندا؟! کێشه‌که له‌وه‌دایه وه‌ک مارکسییه‌کان په‌له‌مانه، فه‌وری سه‌وریمان گه‌ره‌که.\nبا وای دابنێن هه‌موو ئه‌و شتانه‌ی ڕێبین پێی باشه به‌ته‌واوی ده‌قاوده‌ق جێبه‌جێ ده‌کرێت؟ به‌ڵام، له‌کوێ و به‌سه‌ر کام که‌س؟ خۆ ناشیرین نییه، به‌گه‌مه‌ی سیاسی دیموکراتی و ده‌نگدان و هه‌ڵبژاردن، له‌فه‌له‌ستین و جه‌زائیر و میسر بیشوبهێنین و به‌بیرخۆماندا بهێنینه‌وه، که هێزه ئیسلامییه‌کان چییان کرد؟ بینیمان له‌و هاوکێشه‌یه‌دا کێ بردییه‌وه؟ گه‌ر هه‌مان شت له‌مه‌سه‌له‌ی دادگایی سه‌دام و داروده‌سته‌که‌ی ته‌تبیق بکرێت، به‌پاکانه لێکنه‌درێته‌وه، بێگومان ئه‌و کات دادوه‌ر و پارێزه‌ر و شکایه‌تکار تاوانبار ده‌رده‌چن! ئه‌وه‌یش به‌ڕێشی کێ ڕه‌وایه؟\nله‌به‌ر ئه‌وه‌ی ڕۆژهه‌ڵاتییه‌کان به‌گشتی ئاشنا نیین به‌که‌لتووری مۆدێرن و پێشکه‌وتوو، زۆر ئاساییه تیوره‌کان وه‌ک ئه‌وه‌ی هه‌یه ته‌تبیق نه‌کرێت و به‌لاڕێدا ببرێت، تۆ باسی شتێک بکه‌یت و بۆ شتێک هاتبیت ئه‌وه‌ی به‌رامبه‌رت مێش میوانی نه‌بێت و له‌خه‌یاڵی خۆدا بێت! سه‌ره‌ڕای ئه‌وه هه‌زار لقوپۆپی لێده‌کاته‌وه و ده‌یبات بۆ مه‌سه‌له‌ی تر. وه‌ک ئه‌وه‌ی سه‌دام زۆر جار ده‌یویست ڕه‌وره‌وه‌ی دادگایی کردنه‌که به‌ره‌و سیاسه‌ت و دژایه‌تی ئه‌مه‌ریکا و شتی تر به‌رێت! ئه‌مه له‌کاتیکدا ئه‌و باسانه هی ئه‌و شوێنه نییه، ئه‌وانه‌شی هاتوون پسپۆری شتیکی ترن نه‌ک سیاسه‌ت. سه‌ره‌ڕای ئه‌وه‌یش نه‌ئه‌وه‌ی له‌و ڕووداوه‌دا بینیمان و نه‌ئه‌وه‌ی ڕێبین هه‌ردیش ده‌یڵێت.... 070123\n* هه‌فته‌نامه‌ی ئاوێنه‌ی ژماره51 ڕۆژی 070109 لاپه‌ڕه 18، ناونیشان: چاوپێکه‌وتن: لێره به‌دواوه هه‌موو به‌ره‌به‌یانی جه‌ژنێک، یادی له‌سێداره‌دانی سه‌دامه\nگۆڤاری لڤین ژماره 48 جه‌نیوه‌ری 2007 لاپه‌ره 25، ناونیشان: له‌سێداره‌دانی سه‌دام و چه‌ند سه‌رنجێک\nماڵپه‌ڕی ئاوێنه به‌دوای هه‌واڵی نادروسته‌وه‌یه!\n!Mallperrî Awêne bediway hewallî nadirusteweye\nڕۆژی070121 کات8:58:18 له ماڵپه‌ڕی ئاوێنه‌دا کورته هه‌واڵێک بڵاوکراوه‌ته‌وه به‌م ناونیشانه: له سێداره‌دانی سه‌ركردایه‌تی به‌عس به‌تۆڵه‌و ترس له‌ئاشكرابونی راستی تازه له‌قه‌ڵه‌م ئه‌درێت\nکه ده‌چیته ناو هه‌واڵه‌که‌وه؛ ئه‌و ناونیشانه هه‌ڵهێنجراوی ڕاپرسییه‌که گوایه له ماڵپه‌ڕی سی ئێن ئێنی ( CNN) ئه‌مه‌ریکییه‌وه وه‌رگیراوه، به‌س خۆشبه‌ختانه هه‌واڵنووسه‌که له پاین هه‌واڵه‌که‌دا ئیعتبرای خۆی خستۆته ژێر پرسیاره‌وه، به‌وه‌ی ئه‌و ئه‌نجامه هی ڕاپرسی ماڵپه‌ڕه ئۆرژیناڵه‌که نییه، به‌ڵکوو هی نوسخه عه‌ره‌بییه‌که‌یه‌تی.\nماڵپه‌ڕی ناوبراو، به‌تایبه‌تی به‌شی ڕاپرسییه‌که‌ی له‌باری ته‌کنیکییه‌وه ورد نییه، هه‌ر که‌سێک ده‌توانێت چه‌ند جار گه‌ر بیه‌وێت، بۆ مه‌به‌ستی خۆی کلیکی خاڵێک له خاڵه‌کان بکات. به‌تایبه‌تی شوێنێکی وا که زیاتر خوێنه‌ره‌کانی عه‌ره‌بن، له‌وانه‌شه له‌و که‌سانه بن که ئاماده نابن وه‌ک عه‌ره‌بێک کلیکی خاڵێک بکه‌ن دژی خۆیان بێت.\nبۆیه قه‌به‌کردنی هه‌واڵێکی وا ئیعتباری هه‌فته‌نامه‌یه‌کی به‌نێووده‌نگی وه‌ک ئاوێنه دێنێته خواره‌وه. 070121\nده‌قی ته‌واوی هه‌واڵه‌که‌ی ماڵپه‌ڕی ئاوێنه\nبه‌پێی راپرسییه‌كی سایتی سی ئێن ئێنی ئه‌مه‌ریكی كه تاوه‌كو ئاماده‌كردنی ئه‌م هه‌واڵه 4081 كه‌س ده‌نگیان داوه زۆرینه‌یان كه ده‌كاته 1750 ده‌نگده‌ر له‌سێداره‌دانی سه‌دام‌وبه‌رزان‌و عه‌واد به‌تۆڵه سه‌ندنه‌وه و 1347 ده‌نگده‌ریش بۆ ڕێگه گرتن له ئاشكرابونی راستی تازه ئه‌یده‌ن له‌قه‌ڵه‌م.\nسی ئێن ئێن: له راپرسییه‌كه‌دا یه‌ك پرسیار كراوه، ئایا له سێداره‌دانی سه‌دام‌و به‌رزان چ پاڵنه‌رێكی هه‌بووه؟ ده‌نگده‌رانیش به‌م شێوه‌یه وه‌ڵامیان داوه‌ته‌وه.\nتۆڵه‌كردنه‌وه: 43% كه ده‌كاته 1750 ده‌نگده‌ر\nڕێگه‌گرتن له ئاشكرابونی راستی تازه: 33% كه ده‌كاته 1347 ده‌نگده‌ر\nجێبه‌جێكردنی یاسا: 20% كه ده‌كاته 810 ده‌نگده‌ر\nشتی تر: 4% كه ده‌كاته 174 ده‌نگده‌ر\nئه‌م ده‌نگدانه به‌شی عه‌ره‌بی سایتی سی ئێن ئێن ڕێكیخستووه.\nله‌یادی 4 ساڵه‌ی دامه‌زراندنیدا\nBo mallperrî Killawrrone\nبه‌داوای لێبووردنه‌وه و به‌روخسه‌تی هێژا ساقی، هه‌ر له‌م بۆنه‌یه‌دا ده‌مه‌وێت ئه‌وه بۆ تێبینی جاری پێشوو زیاد بکه‌م، که زیاتر وه‌ک ده‌زانن ته‌کنیکییه، ئه‌ویش ئه‌مه‌یه.\nگه‌ر خوێنه‌رێک بیه‌وێت له‌سه‌ر بابه‌تی که‌سێکی دی بنووسێت و خۆی له‌م ماڵپه‌ڕه‌دا ناونووس نه‌کردبێت، و ئه‌ندام نه‌بێت، ناتوانێت دیده‌کانی وه‌ک کۆمێنت له‌پاینی بابه‌ته‌که‌دا بنووسێت و بخاته ڕوو. بۆیه وا باشتره، کۆمێنت نووسین ئازاد بکرێت، وه‌ک هه‌ر ماڵپه‌ڕ و بلوگێکی دی که له‌نێو جیهاندا هه‌یه.070120\nماڵپه‌ڕه‌که، زیندوویه‌تیی و گه‌رموگوڕی له‌ده‌ماره‌کانیدا قوڵپ ده‌دات، فه‌زڵه‌که‌شی بۆ خاوه‌نه‌که‌ی ده‌گه‌ڕێته‌وه و کاتێکی زۆری خۆی بۆ ته‌رخان ده‌کات، هاوکات شاره‌زایی له‌بواری ئه‌لکترۆنات یارمه‌تیده‌رێکی باشه.\nیه‌کی له‌ناشیرینیه‌کانی لێره‌دا به‌دی ده‌کرێت؛ ڕێگادانه به‌دووباره‌کردنه‌وه‌ی بابه‌تی که‌سانێک، وای لێهاتووه ماڵپه‌ره‌کوردییه‌کان هه‌موویان یه‌ک بابه‌تن له‌ژێر ناوی جۆراوجۆردا، دیاره ئاستی هونه‌ری و دیزاین و مۆدێرێتیان له‌یه‌کێکه‌وه بۆ یه‌کێکی تریان ده‌گۆڕێت.\nبه‌داخه‌وه تایبه‌تمه‌ندی یه‌ک دوویه‌کیان نه‌بێت نابینرێت. چی کراوه بۆ ئه‌وه‌ی هه‌ر ماڵپه‌ڕه و کۆمه‌ڵێک نووسه‌ری له‌خۆی کۆکردبێته‌وه، و ته‌نها له‌وێدا بابه‌ته‌کانیان بڵاوبکه‌نه‌وه؟ ڕۆژانه یه‌ک بابه‌ت بڵاوبێته‌وه باشتره له‌ده‌یه‌ها بابه‌تی سواو، به‌مه‌رجێک له‌شوێنی دیدا نه‌بینرێته‌وه، مه‌گه‌ر دوای شه‌ش مانگ.\nنووسه‌رانێکی وا ته‌نها مه‌به‌ستیان فڕێدانی نووسین بێت، هاوکات ناردنی بۆ چه‌ند ماڵپه‌ڕێکی دی، بێ ئه‌وه‌ی هزری خوێندنه‌وه‌یان هه‌بێت، ده‌ستیان بچێته پێنووس و لایه‌نی که‌م له‌سه‌ر ئه‌و هه‌موو مه‌سه‌لانه وه‌ک کۆمێنت دیدی خۆیان ده‌ربڕن له‌کاتێکدا لێره‌دا ئه‌وه فه‌راهه‌مه. ده‌بێت چییان لێچاوه‌ڕوان بکرێت! بۆیه کۆنترۆڵکردنیان خراپ نابێت. 070114\nکورده کۆمۆنیسته‌کانی فینلاند دژی به‌ڕاپۆرتی بیکه‌ر هاملتۆن\nKurde komonîstekanî Fînland dijî be raportî Bîker Hamliton\nئه‌مڕۆ هه‌ینی کاتژمێری 13.00 ڕێکه‌وتی 5ی 1ی 2007 لایه‌نگرانی کۆمۆنیستی کرێکاری که ژماره‌یان 25 تا 30 که‌س ده‌بوون، بۆ یه‌کلایی کردنه‌وه‌ی چاره‌نووسی مۆله‌قی کوردستانی باشوور و دروستکردنی فشاری زیاتر، هاوکات بۆ ناڕه‌زایه‌تی ده‌ربڕین له‌هه‌مبه‌ر ڕاپۆرتی بیکه‌ر هاملتۆن، چوونه به‌رده‌م باڵوێزخانه‌ی وڵاته یه‌کگرتووه‌کانی ئه‌مه‌ریکا له‌هێلسنکی پایته‌ختی فینلاند\nدوای قسه‌وباسێکی کورت و خوێنده‌نه‌وه‌ی یاداشتنامه‌یه‌ک که به‌هه‌ردوو زمانی کوردی وئینگلیزی بوو، دوو کارمه‌ندی بالوێزخانه هاتنه لای جه‌ماوه‌ره‌که و یاداشتنامه‌که‌یان لێوه‌رگرتن، په‌یمانیاندا بیگه‌یه‌ننه باڵوێز، هه‌رچه‌نده له‌وێ نییه و چۆته‌وه ئه‌مه‌ریکا بۆ سه‌ردان\nجه‌ماوه‌ره‌که ئه‌م دروشمانه‌یان به‌هه‌ردوو زمانی کوردی و ئینگلیزی ده‌ووته‌وه\n- ئه‌مه‌یه خواست هه‌مووان، ڕیفراندۆم بۆ کوردستان\nنا بۆ بۆش و بیکه‌ر هاملتۆن، به‌ڵی بۆ ڕیفراندۆم بۆ کوردستان 070105


پاراستنی كۆمپیۆته‌ر (به‌شی 2)\nكۆمپیۆته‌ر له‌ڕێی پوورت (port) ی جۆربه‌جۆره‌وه له‌گه‌ڵ جیهاندا پێوه‌ندی ده‌گرێ و (هاتوچۆی ڕایه‌ڵه Network traffic) له‌و پوورتانه‌وه تێپه‌ڕ ده‌بێ. ئه‌م پوورتانه، پوورتی كاكڵه‌یی و سه‌ره‌كین كه جیاوازییان هه‌یه له‌و پوورته فیزیكییانه‌ی كه ده‌یانبه‌ستی به چاپگه‌ر، (ڕایه‌ڵه Network) یان وێنه‌خوێنه‌ره‌كانه‌وه.\nهه‌موو هاتوچۆیه‌كی ئینته‌رنتی به شێوه‌ی پۆل ڕوو ده‌ده‌ن كه له‌به‌رگره‌وه‌ی هه‌ندێ زانیارین وه‌كوو ناونیشانی نێره‌ر، ده‌روازه‌ی به‌كارهێنراو، ناونیشانی وه‌رگر و هه‌روه‌ها ناوی ئه‌و پوورته‌ی كه ده‌یه‌وێ پۆله‌كه وه‌رگرێ.\nبه یارمه‌تیی ''زانیاریی پوورت port information'' كۆمپیۆته‌ره‌كه ده‌زانێ كام كاربه‌ر ده‌یه‌وێ به‌ئه‌ستۆگری ئه‌و هاتوچۆیه بێ كه به‌ڕێوه‌یه بۆ ناو كۆمپیۆته‌ره‌كه.\nئه‌و پوورته جۆربه‌جۆرانه بۆ ئه‌و هاتوچۆیانه‌ی دێنه ژوور و ده‌چنه ده‌ره‌وه له 0 تا 65536 ژماره‌یان بۆ دانراوه. هه‌ندێ له پوورته‌كان (له 0 تا 1023) ته‌رخان كراون بۆ (ڕاژه‌كار server)ه نه‌گۆڕه له‌پێش دیاریكراوه‌كان، وه‌كوو (پۆستی ئه‌له‌كترۆنی e-post)، (وێبگه‌ڕ web browser)، هه‌روه‌ها ftt یان irc و، باقیی به شێوه‌ی (جووڵه‌دار dynamic) دابه‌ش ده‌كرێ.\nئه‌گه‌ر په‌یامێكت بۆ بێ سه‌باره‌ت به‌وه‌ی كه پێوه‌ندییه‌ك ڕووی داوه له پوورتی 80دا، كه پوورتی http یه، ئه‌وه به ئه‌گه‌ری زۆر، (وێبگه‌ڕ web browser)ه‌كه‌یه كه پێوه‌ندی ده‌گرێ.\nئه‌گه‌ر پێوه‌ندییه‌كت هه‌یه بۆ ده‌ره‌وه له‌سه‌ر پوورتی 110 كه پوورتی pop3 یه، ئه‌وه پرۆگرامی پۆستی ئه‌له‌كترۆنیكییه‌كه‌یه كه یان په‌یامێك ده‌نێرێ یاخود ده‌گه‌ڕێ بزانێ ئایا په‌یامێك به‌ڕێوه‌یه كه بیهێنێته ژووره‌وه.\nله‌م ناونیشانه لیسته‌ی كۆمه‌ڵێ پوورت ده‌بینن:\nپاراستنی كۆمپیۆته‌ته‌ر (1)


ئایەتوڵڵا خامنەیی: سەرکەوتووی گەورەی هەڵبژاردن گەلی ئێرانە - Mehr News Agency\nAP ١٤٠٠ Khordad ٢٩ ١٤:٣٦\nNews Code 37841\nڕێبەری باڵای ئێران پەیامێکی بە بۆنەی بەشداریی بەشکۆی خەڵکی ئێران لە هەڵبژاردن بڵاو کردەوە.\nبە پێی ڕاپۆرتی ئاژانسی هەواڵی مێهر، ئایەتوڵڵا خامنەیی لەو پەیامەدا کە بە بۆنەی بەشداریی و ئامادەبوونی حەماسی گەلی ئێران لە هەڵبژاردنی 28ی جۆزەردان بڵاو کراوەتەوە، جەختیان کرد کە سەرکەوتووی گەورەی هەڵبژاردن گەلی ئێرانە.\nڕێبەری ڕوو لە سەرۆک کۆماری هەڵبژێردراو و ئەندامانی شۆڕای شار و گوند کە دوێنێ بە دەنگی خەڵک هەڵبژێردراون، وتی: دەرفەتی خزمەت کردن بە وڵات و گەل بە هەند وەرگرن.\nڕێبەری ئەوەشیان وت کە ئامادەبوونی حەماسی و بەشکۆ لە هەڵبژاردنی 28ی جۆزەردان، لاپەڕەیەکی درەوشاوەی دیکەی لە سەر شانازییەکانی خەڵک زیاد کرد. لە نێوان هەموو ئەو هۆکارانەی کە بە شێوەیەک دەیتوانی بەشداریی ئێوە لە هەڵبژاردن کاڵ کاتەوە، دیمەنی دڵڕفێنی کۆبوونەوەی ئێوە لە ناوەندەکانی دەنگ دان لە هەموو وڵات، نیشانەیەکی ڕوون لە وردەی بەرز و دڵی پر لە هیوا و چاوی کراوە بوو.\nڕاشیانگەیاند کە سەرکەوتووی گەورەی هەڵبژاردنی دوێنێ گەلی ئێرانە کە جارێکی دیکە لە بەرانبەر پڕوپاگەندەی میدیا مزۆرەکانی دوژمن و وەسوەسەی خراپەخوازان خۆڕاگر بوو و ئامادەبوونی خۆی لە ناو جەرگەی گۆڕەپانی سیاسی وڵات نیشان دا.\nجەختیشیان کرد کە نە گلەیی کردن لە دژوارییەکانی بژێوی ژیانی چینی کەم داهات، نە دڵتەنگی لە هەڕەشەی نەخۆشینی هەمەگیر، نە دڵساردکردنەوەکان هیچ کامی نەیتوانی ورەی گەلی ئێران ببەزێنێت و کێشە بۆ هەڵبژاردنی گرینگی سەرۆک کۆماری و شۆراکانی شار و گوند دروست بکات.\nلە کۆتاییشدا وتوویانە کە پیرۆزبایی لە گەلی ئێران دەکەم و داوا لە هەڵبژێردراوەکان دەکەم دەرفەتی خزمەت بە خەڵک بە هەند وەرگرن قەردزانی ئەم خەڵکە بە وەفا بن و پابەندی یاسا بن.\nڕاوێژکاری سەرۆک کۆمار بۆ کاروباری کەمایەتییە ئایینییەکان


رۆژنامەیەکی ئەمریکی: هەڵبژاردنی بەرهەم ساڵح بۆ رێگرتنە لە دابەشبوونی عێراق - اخبار العراق\nاخبار العراق » كوردى » رۆژنامەیەکی ئەمریکی: هەڵبژاردنی بەرهەم ساڵح بۆ رێگرتنە لە دابەشبوونی عێراق\nرۆژنامەیەکی ئەمریکی: هەڵبژاردنی بەرهەم ساڵح بۆ رێگرتنە لە دابەشبوونی عێراق\nنووسەرێک لە رۆژنامەیەکی بەناوبانگی ئەمریکدا، باس لەوە دەکات، هەڵبژاردنی بەرهەم ساڵح بۆ سەرۆکایەتیی عێراق، بۆ رێگرتنە لە دابەشوونی ئەو وڵاتە.\nرێناد مەنسوور، توێژەر و نووسەر لە وتارێکدا لە رۆژنامەی (واشنتن پۆست) رایگەیاندووە، بەرهەم ساڵح لە هەڵمەتی ریفراندۆمی سەربەخۆیی کوردستاندا دوورەپەرێز بوو و رۆڵێکی چالاکی نەبوو.\nرێناد مەنسوور هەروەها رایگەیاندووە، بەلای عێراقییەکانەوە هەڵبژاردنی کەسێک، کە پارێزگاریی لە یەکپارچەیی خاکی عێراق بکات باشترە لەوەی کەسێک هەوڵێکی زۆری دابێ بۆ ئەنجامدانی ریفراندۆمی سەربەخۆیی کوردستان.\nئەو توێژەرە ئاماژە بەوەش دەکات، کە دوای ئەنجامدانی ریفراندۆمی سەربەخۆیی کوردستان، بەرهەم ساڵح رایگەیاندووە، ریفراندۆمی سەربەخۆیی ”بیرۆکەیەکی خراپ بوو“، بۆیە عێراقییەکان بۆ رێگرتن لە دابەشبوونی عێراق، ئەویان بە سەرۆک کۆمار هەڵبژارد.\nرۆژی 2/10/2018 بەرهەم ساڵح بە سەرۆک کۆماری عێراق هەڵبژێردراوە.\nرۆژی 25ـی ئەیلوولی 2017، بە هەوڵ و کۆششی سەرۆک بارزانی، هاووڵاتییانی هەموو ناوچەکانی باشووری کوردستان چوونە سەر سندووقەکانی دەنگدان و لە ریفراندۆمێکدا، زیاتر لە %92ـی دەنگدەران دەنگیان بە سەربەخۆیی کوردستان و جیابوونەوە لە عێراق، دا.


وردەكاری هەوڵی ئەمریكا بۆ وەشاندنی گورزی سەربازی لەدژی ئێران\n14/01/2019 4352 جار خوێندراوه‌ته‌وه\nشارپرێس/ وەرگێران: یاسین نادر\nرۆژنامەی وۆڵ ستریت جۆرناڵ بڵاویكردەوە، كە ئەمریكا پلانی هەیە بۆ ئەوەی گورزێكی سەربازی لەئێران بوەشێنێت، كە ماوەیەكە ناكۆكی لەنێوان ئەو دوو وڵاتە هەیە.\nبەپێی رۆژنامەكە وەزارەتی بەرگری ئەمریكا لە مانگی سیپتەمبەری ڕابردوودا لەخواست‌و داواكارییەكی جۆن بۆڵتۆن راوێژكاری ئاسایشی ئەمریكا بۆ دانانی پلانی چەند هێرشێكی سەربازی بۆ ئێران كۆڵیوەتەوەو لەو بارەشەوە ڕەزامەندی دەربڕیوە.\nهەر بەپێی رۆژنامەكە ، ئەو خواستەی ئەمریكا لەبەرانبەر ئەوەوە بووە، كە لەو مانگەدا چەند موشەكێك ئاراستەی ناوچەی سەوزی بەغدای پایتەختی عێراق كراوە، كە موشەكەكان لەنزیك باڵوێزخانەی ئەمریكا كەوتوون‌و بۆ ئەوەش واشنتۆن گروپە چەكدارییەكانی سەر بەتاران تۆمەتبار دەكات.\nهەروەها ئەو رووداوە لەبەسرەی باشووری عێراق دووبارە بووەتەوەو لەكاردانەوەدا جۆن بوڵتۆن داوای كاردانەوەی جددی و توندی بۆ ئەو هێرشانە كردووەو رایگەیاندووە، كە دەبێت ئەمریكا بەهێرشی سەربازی وەڵامی ئەو هێرشانە بداتەوە.\nسەرەڕای ئەوەی رۆژنامەكە ئاشكرایكردووە، كە وەزارەتی بەرگری ئەمریكا، رەزامەندی بۆ داواكەی راوێژكاری ئاسایشی نەتەوەیی وڵاتەكەی دەربڕیوە، بەڵام دیارنییە كاردانەوە سەربازییەكە بە چ شێوەیەك ئەنجامدەدرێت.\nرۆژنامەكە ئەوەشی ئاشكراكردووە، كە دۆناڵد ترامپی سەرۆكی ئەمریكا ئاگاداری هەوڵەكە بووە، بەڵام بەپێی بەرپرسانی ئەمریكا، واشنتۆن دڵەراوكێیان لەو بارەوە هەیەو ئەگەری كاردانەوەی ئێرانیان باس كردووە.\nلەو بارەشەوە گرێت ماركێز، وتەبێژی ئەنجوومەنی ئاسایشی نیشتمانی ئەمریكا رایگەیاندووە، خواستی راوێژكارەكەیان بۆ وەڵامدانەوەی ئەو هێرشانەیە ، كە ئێران رووبەڕووی ئەمریكای كردووەتەوە، بەتایبەتی لەعێرا.\nماركێز جەختی كردووەتەوە، راوێژكاری ئاسایشی نیشتمانی، بەئەركی خۆی دەزانێت پارێزگاری لەهێزە ئەمریكییەكان‌و بەرژەوەندییەكانی واشنتۆن لەعێراق بكات، بۆیە پێشنیازێكی لەو شێوەی كردووە.\nهاوكات جۆن بۆڵتۆن بەباشی زانیوە، كە ئەمریكا جگە لەكاردانەوەی سەربازی، كاردانەوەی ئابووری‌و دیبلۆماسی‌و سیاسیش بەرانبەر ئێران بنوێنێت، بەبێ ئەوەی وردەكارییەكەی خرابێتەڕوو.\nرۆژنامەكە قسەكانی هەینی رابردووی جۆن بۆڵتۆنی بەنموونە هێناوەتەوە، كە رایگەیاندبوو، لەبەرانبەر خواستەكانی ئێران لەناوچەكەو هەوڵدان بۆ دەستخستنی چەكی ئەتۆمی، كاردانەوەی كردارییان دەبێت.\nئەو رۆژنامەیە، لەدرێژەی راپۆرتەكەی، باسی لەهەڵوێستی پێشتری جۆن بۆڵتۆنیش كردووە، كە لەساڵی 2015 رایگەیاندووە، دەبێت ئەمریكا لەرێگەی كاردانەوەی سەربازی رێگری لەخواستەكانی ئێران لەناوچەكەدا بكات.


بەهەشت | چۆن تەوبە بكەم؟بەشى پێنجەم\nمیوانی ئەمڕۆ: ٦٥٢٠\nمیوانی هەفتە: ٦٥٢٠\nكۆی گشتی سەردان لە بەرواری ٢٠١٠/١٥/٥: ١٥٣٩٩٦٥٤\nبەرواری بڵاوکردنەوە: ٢٠١١/٠٣/٠١\n1.\tمەحروم بوون لە زانستی شەرعی.\n2.\tمەحروم بوون لە ڕزق و ڕۆزی و كار و كەسابەت.\n3.\tنەمانی بەرەكەت. بەرەكەتی رزق و ڕۆزی، بەرەكەتی زانست، بەرەكەتی تەمەن.. هتد.\n4.\tبەر لەعنەتكەوتنی لە لایەن ئاژەڵانەوە.\n5.\tئەو دڵتەنگی و بێ تاقەتیەى كە سەر دڵی دادەگرێت چ لە نێوان خۆیی و خەڵك بێت؟ یان لە نێوان خۆیی و خوای مەزن.\n6.\tڕەشبوونی دڵ.\n7.\tتاریكی دڵ.\n8.\tتەسكی و تەنگی دڵ.\n9.\tخەمباری دڵ.\n10.\tئێش و ئازاری دڵ.\n12.\tگرانبوونی كار و بارەكان لەسەری.\n13.\tڕەش هەڵگەڕانی دەم و چاو.\n14.\tمەحروم بوون لە تاعەت و عیبادەت، كە پێئەچێت بەهۆی تاوانێكەوە، دەیان كاری خێرت لە دەست بچێت، هەروەك چۆن بەهۆی تاوانێكەوە كار و كەسابەت و خێرێكی زۆرت لەدەست دەردەچێت.\n15.\tتەمەن كورتی.\n16.\tكەم سەركەوتن، كەمجار سەركەوتو دەبێت لە كارو بارەكانیدا.\n17.\tگیرانەبونی دوعا.\n18.\tنەمانی بەخششی خوایی و ناز و نیعمەت.\n19.\tنقوم بون لە توڕەیی خەشم و نیقمەت.\n20.\tلە شومی و غەڕی تاوان ئەوەیە: تاوانی تر بە دوای خۆیدا دێنێت.\n21.\tكزبونەوەى چرای تەوبە.\n22.\tڕاهاتن لەسەر تاوانكردن.\n23.\tغیرەت لە دڵدا كز دەكات تا وای لێدەكات بە تەواوەتی دەیمرێنێت.\n24.\tشەرم و حەیا لە ئینساندا كز دەكات تا وای لێدەكات دەبێتە پێشەوا لە بێشەرمی و بێحەیاییدا.\n25.\tتاوانكردن وا دەكات پەروەردگار بە كەم و سوك تەماشای بكات -خوای مەزن پەنا بدات-.\n26.\tگەورە ڕاگرتنی پەروەردگاری پایەبەرز لە دڵدا لاواز دەكات.\n27.\tبەردەوام بوون لەسەر تاوان كردن وا دەكات خوای مەزن سبحانە وتعالى بەندەكەى لەبیر بكات و بیداتە دەستی نەفسی خۆیی و شەیتانەوە، -پەنا بە پەروەردگاری مەزن-.\n28.\tلە زیانەكانی تاوانكردن ئەوەیە: زەرەرەكەى هەندێك جار سەردەكێشێ بۆ دەوروبەر.\n29.\tلاوازكردنی بیر و هۆش و عەقڵ.\n30.\tمۆردانە سەر دڵ.\n31.\tترس و بیم دڵ دادەگرێت، ئەو ئەمان و دڵنیاییەى ئەوسای نامێنێت.\n32.\tتاوانكردن مرۆڤ بێ ڕێز دەكات دوای ئەوەى بەڕێز و شكۆ بووە.\n33.\tئاخر شەڕی.\n34.\tسزای دواڕۆژ.\n35.\tدوای ئەوەى بەندەى خوا بووە دەبێتە بەندەى هەزارەها شەیتانی مرۆیی و جنۆكەیی، هەزارەها هەوا و ئارەزوی بێكەڵك.\n36.\tهەروەها لە زیانەكانی تری تاوانكردن: لە دەستچونی بە نرخترین و گرانترین و بە بەهاترین شت كە ئەویش بریتیە لە: كات، كە هەرگیز و بە هیچ شتێك تەعویز ناكرێتەوە و بۆی ناگەڕێتەوە.


كازمی گەیشتە تاران – تۆڕی میدیایی خەڵک\nكازمی گەیشتە تاران\n2020/07/21 - 11:54 AM\nپێش نیوەڕۆی ئەمڕۆ سێ شەممە، مستەفا كازمی سەرۆك وەزیرانی عیراق لە یەكەم گەشتی دەرەكیدا بەسەردانێك گەیشتە تارانی پایتەختی ئێران.\nڕەزا ئەردەكانیان وەزیری وزەی ئێران لە فڕۆكەخانەی مێهرئاباد لە پێشوازی كازمیدا بوو و بڕیارە دواتریش حەسەن ڕۆحانی سەرۆكی ئێران لە ڕێوڕەسمێكی فەرمیدا پێشوازی لێ بكات.\nكازمی دیداری لەگەڵ عەلی خامنەیی رابەری باڵای شۆڕشی ئیسلامی و محەمەد باقر قالیباف سەرۆکی پەرلەمانی ئێرانیش دەبێت.\nهەریەك لە وەزیرانی دەرەوە، نەوت، كارەبا، دارایی، بەرگری، تەندروستی و ڕاوێژكاری ئاسایشی نەتەوەیی عیراق یاوەری مستەفا كازمی دەكەن.\nخاوەنی ئەو زەوییانەى بەر شەقامی ١٠٠ مەتری دەکەون خۆپیشاندانیان سازدا\nوتەبێژی پۆلیسی گەرمیان تووشی كۆرۆنا بووە


پەیوەندیی نێوان کەم‌خەوی و تووشبوون بە شەکرە\n4/2/2022 06:30 PM\nگرنگ نییە ئێوە شەوانە تا کەی بەخەبەر دەبن و یان لە ماوەی رۆژدا چەندەتان سترێس هەیە. لەهەرحاڵدا لەوانەیە ناچار بن کە شەوانە کەمتر پشوو بدەن و بەیانیی رۆژی دوایی هەست بە ماندووبوون بکەن. توێژینەوە نوێیەکان دەریانخستووە ماوەی خەوتن لەکاتی شەودا، لەوانەیە مەترسیی تووشبوون بە شەکرە لە کەسەکاندا بەرز یان نزم بکاتەوە.\nتوێژینەوەکانی ساڵی ٢٠٢١ دەریدەخەن ئەو کەسانەی شەوانە بەردەوام ٧ بۆ ٨ کاتژمێر دەخەون، تەندروستترن و ئەو کەسانەی کەمتر لە ٥ کاتژمێر دەخەون، ٥٨ ٪ زیاتر مەترسیی تووشبوون بە شەکرەیان لەسەرە. کێشە و ئاڵۆزییەکانی خەو هۆکارە بۆ بەرز و نزمبوونەوەی ئاستی "گرلین" کە هەست بە برسێتی و کێشی جەستە بەرز دەکاتەوە و هەروەها مەترسیی تووشبوون بە شەکرە و کۆنیشانەی میتابۆلیکی لێدەکەوێتەوە.\nکەمخەوی لەسەر زەینیش شوێن دادەنێت و لەوانەیە کەم کەم تەندروستیی زەین بگۆڕێت. توێژەران بەو دەرئەنجامە گەیشتوون کە مەترسیی ئاڵۆزییە زەینییەکان لەو کەسانەی کەوا کەم دەخەون، ١٠٦٪ زیاترە. ئاڵۆزییە دەروونییەکانیش لەواندا ٤٤٪ زیاترە.\nخەوی لەڕادەبەدەریش کاریگەریی لەسەر تەندروستیی زەین هەیە. راستە کەمخەوی زیانبەخشە بەڵام خەوتنی لەڕادەبەدەریش هۆکارە بۆ ئەوەی بارودۆختان تێک بچێت و جەستەتان تەوەزەل بێت. ئەگەر زیاتر لە ٨ کاتژمێر بخەون، ئەگەری تووشبوون بە ئاڵۆزییە زەینییەکان، شیزۆفێرنی، وەهم و نەخۆشییە دەروونییەکان دێتە ئاراوە.\nئەو کەسانەی شەوانە کەمتر لە ٥ کاتژمێر دەخەون، بە ئەگەری زۆر تووشی نەخۆشییەکان دڵ، فشاری خوێن، نەخۆشییەکانی دەمار و نەخۆشیی هاوشێوە دەبن و ئەم بابەتە لەلایەن چەند توێژینەوەیەک کە لەسەر کەسانی ٣٥ بۆ ٥٥ ساڵ تێیدا بەشدار بوو و سەلمێندراوە و دەرکەوتووە ئاڵۆزی و تێکچوونی خەو ئەگەری تووشبوون بە نەخۆشییەکانی دڵ و دەمار بەرز دەکاتەوە. کەوابوو بەر لە هەر شتێک دەبێ خەوەکەتان رێک بخەن.\nبەهۆی ئۆمیکرۆنەوە، کۆرۆنا ٢ مانگی دیکە کۆتایی دێت!\n2/4/2022 6:31:00 PM\n2/4/2022 6:30:00 PM\nبۆ دەبێ لە هەوای سارددا سەرمان داپۆشین؟\n2/2/2022 7:40:00 PM\nئەم کارانە زیان بە چاو دەگەیێنێت\n2/2/2022 7:36:00 PM


وەزارەتی ناوخۆ ٢١ مەرجی بۆ شوێنە گەشتیارییەکان لە ڕۆژانی جەژندا دیاریکرد\nوەزارەتی ناوخۆی، ٢١ مەرج و رێکار بۆ شوێنە گەشتیارییەکان دیاریدەکات وتیشی" دەبێت پێش جەژنی قوربان جێبەجێ بکرێن".\nڕۆژی ٤ی ئابی ٢٠١٩ بەئامادەبونی د. سامی جلال بەڕیوەبەری گشتی دیوانی وەزارەتی ناوخۆ بە مەستی دانانی مەرجەکانی سەلامتی بۆ شوێنە گەشتوگوزاریەکان کۆبونەوەیەک ئەنجامدرا، تیایدا پیشنیازی 21 مەرج و رێکار بۆ ئەو شوێنانە کرا.\nبەپێی کۆنوسی کۆبونەوەکە دەبێت لەمەولا شوێنە گەشتوگوزاریەکان رەزامەندی لایەنی پەیوەندیدار وەربگرن ، دانانی کامێرای چاودێر و هێمای قەدەغەکراوەکان(وەک مەلەکردن قەدەغەیە، یاخود ئاگرکەوتنەوە قەدەغەیە)، هاوکات بەپێی رێنمایەکان مەلەکردن لە روبار و زێ و دەریاچەکان قەدەغە دەکرێت.\nهەر لە کۆنوسەکەدا ئاماژە بەوەشکراوە ئەوە کەسانەی ئیش بە ئامێرە ئەلکترۆنی و میکانیکیەکان دەکەن لە شوێنە گەشتیارییەکاندا دەبێت شارەزای تەواویان لە ئامێراکاندا هەبێت.\nهەروەها وەزارەتی ناوخۆ، بەهاوپیچ لەگەڵ کۆنوسی کۆبونەوەکەی نوسراوێکی ئاراستەی وەزارەتەکانی تەندروستی و شارەوانی و گەشت و گوزار و بەڕیوەبەرایەتیەکانی پۆلیس و هاتوچۆ کراوە و داواکراوە دەبێت پەلە بکرێت لەجێبەجێکردنیدا پێش جەژنی قوربان جێبەجێ بکرێت.


سێ پیاوی زۆڵ و فێلباز (کریک و کرۆک و هووک هاندل).\nرۆماننووسی ئیتالی: ئیتالۆ کالڤین وەرگێرانی لەئینگلیزییەوە: مستەفا رابەر\nجارێکیان سێ کەسی زۆل و فێڵباز بەناوی کریک ، کرۆک و هووک هاندل گرەویان کرد لەسەر ئەوەی کامیان زیرەکترو فێلبازترە بۆ ئەم مەبەستە بەیەکەوە بەڕێکەوتن کریک وەپێش کەوت لەکاتی ڕێکردندا چاوی بە قوشــــــــــــقەر (قەلەباچکە) یەک کەوت لەسەر لقی درەختێکی بەرز لە هێلانەکەیا بەسەر هێلکەکانیەوە کڕ کەوتبو .. کریک گۆتی حەزدەکەن بە چاوی خۆتان ببینن چۆن هێلکەکانی ژێر ئەم بالەندەیە دەردێنم بێ ئەوەی هەستی پێ بکات! هەڵبەت ناشهیلم هیچ شتێک ڕوبدات ! دوو هاوڕێکەی گۆتیان باشە بابت بینین ، لەوکاتەی کریک خەریک بوو بە ئەسپایی بە درەختەکە هەلدەگەڕا هەتا دەستی بگاتە هێلکەکان (کرۆک) بە هێواشی پاژنەی هەردو تاکە پێلاوەکەی کریکی لێکردەوە لەناو شەبقەکەی خوی شاردییەوە ، بەلام بەرلەوەی کرۆک پێڕابگات شەبقەکەی بکاتەوە سەری (هووک هاندل) سوک هەردو پاژنەکەی لەناو شەبقە دەرهێناو لای خۆی هەلی گرت بێ ئەوەی کەس بیبینی!\nکریک هەر لەسەر درەختەکە دابەزی گۆتی من لەهەر دوکتان زیرەکترم چونکە وەکو بینیتان توانیم هێلکەکانی ژێر قوشقەرەکە بدزم لەسەری هەلنیش تبوو! پێشێ نەزانی ! بەلام کرۆک گۆتی نەخێر من لەتۆ زیرەکترم چونکە توانیم پاژنەی پێلاوەکانت لێکەمەوە لەناو شەبقەکەمدا بیان شارمەوە بەلام نازانم چی یان لێهات! ! ئنجا نۆرەی هووک هاندل هات و گۆتی من لەهەر دوکتان زیرەکترم چونکە پاژنەکانم بەهێمنی لەناو شەپقەکەی کرۆک دەرهێنا و ئەوەتەن لای خۆمن ! بۆیە من لەئێوە دەست سوکترو چالاکترم.\nئەگەر ناشی سەلمێنن ئەوا ڕێک بەجێتان دێلم ، دەڕۆم بۆ ئەوەی بەتەنیا بۆ خۆم لە شوێنێک بژیم.\nملی ڕێگای گرت ڕۆیشت لەشارێک نیشتەجێ بوو کەس نەیدەناسی بەئیش و کارێکی باش خەریک بوو ، تێری خوارد زەنگین بوو لەوێ ژنی هێناو پاشان دوکانێکی فرۆتەنی پەنیر و ماسی و تورشی و باسترمە و پێویستەکانی تری کردەوە.\nدوو فێڵبازەکەی تریش بۆ دزی و ساختەکاری لەو شوێن بۆ ئەو شوێن دەگەڕان ، هەتا ڕۆژێک ڕێگەیان کەوتە ئەو شارەی هووک هاندل کاسبی تیا دەکرد دوکانەکەیان دۆزیەوە کە لێواو لێو بوو لە خواردنی خۆش و بەتام بوو . گۆتیان با بچینە ناو بزانین شتێکی باش بۆخۆمان مسۆگەر ناکەین و وێکڕا چونە ژورەوە بینی یان ژنەکەی هووک هاندل بەتەنیا لە پشتی کاونتەر دانیشتووە.\nخانمێ بەڕیز زەحمەت نەبی بەلکو شتێکمان بدەیتی بیخۆین.\nخانم: حەزتان لە چی یە؟\nگۆتیان پارچە پەنێرێکی تووند ئەگەر هەبیت!\nکاتێک ژنەکە خەریک بوو پارچەپەنیرێکی باشی بۆ دەبڕین هەردوو پیاوەکە چاویان بەناو دوکانەکە گێڕا بۆ دەست نیشانکردنی شتێکی باش بۆ ئەوەی پاشان بیدزن ، ئەوەبوو کەلەشە گۆشتێکی زل بەبنمیچی دوکانەکە هەلواسرابو ، ئیشارەتیان بۆ یەکتر کرد ڕێک کەوتن شەو بۆی بێنەوە بیدزن.\nژنەکەی هووک هاندل هیچی نەگۆت بەلام لە مەبەستیان گەیشت هەستی کرد چ لەمێشکیاندایە!\nکاتێ هووک هاندلی مێردی هاتەوە هەلس و کەوتو سەرو سیمای دوو پیاوەکەی بۆ باس کرد . هووک هاندل یەکسەر دەرکی پێکرد گۆتی هەبی و نەبی کریک و کرۆک هاتونەتە ئەم شارە دوور نیە شتێکی باشمان لێ بدزن . زۆر چاکە دەبی چارەیان بکەم خێرا ڕۆیشت کەلەشە گۆشتەکەی لە قنارە کردەوە و لەناو فڕنی شاردی یەوە ، وەکو جاران ئاسایی چووە ناو پێخەف و لێی نووست!\nلە نیوە شەوا کریک و کرۆک بەپارێز هاتنەوە بۆ دزینی کەلەشەکە! تەماشای سەرو خواری دوکانەکەیان کرد نەخێر دیار نەبوو ، پاشان کرۆک چی کرد ؟ بێ ئەوەی خشپەیەک بکات بەئەسپایی چووە سەرەوە لە ژووری نوستن خۆی نزیک کردەوە ، لەولایەی ژنەکەی کووک هاندل پالی دابۆوە گۆتی من گۆشتەکە نابینمەوە نازانم لە کوێت داناوە ؟ ژنە وای زانی دەنگی مێردەکەی خۆیەتی وەلامی داوە لەبیرت نەماوە! ئەی خۆت لەناو فڕنەکەت دانەنا. گیر نەبی زوو وەرەوە بخەوە!\nهەردوو سێبەندیەکە چوون کەلەشە گۆشتەکەیان لەتەندور دەرهێنا و فڕاندیان کرۆک لەپێشەوە دەڕۆیی و کریکیش کەلەشە گۆشتەکەی بەشانی داداو بەدوای کەوت لەوکاتەی بە ناو باغچەی پشتی دوکانەکە ڕەت دەبون کریک سەزەو تەماتەو پیازی بینی کە گەیشتە کرۆک پێی گۆت خێرا بگەڕێوە هەندێک تەماتەو سەوزەو پیاز هەلکەنەو بیان هینە بۆ ئەوەی لەمال بەم گۆشتە شۆربای پێ بکەین.\nکرۆک گەڕاوەو کریکیش بەردەوام لەسەر ڕۆیشتنەکەی خۆی. لەو سەرو بەندەدا هووک هاندل وەخەبەر هات و یەکسەر چووە لای تەنورەکە زانی کەلەشەکە دزراوە تەماشای ناو باغچەکەی کرد کرۆکی دیت سەوزەو تەماتە ئەدزیت.\nهووک هاندل لەدلی خۆی گۆتی دەبی ئەم دوو سپلەیە تەمبێ بکەم . خێرا دوو سێ دەسکە تەرە پیازو سەوزەی لە موبەق هەلگرت و بی ئەوەی کرۆک هەستی پێبکات لەمال دەرچوو ، لەڕێگەکەدا کریکی بینی لەژێر قوڕسایی کەلەشە گۆشتەکە نوشتاوەتەوە ، کە هوک هاندل پێی گەیشت هیچی نەگۆت دیار بوو کریکیش ماندی بوو وای زانی کریکە حەزدەکات بە نۆرە کەلەشەکەی لەگەل هەلگریت ، هوک هاندل بەئەسپایی کەلەشەکەی لێوەرگرت و سەوزەکەی دایەدەست و خێرا خۆی لاداو بەرەو مالی خۆی گەڕاوە دوواوە.\nهەر کەمێک پاشتر کرۆک گەیشتەوە کریک و بینی پڕی دەستی سەوزەیە و پێی گۆت ئەی کەلەشەکە چی بەسەر هات ، لە کوێت دانا؟\nکرۆک هیکێکی لەخۆی زانی و وا قیووڕ ما ! گۆتی لای من نیە مەگەر کەلەشەکەم بەتۆ نەدا کاتێ ئەم دەسکە سەوزانەم لێوەر گرتی ! ، ئەی خۆت منت نەناردەوە بۆ ئەوەی هەندێک سەوزە لەباخەکە بینم بۆ شۆربا؟\nدووا جار هەردوکیان دەرکیان بەوە کرد کە هووک هاندلی کۆنە هاوڕێ یان ئۆینێکی باشی لێکردون و هیچ گومانیشی تیا نەهێشتەوە کە لەهەردوکیان تەلەکە بازترو زۆلترە.


سەركردەیەكی یەكێتی: میللەت ماندووە بەدەست سیاسەتی ھەڵەی سەرانی حكومەت – تۆڕی میدیایی خەڵک\n2020/04/28 - 8:20 PM\nسەركردەیەكی یەكێتیی نیشتمانیی كوردستان ڕایدەگەیەنێت، ھیچ قوربانییەك نەماوە میللەت نەیدات و ھەموو كات خۆراگر بووە و پشتگیری حكومەتی كردوە، بەڵام حكومەت بێباكە و نوستوو.\nدەشڵێت: “ئێمە ھەڵەمان كردووە.ھەموومان بەشی خۆمان لە بەرپرسیارێتی ئەو ھەڵانە بەردەكەوێ. لە ھاووڵاتییەكی سادەوە كە بەژدار بووە لە سەرخستنی ئەم حزبانە تاكو سەركردەكان و سەرۆكەكان”.\nئاماژەی بەوەشكردووە، زۆر ئەنوسرێ، زۆر قسە ئەكرێ، ھەموو بەرنامە و سایتەكان پرن لەكەسانی دڵسۆز، كە ھاوار ئەكەن و ھەوڵ ئەدەن وێژدانێ نوستووی كاربەدەستان بەخەبەر بھێنن، بەڵام لە لایەن كەسانی نا واعیەوە بەرشاڵاو دەكەون. پێش ساڵێك ئەم ڕاستیە تاڵەم وت و بە جاش و خۆفرۆش لەقەڵەم درام.\nبڵێسە جەبار فەرمان ڕاشیگەیاندووە، ھەمووی لایەنەكان تاوانی ئەم دۆخەی ھەرێم ئەخەنە ئەستۆی یەكتری، میللەت شەكەت و ماندوە بەدەست سیاسەتی ھەڵەی سەرانی حكومەت، ھیچ تەزحیەیەك نەماوە میللەت نەیدات و ھەموو كات خۆراگر بووە و پشتگیری حكومەتی كردوە، بەڵام حكومەت بێباكە و نوستوو.\nنووسیویەتی، “من كە ئەڵیم حكومەت مەبەستم پارتی نیە بە تەنھا، بەڵكو لە دیدی منەوە یەكێتی تاوانبارە گەورەكەیە، كە قبوڵی كردوە گەر شەریكیش نەبووبێ”.\nجەختیشی كردۆتەوە، سیاسەتی ھەڵەی سەربەخۆیی ئابووری و پشتكردنە بغداد و گوێ نەدان بە رای نێودەوڵەتی، باجەكەی قورس كەوتەوە و بەرەو ھەڵدێری خراپتر ھەنگاو دەنێین، چونكە ھەر ھەمان ئەو كەسانە بەم رۆژەیان گەیاندین نەخشە دارێژەرن.\nپارتی و یەكێتیفراكسیۆنی یەكێتیی نیشتمانیی كوردستان لەپەرلەمانی عیراق


چۆناوچۆن پەیوەندی خۆشەویستیی رابردوومان فەرامۆش بکەین؟\n2/12/2019 06:18 PM\nبەپێی تویژینەوەکان کۆتایی هێنان بە پەیوەندی خۆشەویستی بۆ هەندێک کەس بە ئەندازەی مەرگی یەکێک لە ئازیزانیان تووشی خەمۆکی و خەمباریان ئەکات. بەم حاڵەوە زۆرینەی خەڵک ئەڵێن ئەبێ سەبرت هەبێ و تێپەڕبوونی کات هەموو شتیک چارەسەر ئەکات. بەڵام زۆر جار بەتێپەڕبوونی کاتیش ئاسەواری ئەم کێشەیە دەروونی مرۆڤ ئازار ئەدات و بەڕاستی ئەبێ بەشوێن چارەسەرێکی باشتردا بگەڕێین. لە درێژەدا لەگەڵ چەند رێگایەک بۆ ئەم مەبەستە ئاشنا ئەبین.\nمێشکی ئێمە بەنسبەت ئێشە دەروونییەکانیشەوە دژەکردەوەی هەیه، هەر وەک چۆن بەنسبەت ئێشی فیزیکیشەوە دژەکردەوەی هەیه. ئێشی دەروون زۆر لە ئێشی فیزیکی تاقەت پڕووکێنترە و بەئەندازەی مەرگی ئازیزان ئەتوانێ کاریگەریمان لەسەر دابنێت. کەوابوو تازیەباری بۆ ماوەیەک ئەتوانێ بەو قەناعەتەمان بگەیەنێت کە هەموو شتێک تەواو بووە ئەبێ بگەڕێینەوە سەر ژیانی ئاساییمان.\nوێنایەکی راستەقینە لە پەیوەندییەکانی رابردوو\nهەندێک کەس پاش جیابوونەوە یادی رابردووی ئەو پەیوەندییه ئەکەن و بەشێوەیەک بیرەوەرییه ناخۆشەکان ئەسڕنەوە تەنها بیرەوەرییه خۆشەکان لە زەینیاندا ئەمێنێتەوە و ئەمەش ئەبێته هۆی ئەوەی کە رابردوو زیندوو بێتەوە و زیاتر ئازارتان بدات. کەوابوو لەجیاتی ستایشی رابردوو هەوڵ بدەن وێنەیەکی روون و راستەقینەتن هەبێت. ئەم وێنە روونە لەیادکردنەوەی رابردوو پاشگەزتان ئەکاتەوە.\nئەگەری هەر جۆرە پەیوەندییەک لەگەڵ خۆشەویست/ هاوسەری پێشووتان لەناو ببەن\nتۆ کاتێک بەهۆش و هزری خۆت لەو کەسە جیابوویتەوە هیچ پێویست ناکات دیسان پەیوەندی لەگەڵ بگریتەوە. کەوابوو نە تەلەفۆنی بۆ بکە، نە مەسج و ئیمەیلی بۆ بنێرە. هەوڵ بدە لە تۆڕە کۆمەڵایەتییەکانیشدا لەگەڵی ڕووبەڕوو نەبیتەوە. لەکاتی ئاوەهادا هەوڵ بدە بەچاوێکی کراوەتەرەوە پەیوەندییەکی تازه لەگەڵ کەسێکی دیکە بونیاد بنێی.


هانا عەلی : وێنەی ڕووتی ژن و پیاوی ڕووت . – WTARIKURD\nئارتیستە پیاوەکانی دونیا ، بێگومان لەووڵاتی خۆشمان هەر بەهەمان شێوە ، گەورەترین شاکارەکانیان وێنەی ڕووت و نیشاندنی مەمک و سمتی ژنە . کەچی بە دەگمەنیش نایبینین ، ئارتیستێکی ژن وێنەی ڕووتی پیاو و تاقم و جیهازی خوار ناوکی پیاو بنەخشێنێت.\nمن ئارتیست نیم و ناشتوانم هیچ ڕەخنەیەک لە ڕووە هونەریەکەیەوە باس بکەم ، بەڵام لایەنی جێندەری و لە دیدێکی فێمێنستانەوە دەتوانم بڵێم ، کە ئەوە ئازادی سێکس کردنە بۆ پیاوان. پیاو زۆر ئازادانە و به شێوەیەکی ڕەها ، سێکس دەکات . دەست لە لەشی ژن دەدات ، غەریزە سێکسیەکانی خاڵی دەکاتەوە ، چ بە پڕاکتیک کردن ، یان بە قسە و دەربڕین . تا دەگاتە خۆ ڕووتکردنەوە لەگەڵ کاغەز و فڵچە و بۆیە .\nپیاو هەمیشە ڕووتە ، ڕووت ڕووت . ڕووت لە دەربڕینی هەستەکانی ، لە نواندنی تواناکانی ، لە پڕاکتیک کردنی حەزەکانی . بەڵام ژن هەمیشە داپۆشراوە ، پۆشتە پۆشتە ، لە هەموو ئەوانەی بۆ پیاو مافە و مایەیی موناقەشەکردنیش نیە…\nڕووتی ژن بۆ پیاو ، مافێکە کە نەک دەست بەرداری نابن ، بەڵکوو بەجۆرێک دونیای بیرکردنەوەیان داگیرکردووە ، کە تەنانەت ژنە فێمینستەکانیش جورئەتی ڕەخنە گرتنی ئەم ڕووت کرنەوەیەیی ژنیان نیە . لە موقابیلدا ، داپۆشراوی پیاو بۆ ژن ، نەک تەنیا ڕێگە پێدراو نیە ، بەڵکوو تەنها باسکردنیشی دەلالەتی بێ حەیایی و بێ ئەدەبیە. واتا پیاو ڕووتە ، بۆ پیاوەتی خۆی و ژنیش ڕووت دەکاتەوە دیسانەوە لە پیاو بوونی خۆی . ژنیش داپۆشراوە ، لەبەر ژن بوونی خۆی و ناشتوانێت پیاو ڕووت بکاتەوە ، لەبەر ژن بوونی خۆی .\nپیاو خۆی ڕووتە و ژنیش ڕووت دەکاتەوە ، ژنیش پۆشتەیەو دەبێت پیاو بەداپۆشراوی بهێڵێتەوە… جیاوازی جێندەری نێوان نێر و مێ ، تا ئەم ساتە نەیهێشتووە مرۆڤ درووست بێت . ئێمە لە دونیایەکدا دەژین ، مرۆڤ هێشتا نەهاتوەتە بوون. تەنها ژن و پیاومان هەیە ، خۆی لەڕاستیدا ژن و پیاویشمان نیە. پیاومان هەیە ، دوای ژنی پیاومان هەیە …\nسلام سعید : هۆگرم بە .\nسوارە کمال : کامیان شکست دەخۆن کورد یان رژێمی ئێران ؟ .


كاك ئه‌رسه‌لان بایز؛ مێژوو چەواشە مەكە\nكاك عه‌بدولره‌زاق تكایه راستیه‌كان مه‌شێوێنه!\n(2020) بۆ كورد مەترسیدارە!\nنەوشیروان مستەفاو كولتووری ناتوندوتیژیی\nبۆچی درۆ دەکەن؟\nپێنج ئاماژە بۆ دواخستنی هەڵبژاردن\nسەرۆككۆمار چی بۆخۆی و چی بۆ كورد كردووە؟\nدەستبردن بۆ هەموو حەرامێكی سیاسی!\nبزووتنه‌وه‌ی گۆڕان بزووتنه‌وه‌یه‌کی ریفۆرمخوازه، خاوه‌ن گوتارێکی سیاسییه که ده‌یه‌وێ به هێزی نه‌رم - سۆفت پاوه‌ر- هه‌لومه‌رجی سیاسی کوردستان، شێوازی کارکردنی ده‌زگاکان، دیموکراسی و ئازادییه‌کان باشتر بکات. هەنگاو بەهەنگاو له پرۆسێسێکی مه‌ده‌نیدا ململانێی هێزه رکابه‌ره‌کانی خۆی بکات. که‌واته بۆ ئه‌و چاکسازییانه حه‌تمه‌ن وه‌ک چۆن ده‌که‌وێته ململانێ و ناکۆکیه‌وه ئاواش له‌گه‌ڵ هێزه‌کانی تری گۆڕه‌پانی سیاسی ده‌رگیر ده‌بێ، ناکۆک ده‌بێت، ململانێ ده‌کات ئاواش پێویستی به دانوستان و لێکتێگه‌یشتن و هه‌ندێک جار سازشیش هه‌یه. سازش به چی مانایه‌ک، بۆ نموونه یه‌کێک له ئامانجه سیاسیه‌کانی گۆڕان گۆڕینی سیستمی سیاسی هه‌رێمه له سه‌رۆکایه‌تیه‌وه بۆ په‌رله‌مانیی و که‌مکردنه‌وەو سنووردارکردنی ده‌سه‌ڵاته‌کانی سه‌رۆکی هه‌رێمە به کارێکی ته‌شریفاتی.\nئێستا بزووتنه‌وه‌ی گۆڕان ته‌نیا بایی ئه‌وه‌نده ئامرازی گوشاری له‌به‌رده‌سته که هه‌ڵبژاردنی سه‌رۆکی هه‌رێم بگەڕێنێته‌وه ناو په‌رله‌مان و ده‌سه‌ڵاته‌کانی بڕێک که‌متر بکاته‌وه، به‌ڵام خۆ ململانێ کۆتایی نه‌هاتووه. ئه‌وانه‌ی ره‌خنه له گۆڕان ده‌گرن با بێن هاوکار بن له‌مڕۆوه پێداگرو مکوڕبن له گه‌ڵیدا، وه‌ک چۆن ئێمه ملمان نه‌دا با ئه‌وانیش ملنه‌ده‌ن تاکو ئه‌و ئامانجه به‌دیده‌هێنین.\nره‌خنه به ته‌نیا قسەو وتنی ئه‌و شتانه نییه که به خه‌یاڵی ئینساندا دێن، به‌ڵکو به‌رپرسیارێتیه‌کی ئه‌خلاقیه، له‌وه‌ش واوه‌تر حیساباتێکی عه‌قڵیه که ره‌خنه‌گر ده‌بێ بیکات به‌وه‌ی قسه‌کانی ده‌چێته گیرفانی کێوه!.\nئه‌وانه‌ی نزیک بوون له گۆڕان و هه‌ندێک له‌وانه‌ش که تائێستا نزیکن و بێڕه‌حمانه گۆڕان ده‌کوتن، حه‌ق وایه بایی ئه‌وه هۆشیارییه سیاسیه‌که‌یان ئاراسته‌یان بکات که خۆیان له‌و ره‌خنانه هیچ شتێک ناچننه‌وه، به‌ڵام که‌سانێکی تر، میری جه‌نگی تر، مافیای سیاسه‌ت و بازرگانی سیاسی تر که هه‌رگیز ئازادی و دادپه‌روه‌ری، کۆمه‌ڵگایه‌کی پڕ ئاسایش و خۆشگوزه‌ران، حکومه‌تێکی ره‌شید نه خه‌ونی ئه‌وانه و نه له قازانجی ئه‌وانیشه سوودمه‌ند ده‌بن لێی.\nئه‌وانه‌ی پێیانوایه به شکاندن و خستنی گۆڕان خۆیان به‌هێز ده‌بن ده‌بوو بزانن به حوکمی چه‌ندان فاکته‌ر له ئێستادا جوهدو ماندووبوون و پاشقول و ته‌ون و ده‌سیسه‌کانیان هه‌رهه‌مووی له‌لایه‌ن که‌سانێکه‌وه ده‌مژرێت که یان به‌هۆی بارودۆخی سیاسی فه‌وازی کوردستانه‌وه بوون به خاوه‌نی چه‌ک و چه‌کدارو هێزی ئه‌منیی سه‌رکوتکه‌ر، یان به‌هۆی گه‌نده‌ڵی و گۆمی لیخنی ئابوورییه‌وه بوون به خاوه‌ن میدیاو پاره‌ی پیس. به‌ڕاست ئه‌و شه‌ڕه بۆ کێ ده‌که‌ن؟\nگۆڕان هێزێک نییه به ته‌نیا بۆ ئه‌وه دروست بووبێ هه‌ر ئۆپۆزسیۆنبێ. هه‌موو هێزێکی سیاسی ده‌بێ خه‌ون به چوونه ده‌سه‌ڵاته‌وه ببینێت بۆ ئه‌وه‌ی ئایدیاو ئه‌جێندای خۆی له حکومه‌تدا بخاته بواری پراکتیکه‌وه. گۆڕان تاکو ئۆپۆزسیۆن بوو تا ئه‌وپه‌ڕی له‌گه‌ڵ بیروباوه‌ڕی خۆی رۆیشت‌و راستگۆو پێداگر بوو، ته‌نانه‌ت گوشاری هه‌رێمیی و نێوده‌وڵه‌تیش نه‌یتوانی شتێکی پێبکه‌ن که خۆی نایه‌وێت. ئێستاش به فۆرم و ئامرازی تر که ئیشکردنه له‌ناو داموده‌زگاکان و گۆڕینی هێواش و ورده ورده‌ی کارکردنی ده‌زگاکان و شێوازی حوکمڕانیه درێژه به کاروانی خۆی ده‌دات.\nدنیا شه‌وو ڕۆژێک نییه، له ئاینده‌دا هه‌موومان یه‌کتر ده‌بینینه‌وەو ده‌زانین کێ له‌سه‌ر بیروباوه‌ڕی خۆی ده‌مێنێته‌وەو کێش رێگای تر ده‌گرێت!\nله ڕۆژنامه‌ی (زه‌مه‌ن) وه‌رگیراوه\n993 جار خوێندراوەتەوە


پووتین فه‌رمانی کشانه‌وه‌ی هێزه ڕووسیه‌کان له سووریای ده‌رکرد\nمیدیا و ڕاگه‌یاندنه‌کانی ڕووسیا له ده‌رکردنی فه‌رمانی کشانه‌وه‌ی هێزه‌کانی ڕووسیا له سووریا له‌لایه‌ن ڤیلادێمیر پووتین سه‌رۆک کۆماری ڕووسیا هه‌واڵیان دا.\nهەڵبژاردنی سووریا نابێته ئاستەنگ لە به‌رده‌م پڕۆسه‌ی ئاشتیدا\nسەرۆک کۆماری ڕووسیا لە گفتوگۆیەکی تەلەفۆنی لەگەڵ سەرۆکایەتی فەڕەنسا، ئەڵمانیا، بریتانیا و ئیتالیا وتی کە بڕیارەکەی سووریا بۆ هەڵبژاردن لە مانگی ئاڤریلدا ئاستەنگ بۆ پڕۆسەی ئاشتی دروست ناکات.\nڕۆحانی لە گفتوگۆی تەلەفۆنی لەگەڵ پووتین؛\nئاگڕبڕ و ڕاگرتنی شەڕ لە بەڕژەوەندی خەڵکی سووریایە\nسەرۆک کۆماری ئێران لە گفتوگۆیەکی تەلەفۆنی لەگەڵ سەرۆک کۆماری ڕووسیا، ئاماژەی دا کە ئاگربڕ و دەست پێکردنی یارمەتییە مرۆڤییەکان لە بەرژەوەندی خەڵکی سووریایە و وتی: ئاگربڕ نابێت ببێتە هۆی بەهێز بوونەوەی تیرۆریستەکان.\nگفتوگۆی تەلەفۆنی ئەسەد و پووتین لەبارەی ئاگربڕ لە سووریا\nبەشار ئەسەد سەرۆک کۆماری سووریا لە گفتوگۆیەکی تەلەفۆنیدا لەگەڵ پووتین هاوتای رووسیای خۆی باسی لە ڕێککەوتنی نێوان مسکۆ و واشنتۆن سەبارەت بە ئاگربڕ لە سووریا کردووە.\nئاگربڕ لە سووریا دەرفەتێکی ڕاستەقینەیە بۆ وه‌ستاندنی توندوتیژی\nسەرۆک کۆماری ڕووسیا لە گفتوگۆیەکی تەلەفۆنی لەگەڵ هاوتا ئەمریکاییەکەی هاوکات لەگەڵ پێشوازی کردن لە ڕێککەوتنی هەر دوو وڵات بۆ گەیشتن بە ئاگربڕ لە سووریا، وتی: ئەمە دەرفەتێكی باشە بۆ ئەوەی ڕەوتێکی سیاسی ڕاستەقینە لە سووریا دەستپێبکات و ئەم قەیرانە چارەسەر ببێت.\nپووتین لە دیدار له‌گه‌ڵ ڕاوێژکاری ئایه‌توڵڵا خامنه‌یی؛\nهاوکارییەکانی ڕووسیا و ئێران لە هەموو بواره‌کاندا پەرەده‌سێنێت\nڤلادیمیر پووتین بە خۆشحاڵی دەربڕێن لە پەرەدان بە پەیوەندییە ستراتیژیکییەکانی وڵاتەکەی لەگەڵ ئێران، وتی: زۆر گرنگە کە ئەم هاوکاریانە لە هەموو بوارەکاندا پەرەی پێبدریت و لە هەموو ئەم دەفرایەتیانە که‌ڵک وه‌ربگیردرێت.\nسه‌روەتی نهێنیی پووتین چەندە؟\nوەزارەتی خزێنەی ئەمریکا بە بی‌بی‌سی ڕاگەیاند کە ڤیلادیمیر پووتین سەرۆک کۆماری ڕووسیا لە باری داراییه‌وه تووشی گەندەڵی هاتووە.\nپه‌یوه‌ندی ته‌له‌فۆنی ئۆباما و پووتین\nسه‌رۆک کۆماری ئه‌مریکا له په‌یوه‌ندییه‌کی ته‌له‌فۆنی له‌گه‌ڵ ڤیلادیمیر پووتین سه‌رۆک کۆماری ڕووسیا سه‌باره‌ت به قه‌یرانی ئۆکراین و سووریا گفتوگۆی کرد.\nهۆکاره‌کانی سه‌رهه‌ڵدانی داعش به بۆچوونی پووتین\nسەرۆک کۆمارى ڕووسیا ڕایگەیاند که دەستێوەردانە سەربازییەکانى وڵاتانی ڕۆژئاوا لە عێراق و لیبیا و چەند وڵاتێکى تر، هۆکار بوون بۆ سەرهەڵدانى داعش لە ناوچەکە.\nڕووسیا گەمارۆی نوێ بەسەر تورکیا سەپاند\nسەرۆک کۆماری ڕووسیا فەرمانی سەپاندنی گەمارۆی نوێی دژی تورکیا دەرکرد.\nفەرمانی پووتین بۆ پێکهێنانی چەند یەکەی دژە تیرۆریزم\nسەرۆک کۆماری ڕووسیا فەرمانی ڕێکخستن و پێکهێنانی چەندین ناوەندی فەرمنادەیی دژە تیرۆریزمی لە ناوچە ڕۆخییەکانی ئەم وڵاتە دەرکرد.\n۱۵۰ هه‌زار سه‌ربازی ڕووسی بۆ شه‌ر دژی داعش ده‌چنه سووریا\nڕووسیا ده‌ڵێت له کاردانه‌وه به داخوازی وڵاتانی جیهان ۱۵۰ هه‌زار هێزی سه‌ربازی خۆی بۆ له ناوبردنی به ته‌واوه‌تی داعش ڕه‌وانه ده‌کات.\nئەردۆغان دووباره داوای دیدار لە پووتین ده‌کات\nسەرۆک کۆماری تورکیا بۆ جارێکی دیکە خوازیاری دیدار لە گەڵ هاوتای ڕووسی خۆی لە پەرواێزی دانیشتنەکانی پاریس بوو.\nپووتین فه‌رمانی گه‌مارۆی ئابووری تورکیای واژۆ کرد\nبه پێی فه‌رمانێکی نوێی راگه‌یێندراو له لایه‌ن سه‌رۆک کۆماری ڕووسیا،هاورده‌ی کالا و چالاکی ئابووری له نێوان ڕووسیا و تورکیا تا کاتێکی نادیار هه‌ڵپه‌سێردرا.\nپووتین فه‌رمانده‌ی شه‌ڕ\nله بارودۆخێکدا که پاش داخستنی فڕۆکه‌ی ڕووسی،ئه‌رته‌شی ڕووسیا ئاماده‌بوونی سه‌ربازی خۆی له سووریا زیاتر کردۆته‌وه و ته‌نگژه‌ی نێوان مسکۆ و ئه‌نقه‌ره په‌ره‌ی سه‌ندووه،له‌م ڕاپۆرته‌دا به‌هێزیی سه‌ربازیی پووتین ده‌بینین.\nهاوپه‌وه‌ند به داخستنی فڕۆکه‌ی ڕووسیا؛\nداوود ئۆغڵۆ له‌گه‌ڵ ئێستۆلتنبرگ گفتوگۆی کرد/ناتۆ پشتی تورکیا ده‌گرێت\nئه‌مینداری گشتی ناتۆ پاش گفتوگۆی ته‌له‌فۆنی له‌گه‌ڵ سه‌رۆک وه‌زیری تورکیا،ڕایگه‌یاند که پشتیوانی له‌م وڵاته له به‌رانبه‌ر کاردانه‌وه ئه‌گه‌رییه‌کانی ڕووسیا به هۆی داخستنی فڕۆکه‌ی شه‌ڕکه‌ری ڕووسیا،ده‌کات.\nده‌نگدانه‌وه‌ی نێونه‌ته‌وه‌یی دیداری ڤیلادێمیر پووتین له‌گه‌ڵ رێبه‌ری شۆڕش\nدیداری ڤیلادێمیر پووتین له‌گه‌ڵ رێبه‌ری شۆڕش ده‌نگدانه‌وه‌یه‌کی فراوانی له نێوان مێدیا جیهانیه‌کان هه‌بووه، به‌جۆرێک که زۆربه‌ی ئه‌وان ئه‌م دیداره به هێمایه‌ک بۆ تۆکمه‌بوونه‌وه‌ی په‌یوه‌ندی نێوان هه‌ر دوو وڵات ده‌زانن.\nچاوپێکەوتنی سەرۆک کۆماری ڕووسیا لەگەڵ ئایەتوڵڵا خامنەیی\nڤیلادیمیر پووتین، سەرۆک کۆماری ڕووسیا پاش نیوەڕۆی ئەمڕۆ دووشەمە لەگەڵ رێبەری ئێران دیداری کرد.\nپاش گەیشتنی بە تاران؛\nسەرۆک کۆماری ڕووسیا لەگەڵ ڕێبەری شۆڕش دیداری کرد\nسەرۆک کۆماری رووسیا و وەفدی هاوڕێی پاش گەیشتنیان بە تاران لەگەڵ ئایەتوڵڵا خامنەیی ڕێبەری مەزنی شۆڕش دیدار و گفتوگۆی کرد.\nبۆ یەکەمین جار لە ماوەی ۵ ساڵی رابردوو؛\nئەسەد لە مۆسکۆ لەگەڵ پووتین دیداری کرد\nماڵپەڕێکی رووسی لە سەفەری سەرۆک کۆماری سووریا بۆ مۆسکۆ هەواڵی دا.\nڤیدئۆ/ چاوپێکەوتنی بەشار ئەسەد و ڤیلادیمیر پووتین لە مۆسکۆ\nسەرۆک کۆماری سووریا بۆ یەکەمین جار پاش دەستپێکردنی قەیران لەم وڵاتە لە ساڵی 2011ەوە تا ئێستا، سەردانی مۆسکۆی کرد و لەگەڵ هاوتا ڕووسیاییەکەی کۆبووەوە.\n۵ تا ۷ هەزار کەس لە هاووڵاتیانی سەر بە وڵاتە هاوبەرژەوەندەکان ئەندامی داعشن\nسەرۆک کۆماری ڕووسیا وێرای هوشدار بە وڵاتانی ئەندامی یەکێتی وڵاتانی سەربەخۆی هاوبەرژەوەند سەبارەت بە گەڕانەوەی تیروریستەکان، ڕایگەیاند کە ٥ تا ٧ هەزار کەس لە هاووڵاتیانی ئەو وڵاتانە لە ڕیزی داعشن.


کورته‌یه‌ک ده‌رباره‌ی گروپ\nبینین و په‌یام\nڕکابه‌ری و جیاوازی\nنامه‌ی به‌ڕێوه‌به‌ری گشتی\nکۆمپانیا و کارگه‌کان\nکۆمپانیای هەلەبجە بۆ بازرگانی\nئاران بۆ بەرهەمهێنانی قیر\nكارگەی خشتی ئاسۆ\nكارگەی هەڵەبجە بۆ كۆنكرێت\nهەڵەبجە بۆ بەڵێندەرایەتی\nكارگەی ئاران بۆ بەرهەمهێنانی قیر – سنووردار\nكارگەی ئاران یەكێكی ترە لە كۆمپانیا ستراتیجیەكانی گروپی هەڵەبجە لەساڵی (2006) دامەزراوە. دەكەوێتە هەرێمی كوردستان / لەناوچەی قەرەگۆل ،(35كم)ی باشوری خۆرئاوای شاری سلێمانی، لەسەر رێگای عەربەت- دەربەندیخان، كارگەكە و بەشەكانی لەسەر پارچە زەوییەك بنیادنراوە كە ڕووبەرەكەی (137.000) مەتر دووجایە .\nكارگە لەلایەن بەرێوەبەرێتی گشتی تۆماركردنی كۆمپانیاكان- وەزارەتی بازرگانی- حكومەتی هەرێمی كوردستان/ عێراق، مۆڵەتی ژمارە (02/3605) لەرێكەوتی (18ی كانوونی یەكەمی2006) پێدراوە. هەروەها لەژێر چاودێری دەستەی وەبەرهێنانی هەرێم، مۆڵەتی ژمارە (58)ی لە رێكەوتی (8ی تشرینی دووەمی 2007) پێدراوە .\nكارگەكە بە تەكنەلۆژیای سەردەم دامەزرێنراوە و هەموو بەشەكانی بە سیستەمی كۆمپیوتەری كاردەكات . سەرباری ئەمەش فلتەر و ئامێری پێویست بەپێی مەرجەكانی تەندروستی و سەلامەتی بۆ دابینكراوە تا لەگەڵ بنەماكانی پاراستنی ژینگە بگونجێ و ڕادەی پیسبوونی بۆ كەمترین ئاست دابەزێنێ . هەروەها ئەم كارگەیەش بەشداری كارای هەیە لە دابینكردنی قیر و پێداویستی رێگاوبانەكانی شار و ناوچەكانی هەرێمی كوردستان .\nلەم كارگەیەدا ، جیا لە بەڕێوەبەر، (59) كارمەند لە بەشە جۆراوجۆرەكانیدا كاردەكەن.\nتوانای بەرهەمێنان :\nكارگەكە لە دوو بەشی سەرەكی پێكهاتووە. بەشی یەكەمیان پێكهاتووە لە:\n1- كەسارەیەكی كاواساكی (Kawasaki) یابانی بۆ بەرهەمهێنانی كەرەستەی شێكنراو و توانای بەرهەمهێنانی 70 تەنە لە یەك كاتژمێردا.\n1- كەسارەیەكی ئێرانی دوو هایدرۆكۆن، كە توانای بەرهەمهێنانی 120 تەنە لە یەك كات ژمێردا.\n2- تەباشەیەكی رووسی، كە كار دەكات بۆ ئامادەكردنی كەرەستەی شكێنراو بۆ كەسارەكان.\nبەشی دووەم بریتییە لە بەرهەمهێنەری قیر بە چۆنایەتییەكی بەرزەوە، لەلایەن كۆمپانیای ئامان (AMMANN)ی ئەڵمانییەوە لەساڵی (2006) بەرهەمهێنراوە . ئەم بەشەیان توانای بەرهەمهێنانی (160) تەن ئەسفەلەتی هەیە لە یەك كاتژمێردا . توانای زۆر و هاوكات بەرزی جۆری بەرهەمی كارگەكە (كوالیتی) ، ڕۆڵی گرنگی هەیە لە بەشدارییكردن لە پرۆژەكانی قیرتاوكردنی ڕێگاوبانە نوێیەكان و چاكردنی كۆنەكان هەروەك ئاشكرایە كە هەرێمی كوردستان كێشەی كەمی و خراپی رێگاوبانی هەیە .\nهەروەها ئەم كارگەیە، (میسكەری كراشستون)ی مۆدێل STABILIZE ی دروستكراوی كۆمپانیای Elkon ی توركییە بەكاردەهێنێت، كە توانای بەرهەمهێنانی 115 م3 ی هەیە لە یەك كاتژمێردا و چینی كراش ستون بەرهەم دەهێنێت, ئەم كارگەیەش یەكەمین كارگەیە لەناوچەكەدا كە بەرهەمێكی لەو جۆرەی هەبێت و بتوانێت چینی ژێر ئەسفەلەت بەكار بهێنێت.\nئەم كارگەیە، بەشێكی گواستنەوە هەیە، كە ژمارەیەكی گونجاو و پێویست گەلابەی تێدایە و بەشێوەیەكی بەردەوام باشترین جۆری كەرەستەكانی دروستكردنی قیر بۆ كارگە دابین دەكەن.\nHalabja Group copyright 2011 All Rights Reserved - Developed by Avesta Group and powered by Microsoft Azure په‌یوه‌ندی ׀ نه‌خشه ׀ سیاسەت و تایبەتمەندی


ئاسایشی سلێمانی سێ باندی دەستگیرکرد - تۆڕی میدیایی خەڵک\nئاسایشی سلێمانی لەماوەی 48 کاتژمێردا توانی سێ باندی بازرگانیکردن بەماددەی هۆشبەر دەستگیربکات.\nپشتیوانی بەهادین بەڕێوەبەری بەشی ماددە هۆشبەرەکانی سلێمانی لەکۆنفڕانسێکی ڕۆژنامەوانیدا ڕایگەیاند، بەهاوکاری هەموو بەشەکانی ئاسایشی سلێمانی توانرا لەماوەی 48 کاتژمێردا سێ باند دەستگیربکەن، کە 23 کەسن.\nئاماژەی بەوەشدا، ئەو باندانە چەندین جۆری ماددەی هۆشبەریان پێبوە و ئامێری جۆراوجۆریان بۆ کێشانی ماددە هۆشبەرەکان بەکارهێناوە.\nباسی لەئەوەشکرد، هەر لەو ماوەیەدا ژمارەیەک کەسیان دەستگیرکرد، کە ویستوویانە جگەرەی قاچاخ لەڕێگەی کوردستانەوە ببەنە دەرەوە.\nئەوەشی خستەڕوو، ئەو کەسانەی دەستگیرکراون، کەسیان بەگومان نەبوون، بەڵکو لەکاتی تاوانەکەدا دەستگیرکراون.\nئەوەشی باسکرد، هەندێک ماددەی سەرەتایی شلیان پێگرتوون، کە ماددەی خامن بۆ دروستکردنی ماددەی هۆشبەر.\nڕوونیشیکردەوە، ئەم ماددە شلەیان ناردووە بۆ پشکنینی تاقیگەیی.\nئەمە لەکاتێکدایە لەماوەی سێ مانگی ڕابردوودا 123 کەس لەلایەن ئاسایشی سلێمانییەوە دەستگیرکراون، کە بازرگانی بەماددەی هۆشبەر دەکەن یان بەکارهێنەرن.


قەحپەخانە – كولتور مه‌گه‌زین\nدابان عه‌تار – کورتیلە چیرۆک\nبابه‌تی: دابان عه‌تار\t مارس 14, 2018\n– بەڵێ بۆ حیزبی فڵان.\n– بەڵێ بۆ مافی ڕەوای گەلەکەمان.\n– نەخێر بۆ درێژکردنەوەی حوکمی بنەماڵەیی.\n– تەلەفیزیۆنەکەم کوژاندەوە.\n– ئەلوو …\n– لە دوکانیت؟\n– هەرئێستا دێم.\n– چی نوێمان هەیە؟ ئەوه چەند ڕۆژە دەمەوێت هی نوێ تاقیبکەمەوە.\n– بە کابرام گووت: هەر چوار جامەکەم بۆ بکە به ئاڵای کوردستان و وێنەیەکی خەندە لە سەر لێوی فڵان سەرکردەشم بۆ لە جامی پێشەوە بدە.\nئەمجارەیان پۆلیسەکان مۆڵەتەکەیان لێوەرنەدەگرتم، بەڵکو کاتێک چاویان لەگەڵ وێنەکە یەکانگیردەبوو، نەک هەر قسەیان نەدەکرد، بەڵکو زۆری نەدەما سڵاوێکی سەربازانەشم بۆ بکەن.\nلە سەرەتای هەڵمەتی بانگەشەی هەڵبژاردنەوە، هەموو ڕۆژێك بە هەمان ئۆتۆمبێل، یەکێكی نوێم لەگەڵ خۆم سواردەکرد، لە پشتی بازگەی دەرەوەی شار تا بێزار دەبووم دەلەوەڕام و کڵاوم بۆ وێنەکە دەدووری. ئەوەی من بانگەشە نەبوو بۆ سەربەخۆیی، بەڵکو بانگەشەبوو بۆ ئامێرەکەم.\nنامەکە بەمشێوەیە نوسرابوو:\nئەمشەو دابان عەتار لە هەژماری تایبەتی خۆیەوە، چیرۆکێکی بەناوی (قەحپەخانە)ەوە بڵاوکردووەتەوە. ئەو چیرۆکەی دژی بەرژەوەندییەکانی حیزبەکەمانە …\nچیرۆکەکەم خوێندەوە، ترسێک کەوتە هەناومەوە، وام هەستکرد من کاراکتەری چیرۆکەکەی بم. ئەرێ ئەوە چۆن زانیبووی لەوەتەی بانگەشەی هەڵبژاردن دەستیپێکردبوو، ئەوە کاری من بوو؟! سەرم لەوە سوڕمابوو.\nلە کۆتایی نامەکەدا نوسرابوو: ئەگەر سەرنج لە ناوەڕۆکی چیرۆکەکە بدەین، دەبینین پڕە لە سووکایەتی بەرانبەر سەروەرییەکانی وڵاتمان، بۆیە پڵنگی کێوی لەگەڵ شێرەدڕە و فڵان و فیسار هەڵدەستن بە چاودرێری کردنی دابان و لە فرسەتێکدا دەیڕفێنن.\nمنیش وەک پڵنگێکی کێوی ناوم هاتبوو، (ئەوە ناوە نهێنییەکەم بوو)، من هەرگیز لە چالاکی زۆر ترسناکیش، نەترسابووم، هەر بۆیەش ناوی پڵنگی کێویان لێم نابوو، بەڵام ئەمجارە هەستم بە ترس دەکرد، لە خۆم پرسی، ئەگەر منی ناسییەوە؟\nئێ خۆ من کەسێک بەو ناوەوە ناناسم، چۆنچۆنی دەمناسێتەوە؟ ئەی ئەگەر نامناسێت چۆن ئاوا بە وردەکاری ئەو ڕووداوانەی ژیانی منی تۆمارکردوە؟!\nناخم دەکوڵا! هەر ئەوکاتە بکەوتبایه بەردەستم سەریم هەڵدەقەند، بەڵام فەرمانەکە بەمجۆرە نەبوو، بەڵکو فەرمان کرابوو دوای ئەوەی باشی دەکوتین، دواتر هەڕەشەیەکی باشی لێ دەکەین، کە جارێکی دی گوی وا نەخوات.\nبۆ شەوی دواتر، زۆر بە ئاسانی گرتمان و بردمانە پشت بازگەی دەرەوەی شار، لە هەمان جێژوانەکانی من، ئا ئا لەهەمان ئەو شوێنەی من کڵاوەکانم بۆ کوردایەتی تێیدا دەدووری، بە هەر چوارمان کەوتینە وێزەی و شەق تڕێنمان کرد. بەهیچ شێوەیەک نەمهێشت چاوەکانی بێت لەگەڵ چاومدا یەکانگیر، دەمولوتی خۆشم باش هەڵپێچابوو، تاوەکو نەمناسێتەوە.\nدوای ئەوەی لە ژێر دەستمان شل بوو، یەخەیم گرت، بە هەموو هێزی خۆم، مستێکم سرەواندە لا چاوی و ترساندم بەوەی ئەگەر جارێکی دیکە ناماقووڵی وا بکاتەوە، سەری لە قەبری باوکی دەنێین، ئەویش نیگایەکی فێڵبازانەی بۆ کردم، هەر لە ژێر لێوەوە چەند قسەیەکی بۆڵاند، کە تەنیا من گوێم لێیبوو، بەڵام نەمهێشت قسەکانی تەواو بکات، چونکە ترسێکی گەورەم لێ نیشتبوو، گووتی: من مەبەستم کەسێکی تایبەت نەبووە، بۆ نموونە دەشێت تۆ هەمان ئەو کاراکتەرە … نەمهێشت قسەکەی تەواوبکات و کێشام بە دەمیدا. هاوارمکرد تێیهەڵدەن!\nهاوڕێیانم پرسیان: چی گووت؟\nوەڵاممدانەوە: ئەوە دەڵێت تۆبە گوم خوارد، جارێکی دیکە دووبارەی ناکەمەوە.\nکەوتنەوە وێزەی، بەڵام ترسێکی زۆر هۆشی قانگدابووم، ئەدی ئەگەر من کاراکتەری چیرۆکێکی ئەو بم و ڕاستەقینە نەبم؟!


ڕۆشنبیرو خزمەتکردنی سیستەم\nلەزۆربەی کۆمەڵگەکانی دونیادا گرنگیەکی زۆر بەتێزو تیۆر و نوسینەکانی ڕۆشنبیر دەدرێت، بەهۆی ئەوەی کەسی ڕۆشنبیر ئەو بیرو بۆچونانەی دەری دەبڕێت نزیکترن لە حەقیقەت، یاخود دەکرێ ئایدۆلۆژیا نەبن. سروشت و تایبەتمەندی پێگە مەعریفیەکەی ڕۆڵێکی گرنگی پێدەدات بۆ بەشداریکردنی لە سیستەمی کۆمەڵایەتی و کولتووری و پڕۆسەی سیاسی.\nئەرکی ڕۆشنبیر توێژینەوە و نوسین و بەرھەمھێنانی مەعریفەیەکی تیۆری-بابەتیە لەسەر واقیع، بەمانای تیۆریزەکردنی واقیع. ھەروەھا ئەرکی ڕۆشنبیر بیرکردنەوە و دروستکردنی گومان و پرسیاری قوڵە لەسەر واقیع، لەھەمانکاتدا بیرکردنەوەیە لەدەرەوەی عەقڵیەتی گشتی و تێگەشتنی گشتیەوە. یان دەتوانرێ بگوترێ کاری ڕۆشنبیر پەردەھەڵماڵین و قسەکردنە لەسەر نەگوتراوەکان، شیکار و خوێندنەوەکانی ناکەونە ژێر کاریگەری سایکۆلۆژیای جەماوەر و ئاپۆڕا.\nلەکۆمەڵگەی کوردیدا، لەپێش ڕاپەڕینەوە کێڵگەی ڕۆشنبیری بەتەواوی لەلایەن پارتە سیاسیەکان مۆنۆپۆڵ و کۆنتڕۆڵ کرابوو، بەجۆرێک نوخبەی ڕۆشنبیر ڕاستەوخۆ لەناو فەزای بزوتنەوە سیاسیەکاندا لەپاڵ نوخبەی سیاسی خۆی دەبینیەوە. هەرچەندە لەدوای ڕاپەڕینەوە ئەم ئاراستەیە بە ئەندازەیەکی زۆر نەگۆڕاوەی هەمان میکانیزمی کارکردن دەبینین کە نوخبەی ڕۆشنبیر دەبەستێتەوە بە دونیای سیاسی ئێمەوە. لەکاتێکدا ڕۆشنبیر پێویستە خۆی لە لایەنداری هەموو ئایدۆلۆژیایەکی سیاسی و کۆمەڵایەتی بپارێزێ و لەدەرەوەی بزوتنەوە سیاسیەکان خەریکی ئەرک و ئینتاجی فیکری و مەعریفیی خۆی بێ. ئەزموونی سیاسی پێمان دەڵێ مێژووی سیاسی ئێمە مێژوویەکە لەبەکارهێنانی ڕۆشنبیران و بەلاڕێدابرنی ھوشیاری کۆمەڵایەتی هاوڵاتیان. ھەتا ئەو بارودۆخی ھەنووکەی ھەرێمی کوردستان نوخبەی روناکبیر و نوخبەی سیاسی ھاریکاری یەکتربوون بۆ خوڵقاندنی ئەم دۆخە. بەومانایەی چۆن نوخبەی سیاسی بەئەرکی خۆی ھەڵنەستاوە بەھەمان شێوە نوخبەی ڕۆشنبیریش نەیتوانیوە بەئەرکی خۆی ھەستی. دەرئەنجامی ئەمە خوڵقاندنی دۆخێکی لەم چەشنەیە و ئەم ئێستایە بەرھەمدێنێ.\nلێرەدا لەناو "سێ" پانتایی گرنگ ئەرکی ڕۆشنبیر لەپەیوەندیدا بەدونیای خۆمان دەخەمەڕوو:\n١: کایەی کۆمەڵایەتی و ڕۆشنبیر: لەئاستی کۆمەڵایەتیدا دەیان توێژینەوەی زانستی لەبواری کۆمەڵناسی (Sociology) لەسەر ڕۆشنبیران هەیە، لەبەر ئەوەی کەسی ڕۆشنبیر لە پەراوێزی پاڵنەرە کۆمەڵایەتیەکان و ژینگە کۆمەڵایەتیەکەیدا دەژیت و پاڵنەرە کۆمەڵایەتیەکانی زۆر لاوازن، پێگە کۆمەڵایەتیەکەی پێگەیەکی زۆر (نا- دینامیک)یە، کەسی ڕۆشنبیر پێگەکەی زۆر یارمەتیدەرە بۆ ئەوەی لە واقیع وەک خۆی تێبگات.\nئینسانی ڕۆشنبیر کاریگەری مانا کۆمەڵایەتیەکان، وە ململانێکانی ناو ژینگە کۆمەڵایەتیەکەی لەسەر نیە. پێگەکەی یارمەتیدەرە کەمتر هۆشیاری ساختە (False Consciousness) لە پەیوەندیدا بەواقیعەوە بەرهەم بھێنێت. ئەگەر بەم پێوەرە کۆمەڵایەتیانە بڕوانینە ڕۆشنبیر لە کۆمەڵگەی کوردیدا دەبینین کەمترین کات لەپەراوێزی پاڵنەرە کۆمەڵایەتیەکان مەعریفەیان بەرھەمھێناوە، بەڵکو نوخبەی ڕۆشنبیر بەھاوکاری ئایدۆلۆژیای سیاسی کاریگەری خراپی ھەبووە لەسەر بەلاڕیدابردنی هۆشیاری کۆمەڵایەتی لای ئینسانی دونیای ئێمە.\n٢: کایەی سیاسی و ڕۆشنبیر: لەناو پانتایی سیاسیدا ئەرکی ڕۆشنبیرە کە ئاسۆی بیرکردنەوەی بزوتنەوە سیاسیەکان فراوانتربکات و بیرکردنەوەی نوێی پێ ببەخشێ، زۆرجار ڕوناکبیرانی دونیای ئێمە دەکەونە ژێر کاریگەری ئایدۆلۆژیای هێزێکی سیاسی دیاریکراو یاخود دەکەونە ژێر کاریگەری سایکۆلۆژیای جەماوەر و ئاپۆڕاوە. لەپشت ئەمەوە ڕوناکبیر وەزیفەی خۆی وون دەکات کە پرسیار و گومان و بیرکردنەوەی بەردەوامە. پرسیارەکانی سەبارەت بە واقیع و ژیانی سیاسی وون دەکات و زۆرجار ناتوانێ خۆی لەکەسێک ئاسایی یاخود کەسێکی سیاسی لەناو بزوتنەوە سیاسی و کۆمەڵایەتیەکان جیا بکاتەوە. ئەرکی روناکبیرە کە کاربکات بۆ گۆڕینی تێڕوانینی ئینسانی ئیمە بۆ ژیان و ژینگەی سیاسی.\n٣: کایەی کولتوور و کارەکتەری ڕۆشنبیر: ئەرکی ڕۆشنبیر ئاراستەکردی فیکرو بیرکردنەوەی تاکە نەک بەرزکردنەوەی سایکۆلۆژیای جەماوەر لەسەر بنەمای سیاسی و عاتیفی. زۆر جار بونیادی کاری ڕوناکبیرانی دونیای ئێمە ناتوانێ لەفەزای سیاسیەوە بگوازێتەوە بۆ فەزای کولتووری. ڕوناکبیر بۆ دروستکردنی گۆڕانێکی ڕادیکاڵی دەبێ پانتی سیاسی تێپەڕێنێت و کارباکات بۆ مامەڵەکردن لەگەڵ سیستەم و ڕیشە کولتوورییەکان. تاکو ئێستا ڕوناکبیرانی دونیای ئێمە لەسەر گۆڕینی بونیادی کولتووری کاریان نەکردووە. ئەمە لەکاتێکدائێمە پێش ئەوەی بونیادێکی سیاسی خراپمان هەبێ بونیادێکی کولتووری خراپمان هەیە کە مێنتەڵێتی خێڵ و ئاین و سیاسەت و.....ھتد ڕۆڵی هەبووە لەدروستبوونی ئەم کولتوورە. بەبێ بیرکردنەوە لەناو کایەی کولتوور و دروستکردنی گومان و پرسیاری قوڵ لەسەری، ئێمە ناتوانین ئەو مۆدێلەی ژیانی سیاسی و کۆمەڵایەتیمان تێپەڕێنین.


ڕۆژی پێنجشەممە ٢٥ی بەفرانبار، هاووڵاتییەکی کورد بە ناوی "سۆران محەممەدی" خەڵکی شاری مەهاباد، پاش بانگهێشتکردنی بۆ ئیدارەی ئیتلاعاتی ئەو شارە، دەسبەسەر کرا.\nئەو هاووڵاتییە کوردە، پاش دەسبەسەری بۆ لێپرسینەوە ڕەوانەی یەکێک لە گرتنگە ئەمنییەتییەکانی شاری ورمێ، کراوە.\nهەتا ئێستا لە هۆکار و تۆمەتی‌وەپاڵدراوی دژی ئەو هاووڵاتییە مەهابادییە، هیچ زانیارییەک لە بەردەستدا، نییە.\nلەو پەیوەندییەدا، ڕۆژی شەممە ٢٠ی بەفرانبار، دوو هاووڵاتیی دیکەی مەهابادی بە ناوەکانی "ئیمان عەبدی" و "سۆران حوسێن‌زادە" خەڵکی ئەو شارە، لە لایەن هێزە ئەمنییەتییەکانەوە، دەسبەسەر کران.\nهەروەها لە هەمان ڕۆژدا، هاوکات لەگەڵ دەسبەسەرکردنی ئەو دوو هاووڵاتییە کوردە، ٥ هاووڵاتیی دیکە بە ناوەکانی "سالار ڕەهەوی، دەریا تاڵبانی، شەپۆل خزری، ئەفشین مام ئەحمەدی و سیروان نووری" لە شاری مەهاباد، لە لایەن هێزە ئەمنییەتییەکانەوە دەسبەسەر کران.